
Baronas Miunhauzenas iškeliauja į Rusiją — Pada- 

ro artimo meilės darbą — Gauna iš dangaus tvirtą 

pažadą — Per klaidą prisiriša arklį prie bažnyčios 

bokšto viršūnės — Šūviu nukerta pavadį ir atgauna 
arklį 


kad tada bus į įmanomesni keliai per Šiaurės Vokietiją, Lenki- 

ją, Kurlandiją ir Livlandiją', nes bus užšalusios ir apsnigtos 
klampynės, kurias įveikti esą dar sunkiau, negu doros šventovę 
pasiekti — taip sako visi, kam yra tekę tenai važinėti. Tų kraštų 
valdžios yra gero žodžio vertos ir rūpinasi žmonių reikalais, na, 
bet kam leisti pinigus kelių taisymui, kad, kai pašąla, tai ir taip 
nebešlapia. Jojau raitas, nes jei geras žirgas ir raitelis, tai šitaip 
keliauti visų parankiausia. Mat jei važiuoji pašto karieta“, tai 
būtinai gauni vaidytis su vokiečių pašto viršininkais, kurie manda- 
gumu nenusileidžia velniams, o karietų vežėjai amžinai kenčia 
troškulį ir tąso tave prie kiekvienos karčemos. 

Mano apdaras buvo pernelyg plonas, tą jutau juo labiau, juo 
toliau gavausi į šiaurės rytus. Tad lengva įsivaizduoti, kaip tokiu 
žvarbiu oru, tokiame nuožmiai šaltame krašte turėjo jaustis vargšas 
senis, kuris gulėjo vienoje Lenkijos dykvietėje sušalęs, drebantis, 
šiauraryčio vėjo pustomas, be jokios pagalbos, o apdaro teturėjo 
vos vos didžiausiai nuogybei prisidengti. 

To vargšo man širdingai pagailo. Nors pačiam buvo taip šalta, 
jog net visas stingau, vis tiek nusisiautęs apklojau jį kelionės ap- 
siaustu. Staiga suskambo balsas iš dangaus, kuris ypatingu būdu 
pagyrė manąjį artimo meilės darbą ir man sušuko: 

— Miunhauzenai! Miunhauzenai! Šitas darbas — suk mane 
velniai! — neliks tau neatlygintas! 

Aš su tuo sutikau ir jojau toliau, kol atėjo naktis, sutemo. 
Niekur jokio gyventojo, nieko nei matyti, nei girdėti. Visur tik 
sniegas, sniegas iš vieno, 0 aš nežinau nei kelio, nei takelio. 


Į: škeliavau į Rusiją pačiame viduržiemyje. Aš teisingai galvojau, 

Bejodamas pavargau, sustojau, nusėdau ir prisirišau arklį 
prie tokio smailaus strampo, kyšančio iš sniego. Pistoletus dėl 
visa ko pasiėmiau po ranka, atsiguliau netoliese į sniegą, užmigau 
ir pūčiau sau taip skaniai, jog akis praplėšiau tik tada, kai jau 
buvo gražiai išaušę. Atsimerkęs žiūriu ir atsistebėti negaliu: aš 
begulįs kaime, palei bažnyčią. O kur mano arklys? Žiūriu šen, 
žiūriu ten — niekur nematyti! Tik šit girdžiu — žvengia kažkur 
aukštai aukštai. Pakeliu akis — va kur mano arklys: bokšto vir- 
šūnėje prie vėtrungės pririštas kabaliuoja. Tuoj sumečiau, kaip 
tai atsitiko. Mat kaimas vakar buvo visui visas apsnigtas, naktį 
oras ūmai pasikeitė, sniegas tirpo, tirpo ir ištirpo, o aš bemiego- 
damas nusileidau ant žemės; o ką sutemose palaikiau medžio 
strampu, kyšančiu iš sniego, buvo bokšto vėtrungė ar kryžius, ir 
prie jo pririšau arklį. 

Ilgai nesukęs galvos, ėmiau pistoletą, šoviau nusitaikęs į pavadį, 
šitaip laimingai atgavau žirgą ir keliavau toliau. 


LŽ 
J; 
Ju 
2 
„MW 
2 


Ji 


+ 


A 


) 


Miunhauzeną užpuola vilkas — Miunhauzenas jį 

vytiniu paverčia į arklį — Senam generolui uždeda 

šventojo nimbą — Akį pavartoja vietoj titnago — 

Vienu šūviu nudeda penkias poras laukinių ančių 

ir dar kitokių paukščių — Lašinių gabaliuku pri- 

gaudo ančių — Negirdėtu neregėtu būdu lakioja 
ore — Prišaudo kurapkų stumpliu 


ra mados žiemą raitiems jodinėti. Aš visada laikausi taisyklės, 

jog reikia taikytis prie vietos papročių, tad pasiėmiau vien- 
kinkes rogutes ir važiavau sau smagus į Peterburgą. Ir jau nebe- 
atsimenu gerai, ar Estlandijoje, ar Ingrijoje“, bet žinau tikrai, kad 
važiavau per didelį gūdų mišką. Tik žiūriu — vejasi mane baisiau- 
sias vilkas, ir vejasi taip smarkiai, kaip paties piktojo žiemos bado 
genamas. Kaipmat ir pavijo; ištrūkti iš jo niekaip negalėjau. Daug 
negalvojęs, prisiplojau prie rogių ir daviau valią arkliui — tegul 
stengiasi kiek įmanydamas mudviejų abiejų labui. Tučtuojau atsi- 
tiko tai, ką galėjau nebent spėti, tačiau ko nedrįsau nei tikėtis, nei 
laukti. Vilkui aš pasirodžiau per smulkus laimikis. Jis tiktai drykt 
per mane, puolė kaip padūkęs arklį ir atkandęs prarijo vienu kąs- 
niu visą nelaimingo gyvulio pasturgalį, o arklys, vargšas, iš siaubo 
ir skausmo pasileido dar smarkiau bėgti. Aš, likęs sveikas ir gyvas, 
pakelių vogčiom akis ir persigandęs matau, kad vilkas bemaž vi- 
sas įsiėdęs į arklį. Na, jeigu jau jis taip įsigrūdęs, manau sau: 
dabar nesnausk! Čiupau vytinį ir ėmiau iš peties duoti jam į kailį. 
Sis netikėtas antpuolis vilkui tokiame antvalkty įvarė ne bet kokios 
baimės, jis dūmė į priekį kiek tik įkabindamas; nebegyvo arklio 
liekanos krito žemėn, ir žiū — arklio vietoj vilkas pakinktuose! 
Aš, žinoma, tikrai nebuvau nusiteikęs šykštėti vytinio, ir mes šuo- 
liais dūmėm ir nudūmėm sveiki ir gražūs į pat Peterburgą, ne- 
tikėtai mudviem abiem — man ir vilkui, — o visi, kas tik matė, ste- 
bėjosi ir neatsistebėjo. 


"r oliau viskas sekėsi gerai, kol pasiekiau Rusiją. O Rusijoj nė- 


Neįkyrėsiu jums, ponai, šnekomis apie to krašto santvarką, apie 
puikios jo sostinės meno, mokslo dalykus ir kitas žymenybes; juoba 
nenoriu jums apsakinėti visokių aukštosios visuomenės intrigų ir 
smagių nuotykių, kur namų ponia svečią visada priima su bute- 
liuku ir bučiniuku. Verčiau kreipsiu jūsų dėmesį į svarbesnius ir 
tauresnius daiktus, į arklius ir šunis, kurių aš visada buvau dide- 
lis draugas, be to, — į lapes, vilkus ir meškas, kurių, kaip ir kitų 
medžiojamų žvėrių, Rusija turi tokią gausybę, jog su ja nesusily- 
gins jokia šalis pasaulyje, ir dar — į pramogas, riterių mankštas 
ir pagirtinus žygius, kurie bajorui labiau pritinka nei plėktelėjusios 
graikų ar lotynų kalbos arba visokie iškvėpinti prancūziškų da- 
bitų“ gražniekiai, keistos užmačios ir plaukų garbiniavimai. 

Kol įsitaisysiu tarnauti kariuomenėje, turėjo praeiti dar gero- 
kai laiko, tai keletą mėnesių galėjau dykinėti sau kaip tinkamas, 
kuo bajoriškiausiai“ eikvodamas laiką ir pinigus. Ne vieną ir ne - 
dvi naktis praleidom prie kortų, daug naktų dzingsėjom pilnais 
stiklais. Šalti to krašto orai ir žmonių papročiai butelį Rusijos 
draugiškuose pobūviuose iškėlė į daug aukštesnį rangą negu pas S 

mus, rūškanoje Vokietijoje; užtat aš ten radau apsčiai vyrų, ku- 
riuos tauriame gėrynių mene derėjo laikyti tikrais mokovais. Ta- 
čiau jie visi buvo tik apgailėtini niekadirbiai prieš vieną žilabarzdį 
generolą vario spalvos veidu, kuris sėsdavo valgyti su mumis prie 
to pat stalo. Tas senas ponas vienose kautynėse su turkais buvo 
netekęs galvos kiaušo viršutinės dalies, užtat, kai į mūsų draugiją 
ateidavo kas nepažįstamas, jis kuo atviriausiai mandagiai atsipra- 
šydavo, kad turįs prie stalo sėdėti su skrybėle. Valgydamas jis bū- 
tinai ištuštindavo kelis butelius degtinės, o pabaigai išlenkdavo ir 
arako“ butelaitį. Kartais, pagal aplinkybes, jis tą programą dar pa- 
kartodavo nuo pradžios iki galo. Ir kadgi būtų nors vieną vienin- 
telį kartą įkaušęs bent truputėlį. 

Tokiais dalykais jums atrodo neįmanoma patikėti. Aš atleidžiu 
jums, gerbiamieji ponai; man irgi rodėsi tatai neįmanoma. Ilgai 
nežinojau, kaip tą aiškintis, kol galų gale visai iš netyčių pavyko 
įminti mįslę. 

Generolas turėjo paprotį kartkarčiais kilstelėti skrybėlę. Tą aš 
mačiau daug kartų, bet nemaniau, kad čia būtų kas ypatinga. Kad 
jam šyla kakta, suprantama savaime, kad jis tada vėdinasi gal- 
vą — irgi. Tačiau ilgainiui pastebėjau, jog drauge su skrybėle jis 
kilsteli ir sidabrinę plokštę, kuri jam buvo uždėta vietoj kiaušo, 
o kai ją nuvožia, visada nuplaukia skystas garų debesiukas, susi- 
tvenkęs iš geriamų svaigalų. Va, ir įminta mįslė. Aš tą pasakiau 
keliems geriems draugams. Buvo vakaras. Aš pasisiūliau nieko ne- 
laukęs įrodyti, kad mano pastebėjimas teisingas. Dariau taip: rū- 
kydamas pypkę, atsistojau užpakaly generolo ir, kai tik jis paju- 
dino skrybėlę, popieriuku uždegiau išleistus garus; čia visiems 
mums radosi naujas ir gražus reginys. Vienu akies mirksniu garų 
debesis virš mūsų didvyrio galvos pliūptelėjo liepsna, o ta garų da- 
lis, kuri dar buvo užsilikusi tarp skrybėlės pūkų, įsižiebė žydra 
ugnele ir sudarė nimbą, šviečiantį aplink jo galvą puikiau nei pačių 
didžiausių šventųjų aureolės. Mano eksperimentas neliko nepas- 
tebėtas generolo, tačiau jis už tai nėmaž nepyko, atvirkščiai, jis 
kartais mums net leisdavo kartoti šį bandymą, teikiantį jam tokio 
kilnaus orumo. 

Aš praleisiu keletą linksmų epizodų, kurių mums nutikdavo to- 
mis progomis, nes ketinu dar jums papasakoti įvairių medžioklės 

istorijų, manding įdomesnių ir smagesnių. Jūs, ponai, galite len- 
gvai įsivaizduoti, jog aš visada labiausiai mėgstu laikyti draugystę 
su tokiais šauniais vyrais, kurie moka deramai vertinti erdviųjų 
medžioklės plotų smagumus ir laisvę. 


Man dar ir dabar visada malonu prisiminti, kaip smagiai, su 
kokiais paįvairinimais leidau laiką medžioklėse ir kaip nepapras- 
tai laimingai baigdavosi kiekviena mano išdaigų užmačia. 

Vieną rytą nubudęs pamačiau pro miegamojo langą, kad neto- 
liese esąs tvenkinys pilnut pilnas laukinių ančių. Stvėriau iš kam- 
po šautuvą, šokau laiptais žemyn, ir taip neatsargiai, jog iš didelio 
smarkumo tvojau kaktą į durų staktą. Žaibai ir žiežirbos pažiro 
iš akių, bet aš dėl to nesugaišau nė truputėlio. Pasirengiau šauti, 


prisitaikiau, ogi žiūriu — nuo stipraus trinktelėjimo net šautuvo 
gaiduko titnagas' nulėkęs. Koks apmaudas! Ką daryti? Delsti ne- 
galėjau. Laimė, prisiminiau, kas ką tik atsitiko mano akims. Tuoj 
atlaužiau parako kaištuką, nusitaikiau į paukščius ir daviau kumš- 
čiu sau į akį. Nuo smūgio pažiro ganėtinai žiežirbų, užsidegė para- 
kas, trenkė šūvis, ir aš nupyliau penkias poras ančių, keturias rau- 

donkakles ir porą vandens vištelių. Sumanumas ir išmonė lemia 
"visų vyriškų žygių sėkmę. Kaip kareiviai ir jūreiviai dėl to kartais 

laimingai išneša sveiką kailį, taip ir gudrus medžiotojas neretai 
susigriebia gausų laimikį. 

Šit per vieną medžioklės iškylą priėjau ežerą, po kurį plaukio- 
jo kelios dešimtys laukinių ančių. Jos laikėsi tolokai nuo viena 
kitos, ir aš, jei būčiau šovęs, tebūčiau galėjęs nudėti ne daugiau 
kaip vieną. Parako turėjau vos vienam šūviui, ir tas pats buvo už- 
taisytas šautuve. Tuo tarpu aš labai norėjau visų ančių, nes buvau 
užsikvietęs į vaišes gerų draugų ir pažįstamų. Čia prisiminiau, kad 
medžioklės krepšyje dar turiu truputį lašinių, likusių nuo įsidėto 


valgyti kumpio. Ėmiau lašinių kąsniuką, ėmiau ilgą šunų vedžio- 
jamą virvytę, dar ją atvijau ir bent keturiskart pailginau. Tada 
prie jos galo pririšau lašinius ir pasislėpiau tarp meldų ežero pa- 
kraštyje. Lašinių masalą numečiau tolokai į vandenį. Vienas malo- 
numas buvo žiūrėti, kaip artimiausioji antis greit greit prisiyrė, 
lašinius kapt ir prarijo. Kitos antys, pamačiusios, kad pirmoji kažką 
čiupo, irgi priplaukė artyn. Lašiniai — švelnus daiktas, jie viens 
du ir išėjo nesuvirškinti lauk. Tada kita antis juos kapt, smakt 


i5 


prarijo, po jos — trečia, ketvirta ir taip toliau. Trumpai sakant, 
tas lašinių kąsniukas perkeliavo kiaurai per visas antis ir nenu- 
trūko. Taip jos visos atsidūrė ant virvelės, suvertos it karoliai ant 
siūlo. Aš gražiai ištraukiau jas ant kranto, virvelę apsivyniojau 
keletą kartų aplink pečius ir liemenį ir jau einu sau namo. 

Iki namų dar buvo geras gabalas kelio, o nešti tokią daugybę 
ančių nebuvo itin lengva, ir aš beveik gailėjausi per daug jų pri- 
gaudęs. Tik šit atsitiko keistas dalykas, iš pradžių įvaręs mane gana 
keblion padėtin. Mat antys tebebuvo gyvos ir, atsipeikėjusios nuo 
pirmojo išgąsčio, ėmė smarkiai plakti sparnais ir kilti aukštyn, 
drauge nešdamos ir mane. Čia ne vienam būtų buvę galvosūkio: 
ką daryti? Bet aš tuo kaip mokėdamas naudojausi savo labui ir 
švarko skvernais vairavau mūsų skrydį į namų pusę. Kai atsidū- 
riau tiesiai viršum savo buto, reikėjo nusileisti ir neužsimušti; aš 
nusukiojau galvas antims vienai po kitos, nusileidau iš lėto, pama- 
žu ir pataikiau kaip tik į savo namų kaminą, o pro jį — tiesiai ant 
viryklės, kurioje, laimė, dar nebuvo užkurta ugnis, tik labai iš- 
gąsdinau ir nustebinau savo virėją. 

Panašus nuotykis man sykį buvo su kurapkų pulku. Išėjau iš- 
mėginti naujo šautuvo ir nedidelę šratų atsargą jau buvau visą 
iššaudęs, kai nelauktai netikėtai pakilo iš po kojų kurapkų pulkas. 
Norėjau keletą jų turėti vakarienei, ir šit man toptelėjo mintis, 
kuria ir jūs, ponai, garbės žodis, prireikus galėsit pasinaudoti. Kai 
tik pamačiau, kur nusileido kurapkos, tuoj kuo greičiausiai užsi- 
taisiau šautuvą, o šratų vietoj įstačiau stumplį“, pasmailinęs vir- 
šutinį galą, kiek spėjau per didelį skubėjimą. Dabar aš — prie ku- 
rapkų, nusitaikiau, trenkiau, kai tiktai pakilo, ir tik pamanykit, 
kiek buvo smagumo matyti, kaip mano stumplis ne per toli nu- 
krito, pervėręs septynias kurapkas, kurios turbūt stebėjosi, taip 
greitai susmeigtos ant vieno iešmo. 

Ne veltui žmonės sako, jog pasauly reikia tik mokėti suktis, tai 
visada rasi išeitį. 


Miunhauzenas šūviu perskiria du šernus — Pagau- 
na senį šerną ir parveža jį į namus — Samprota- 
vimai apie šventojo Huberto elnią su kryžiumi — 
Baronas šauna elniui į galvą vyšnių kauliukais, ir 
išdygsta vyšnia — Uždega ir susprogdina lokį — 
Labai tinkamai pavartoja skystį ir šaltį — Išverčia 
vilką išvirkščią — Miunhauzeno švarkas pasiunta 


aimė kartais iš netyčių net nesėkmę apverčia tau į naudą. Tuo 
i netrukus įsitikinau, atsidūręs gūdžiame miške. Žiūriu — 

risnoja du šernai: jauniklis ir tuoj pridurmu senė šernė. Šo- 
viau — nepataikiau. Šerniukas lėkė ir nulėkė sau vienas, o senė 
liko bestovinti nustėrusi, tartum į žemę įbesta. Geriau patyrinėjęs, 
radau, kad tai visiškai akla senė šernė; ji laikėsi savo vaiko uode- 
gėlės, o tas iš pareigos turėjo ją vedžioti. Kai šoviau, kulka nu- 
zvimbė per jų abiejų tarpą ir nukirto tą gyvą pavadėlį, kurio ga- 
liuką senė vis dar laikė įsikandusi. Dabar vadovas jos nebetempė 
į priekį, tai ji ir stovėjo vietoje. Čiupau už senės snukyje likusios 
jauniklio uodegėlės ir vargšę močią parsivedžiau be jokio vargo 
ir priešinimosi namo. 

Tokios senės šernės dažnai būna nuožmios, bet seniai patinai 
yra daug žiauresni ir pavojingesni. Sykį sutikau tokį vieną miške, 
kada, kaip tyčia, nebuvau pasiruošęs nei pulti, nei gintis. Tik spė- 
jau vargais negalais užlįsti už medžio, o įnirtęs žvėris iš visų jėgų 
žiebė mano pusėn iltimis. Iš smarkumo jis taip įvarė iltis į medį, 
jog nebegalėjo nei jų ištraukti, nei manęs iš naujo pulti. Ha, ha, 
manau sau, na, dabar tai jau neištrūksi. Stvėriau akmenį ir už- 
lanksčiau iš kamieno kyšančias iltis, ir jis niekaip nebegalėjo jų iš- 
plėšti. Dabar gavo apsišarvuoti kantrybe ir laukti, kol aš atsiga- 
benau iš artimiausio kaimo vežėčias ir virvių, kad turėčiau kuo jį 
sveiką gyvą parsivežti namo. Viską padariau be jokio vargo. 

Jūs, ponai, be abejo, esate girdėję apie šv. Hubertą?, žinomą 
šventąjį, medžiotojų ir šaulių globėją, ir apie nepaprastai dailaus 

stoto elnią, kurį jis sykį sutiko girioje ir kuriam tarp ragų buvo 
šventas kryžius. Tam šventajam aš kiekvienais metais aukojau au- 
kas!? gerų vyrų draugijoje, o elnią daugybę kartų esu matęs nu- 
tapytą bažnyčiose, taip pat ir išsiuvinėtą jo riterių žvaigždėse!!, 
užtat duodu jums tikro medžiotojo garbės žodį'?, jog dabar nega- 
lėčiau tiksliai pasakyti, ar kartais iš tikrųjų seniau nebuvo tokių 
"elnių su kryžiais, o gal dar ir dabar jų yra. Bet verčiau pasakysiu 
jums, ką pats mačiau savo akimis. 

Vieną kartą, kai jau visas kulkas ir šratus buvau iššaudęs, stai- 
ga — nei tikėtai, nei manytai — sutinku puikiausią elnią. Pasižiū- 
ri jis man į akis kaip niekur nieko, lyg iš anksto žinodamas, kad 
mano kapšas tuščias. Aš greitai pilu paraką į šautuvą, o ant vir- 
šaus — saują vyšnių kauliukų, kuo skubiausiai nučiulpęs minkš- 
timą. Na, ir suvarau jam visą užtaisą į kaktą, į tarpuragę. Šūvis 
jį, tiesa, apsvaigino, jis susverdėjo, bet paskui dūmė ir nudūmė. 
Praeina metai ar pora metų, ir aš vėl patenku į medžioklę toje pat 
girioje; ir štai — pasirodo puikių puikiausias elnias, o jam iš tar- 
puragės išaugusi išsikerojusi vyšnia, daugiau nei dešimties pėdų 


aukščio. Tuoj prisiminiau aną savo nuotykį; aš dabar į šį elnią žiū- | 


rėjau kaip į nuosavybę, visai doru keliu įsigytą, tad nieko nelaukęs 
paguldžiau jį vienu šūviu žemėn, o tas laimikis man atnešė ir keps- 
nį, ir vyšnių padažo drauge, užtat kad medis buvo visas aptekęs 
vyšniomis, ir tokiomis skaniomis, kokių per gyvenimą nebuvau 
valgęs. 

Tai kas dabar imtų tvirtinti, kad šitaip negalėjo ir šv. Huberto 
elniui į tarpuragę kryžiaus įsodinti kuris iš pašvęstojo luomo vyrų, 
tarkim, koks vienuolyno viršininkas ar vyskupas, karštas medžiok- 
lių mėgėjas? Kai tave prispiria taip, kad arba čiupsi gerą laimikį, 
arba liksi dykais nagais, — o šauniam medžiotojui tokie atsitiki- 
mai ne retenybė, — tai griebiesi visko ir įmanytum kažin ką da- 
ryti, kad tik puiki proga nenueitų vėjais. Aš pats turėjau tokių 
gundymų ne kartą ir ne du. 

Ką jūs, pavyzdžiui, sakysit apie tokį atsitikimą? Buvau sykį Len- 
kijos girioje, baigėsi diena, baigėsi ir mano parakas. Einu namo. 
Tik kad puls ant manęs baisiausias meškinas, išžiojęs nasrus kaip 
tik mane praryti. Griebiuosi čia už vienos kišenės, čia už kitos — 
niekur nė kruopelės parako nei švino. Radau tiktai du titnagus, 

reikia turėti lokio protą, kad taip gerai nutaikytum laiką, ir pasi- 
tikau poną Rudį su tokiom gausiom šratų vaišėm, jog jis amžinai 
atsižadėjo laipioti po medžius. 

Kitą kartą atsitiko, kad nelauktai netikėtai iš labai arti mane 
puolė baisūnas vilkas. Nieko kito nebeliko, kaip tik, paklūstant 
instinktui, grūsti jam į išžiotus žabtus kumštį. Dėl savo paties sau- 
gumo variau ir variau ranką gilyn ir sukišau bemaž lig pat peties. 
Ką toliau daryti? 

Nepasakyčiau, kad ši kebli padėtis būtų man labai tikusi. Ką 
jūs manote — nosis į nosį su vilku! Žiūrėjom į viens kitą ne per 
daug meiliomis akimis. Jei būčiau ištraukęs ranką, žvėris būtų dar 
pikčiau mane puolęs. Jo degančios akys tai skelbė aiškiai ir neabe- 
jotinai. Tad aš suėmiau už vidurių ir išverčiau vilką išvirkščią kaip 
pirštinę. Po to bloškiau jį žemėn ir palikau. 

Šitokio pokšto nebūčiau ryžęsis kartoti, kai greit po to siauroje 
Peterburgo gatvelėje mane užpuolė pasiutęs šuo. Bėk kiek kojos 
neša — spėjau tik pagalvoti. Kad geriau sektųsi sprukti, nusime- 
čiau apsiaustą ir moviau galvotrūkčiais į namus. Apsiaustą paskui 
liepiau tarnui parnešti ir pakabinti spintoje prie kitų drabužių. 

Kitą dieną mane gerokai išgąsdino mano Johano riksmas: 

— O viešpatie! Ponas barone, jūsų apsiaustas pasiuto! 

Kuo greičiausiai šokau pas jį ir radau visus savo drabužius su- 
jauktus ir sudraskytus į gabaliukus. Berniokas tikrą teisybę sakė, 
kad apsiaustas pasiutęs. Aš savo akimis pamačiau, kaip jis puolė 
gražų naują išeiginį kostiumą, Šupurtė jį ir be gailesčio sudirbo į 
skutus. 


Praktiški svarstymai — Nelaimingos iškylos laimin- 
ga pabaiga — Miunhauzeno šuo išstovi keturiolika 
dienų — Aštuonkojis kiškis — Kurtas bebėgdamas 
nusidilina kojas — Kurtė, vydama kiškį, atsiveda 
šuniukus — Kiškė, šunų vejama, atsiveda kiškiukus 


tiesa, laimingai, bet tik tik per plaukelį, man padėdavo atsi- 

tiktinumas, tačiau atsitiktinumą mano labui visada kreipė 
mano narsa ir sumanumas. Visa sudėję į krūvą, gauname, kaip ži- 
nome, medžiotoją, jūreivį ar kareivį, kuriam visada sekasi. Tas 
betgi būtų labai neapdairus, peiktinas medžiotojas, admirolas ar 
generolas, kuris visada pasikliautų vien atsitiktinumu ar savo lai- 
me, o nesirūpintų, kaip tapti puikiu savo srities meistru ar įsigyti 
priemonių, užtikrinančių sėkmę. Manęs šiuo požiūriu nepapeiks 
niekas. Matote, aš visada buvau garsus tuo, kad mano žirgai, šu- 
nys ir šautuvai būdavo visų pranašiausi, o dar ir tuo, kad gebėda- 
vau tobulai jais naudotis, užtat drąsiai galiu pasigirti, kad giriose, 
pievose ir laukuose mano vardo atminimas yra įtvirtintas atsa- 
kančiai. 

Nors aš nenoriu leistis į savo arklidžių, šunidžių arba šautuvų 
lobyno smulkmenas, kaip paprastai daro tie bajorai, kuriems gal- 
voj tik arklidės, medžioklės ir šunys, vis dėlto du šunys yra taip 
pasižymėję, man tarnaudami, jog jų užmiršti niekaip negaliu ir tu- 
riu šia proga juos bent trumpai paminėti. 

Vienas jų buvo paukštšunis, toks ištvermingas, toks akylas, toks 
apdairus, jog kiekvienas, kas tik jį matydavo, man pavydėdavo. 
Jis tiko ir dieną, ir naktį: jei medžiodavau naktį, tai kabindavau 
jam ant uodegos žibintą, ir šaudyti sekdavosi taip pat kaip šviesią 
dieną, o gal ir dar geriau. 

Sykį (tai buvo neseniai po mano vedybų) žmona užsimanė trauk- 
ti medžioklėn. Aš išjojau pirma apsižvalgyti, ir neilgai trukus mano 
šuo sustojo, pamatęs kelių šimtų kurapkų būrį. Aš laukiu, laukiu 


V isais tais atvejais, mano ponai, kai aš iš bėdos išsisukdavau, 

žmonos, kuri su mano leitenantu ir tarnu žirgininku išjojo tuoj 
po manęs, tačiau nieko nei matyti, nei girdėti. Pagaliau man da- 
rosi neramu, grįžtu ir maždaug pusiaukelėje girdžiu graudžią, šir- 
dį veriančią aimaną. Balsai, rodos, girdėti kažkur netoliese, tačiau 
aplinkui nematyti nė gyvos dvasios. Nusėdu nuo žirgo, pridedu 
ausį prie žemės ir štai girdžiu, kad aimana eina iš po žemių, ir 
aiškiai pažįstu žmonos, leitenanto ir tarno balsus. Dar pamatau 
čia pat akmens anglies kasyklos angą, ir, deja, nelieka jokių abe- 
jonių, kad mano vargšė žmona su savo palydovais nugarmėjo į 
ją. 
Pasileidau kiek arklys įkerta į artimiausią kaimą šauktis kasyk- 
los darbininkų, ir šie po ilgo, varginančio triūso galų gale iškėlė 
paviršiun nelaiminguosius iš devyniasdešimt sieksnių'* gilumo 
šachtos. Pirmiausia ištraukė žirgininką, tada jo arklį, paskui lei- 

tenantą, tada jo arklį, tada mano žmoną ir pagaliau jos turkišką 
kumelšę. Nuostabiausia visoje šioje istorijoje, kad nei žmonės, nei 
arkliai, krisdami iš tokios baisios aukštybės, beveik nesusižeidė, 
tik truputį apsibraižė. Bet jau išgąsčio tai turėjo neapsakomai di- 
delio. 

Apie medžioklę, kaip jūs lengvai galite suprasti, tuo tarpu ne- 
bebuvo ko nė galvoti. Kol aš pasakojau, jūs, maždaug numanau, 
būsite pamiršę mano šunį, taigi nepalaikykite man už bloga, kad 
ir aš jį buvau pamiršęs, 

Tarnybos reikalai vertė mane kitą rytą išvykti kelionėn, iš ku- 
rios pargrįžau tiktai po keturiolikos dienų. Vos parsiradęs į namus, 
pasigedau savo Dianos. Niekas ja ir nebuvo rūpinęsis; visi mano 
šeimynykščiai manė, kad ji išbėgo su manimi; dabar niekas jos ne- 
galėjo rasti, ir man buvo labai labai gaila. 

Pagaliau man toptelėjo mintis: o gal ji vis dar tyko prie savo 
užeitų kurapkų? Vilties ir baimės genamas, kaipmat nudūmiau į 
tą vietą, ir žiū — mano Diana tebestovi ten, kur prieš keturiolika 
dienų ją palikau. Kaip apsidžiaugiau, nė apsakyti negalima. Šūk- 
telėjau, ji pašoko, o aš vienu šūviu nudėjau dvidešimt penkias ku- 
rapkas. 


Vos beturėjo vargšė jėgų atšliaužti iki manęs — tokia buvo iš- 
badėjusi ir sunykusi. Namo gabenausi užsikėlęs ją ant arklio. Nors 
ir nepatogu buvo taip joti, bet didžiai smagu. Keletą dienų gerai 
paslaugyta, ji atsigavo, pasidarė žvali ir vikri kaip pirma, o dar 
po kelių savaičių padėjo man įminti vieną mįslę, kurios, jeigu ne 
ji, gal niekad nebūčiau įminęs. 

Matote, buvo taip. Ištisas dvi dienas aš medžiojau kiškį. Mano 
Diana vis, būdavo, grąžina jį, užvaro artyn, bet šauti taip ir neiš- 
šoviau nė karto. . 

Kad čia būtų kokie burtai, aš nemaniau, burtais niekada 
netikėjau — per daug buvau prisižiūrėjęs visokių nepaprastybių; 
tačiau mano penkios juslės nieko padėti negebėjo. 

Galų gale Diana privarė kiškį taip arti, jog mano šūvis jį 
kliudė. Kiškis keberiokštelėjo, ir ką jūs manote, ką radau? — Na- 
gi tas kiškis turėjo keturias kojas kaip visų kiškių ir kitas 
keturias ant nugaros. Kai tik, būdavo, dvi apatinės poros pavargs- 
ta, tuoj kiškis apsiverčia lyg miklus plaukėjas nuo pilvo ant nu- 
garos ir dumia sau dviem pasilsėjusiomis poromis dar greičiau. Nie- 
kad paskui neteko tokio kiškio matyti. Nebūčiau nė šito sumedžio- 
jęs, jei ne mano Dianos nepaprasti sugebėjimai. Jais Diana taip 


išsiskyrė iš visos šunų padermės, jog aš nė kiek neabejodamas 
duočiau jai Vienintelės vardą, jei ne vienas mano kurtas, kuris 
buvo vertas su ja rungtis. Tas kurtas buvo ypatingas ne tiek savo 
stotu, kiek neregėtu greitumu. Jei jūs, ponai, būtumėt jį matę, 
tikrai būtumėt juo gėrėjęsi ir nesistebėję, kad aš jį taip mėgau 
ir taip dažnai su juo vaikščiojau kiškių vaikyti. Man tarnaudamas, 
jis lakstė taip greitai, dažnai ir ilgai, jog jam kojos nudilo ligi 
pat papilvės, ir į gyvenimo pabaigą jis betiko vien barsukams iš 
urvų traukti, o ir šitaip jis patarnavo man dar keletą gražių metų. 

Kitados dar vienas mano kūrtas — pridursiu, kad tai buvo kur- 
tė,— ėmė vyti kiškį, kuris man pasirodė nepaprastai storas. 
Man gaila darėsi vargšės kurtės, kad ji, vaikinga būdama, užsimanė 
lėkti taip pat greitai kaip kitados. Aš raitas vijausi gerokai atsilikęs. 
Tik staiga girdžiu — skalija tartum visas pulkas kurtų, o balseliai 
tokie silpni ir plonyčiai, jog nežinau nė ką manyti. Prijojęs 
arčiau, išvydau negirdėtą neregėtą dalyką: kiškė bebėgdama atsi- 
vedusi penkis kiškiukus, o kurtė bevydama — penkis šuniukus. 
Instinkto vedami, visi kiškiai bėgo, o visi kurtai — ne tik vijo, 
bet pavijo ir visus kiškius sugaudė. Taip aš, pradėjęs medžioklę 
su vienu šunimi, pabaigoje turėjau šešis kurtus ir šešis kiškius. 


Baronas raitas įjoja pro langą ir parodo žirgo mank- 
štą ant stalo, paruošto arbatai gerti, o nesudaužo 
nė vieno indo — Dainininkės trelė stiklainyje — 
Praktiški svarstymai — Žirgas perpus perkirstas, 
o paskui vėl sudurtas — Iš žirgo išauga lauro krū- 
mai ir susiskliaučia į palapinę, o baronas joje sėdi 
ir joja — Po mūšio baronas neįstengia nuraminti 
savo kertančios rankos 


ir puikų lietuvišką žirgą, už jokius pinigus nenuperkamą. Jį 

įsigijau visai atsitiktinai, tuo pat kartu gavęs progą pade- 
monstruoti jojimo meną ir paskleisti apie save puikaus raitelio gar- 
są. Mat viešėjau tada Lietuvoje, puikiame grafo Pšobovskio dvare. 
Sėdėjau svetainėje su damomis, o ponai tuo tarpu buvo išėję į kiemą 
pažiūrėti jauno grynaveislio Žirgo, ką tik atgabento iš žirgyno. 
Staiga išgirdom lyg ir susirūpinimo šūksnius. 

Aš tuoj nubėgau laiptais žemyn. Žiūriu — tas naujasis žirgas 
toks pašėlęs, neprajodinėtas, jog niekas nedrįsta prie jo artyn 
prieiti, ne tik užsėsti. Smarkiausi raiteliai stovėjo sutrikę, nežino- 
dami, ką daryti. Visų veidai pastingo baime ir susirūpinimu, kai 
aš vienu šuoliu atsidūriau žirgui anti nugaros. Taip staigiai šokęs, 
ne tik jį išgąsdinau, bet ir tokiu puikiu jojimo menu sutramdžiau 
ir suvaldžiau. Kad ir damos gautų viską pamatyti ir be reikalo 
nesirūpintų, aš suraginau žirgą ir įlėkiau pro atdarą langą į 
svetainę. Čia apsukau kelis ratus, tai žingine, tai risčia, tai šuo- 
liais; paskui užjojau ant arbatai gerti paruošto stalo ir trumpai 
padariau visą žirgo mankštą. Viską atlikau kuo dailiausiai, ir da- 
moms buvo be galo smagu pasižiūrėti. Mano žirgelis trypė taip 
mikliai, jog nesudaužė nė vieno ąsotėlio nei puodelio. Šitai man 
pelnė tokią didžią damų ir pono grafo malonę, jog jis, kaip 
visada kilnus, paprašė mane priimti tą žirgą dovanų ir joti juo 


4 aip tą nuostabią savo kurtę, aš taip pat mielai prisimenu 

į karą prieš turkus!?, kuris tuoj turėjo prasidėti, vadovaujamas 
grafo Minicho, laimėti pergalių ir naujų žemių. 

Malonesnės dovanos man negalėjo būti, ypač kad ji pranašavo 
tiek daug gero tame žygyje, kuriame pirmiausia turėjau pasiro- 
dyti, ko esu vertas kaip karys. Žirgas, toks klusnus, toks smarkus 


ir karštas — avinėlis ir Bucefalas'“ vienukart — turėjo man visada 
priminti narsaus kario pareigas ir nuostabius žygius, jauno Alek- 
sandro atliktus karo lauke. 

Jūs esate girdėję garsiąją dainininkę Gabrieli; aš klausiausi 
jos Peterburge ir žavėjausi be galo be krašto. Prieš pat iškeliau- 
damas užbėgau pas ją, prašiau, maldavau, ant kelių puoliau prieš 
ją ir paklojau šimtą luidorų'" (visą savo turtą), kol ji galų gale 


sutiko duoti, ko iš jos norėjau. Ji padainavo man gražiausiąją 
trelę, kuri mane visų labiausiai žavėdavo. Aš uždariau ją stiklai- 
nyje, užpyliau spiritu ir taip tebelaikau ligi šiol. O, kokia toji 
trelė! 

Į karą mes traukėme, regis, dar ir dėl to, kad reikėjo atgai- 
vinti Rusijos ginklo garbę, kuri per caro Petro žygius!“ prie Pruto 
buvo kiek nukentėjusi. Šitai mums pavyko puikiausiai, surengus 
kelias, tiesa, sunkias, bet pergalingas kampanijas, vadovaujant ma- 
no jau minėtam didžiam karvedžiui. 

Kuklumas neleidžia valdiniui savintis žygdarbių ir pergalių, 
kurių garbė ir garsas paprastai atitenka aukštiesiems vadams, 
dažniausiai visai nenusipelniusiems, o kai kada ir tikrai niekuo 
dėtiems karaliams su karalienėmis, nors jie parako uostė nebent per 
manevrus, o karo lauką ir kautynių rikiuotę matė tiktai paraduose 
arba pramogaudami turnyruose. 

Tad ir aš nereikalauju primygtinai, kad man būtų pripažinti 
mūsų didžiųjų pergalių nuopelnai. Mes vykdėme savo pareigą, o 
šis žodis patrioto, kareivio, trumpai sakant, tikro vyro kalboje labai 
daug reiškia, turi be galo didžią ir svarbią prasmę, niekis, kad 
dykinėjančių plepių minia, tuščiai bevalkiodama, jį visiškai nu- 
vertino. 

Tada aš vadovavau husarų daliniui ir su savo vyrais daugsyk 
leidausi į rizikingas užduotis, pasikliaudamas vien savo gudrumu 
ir narsa. Tad ir pasekmes, manau, visai teisėtai galiu prisiskirti 
sau ir tiems šauniems bendražygiams, kuriuos vedžiau į pergales 
ir užkariavimus. 

Vieną kartą, kai mes prie Očiakovo mušėme turkus, avan- 
garde pasidarė labai karšta. Mano smarkusis lietuvis žirgas vos 
neįnešė manęs į patį pragarą. Man buvo pavestas toli į priekį išsi- 
šovęs postas. Staiga matau: priešas traukia į mane su dulkių 
„debesiu, o per dulkes nėmaž nematyti nei kiek jų yra, nei ką jie 
ketina daryti. Paprasčiausia būtų buvę pačiam panašiai apsisupti 
dulkėmis, tik aš iš to nebūčiau nieko pelnęs nei pasiekęs tikslo, 
kuriam buvau siųstas. Tad įsakiau savo vyrams išsiskleisti į sparnus 
dešinėn ir kairėn ir kelti dulkes, kiek tiktai galės. Pats tuo tarpu 
pasileidau tiesiai į priešą, kad gaučiau jį pamatyti iš arti. Man pa- 
vyko. Priešas laikėsi ir kovojo tik tol, kol pamatė, kad mano da- 

linys jį supa iš sparnų. Tada jo eilės pakriko, ir visi ėmė sumišai 
bėgti. Kai taip, tai drąsiai pulk ir kapok. Išsklaidėm priešą visiškai, 
sumušėm, sutriuškinom, o kas liko, tie nėrė į tvirtovę it pelės į 
urvą ir net išlėkė kiaurai — padarėme daugiau nei žiauriausi mūsų 
norai siekė. 

Mano lietuvis žirgas buvo toks neregėtai greitas, jog tarp 
vijikų buvau pirmutinis, o pamatęs, kaip priešai smagiai mauna 
lauk iš tvirtovės pro kitus vartus, nusprendžiau, jog geriausia bus 
sustoti aikštėje, ir liepiau trimituoti mano vyrams rinktis. Sustojau, 
bet įsivaizduokit, ponai, kaip gavau nustebti, kad prie manęs 
neatsirado nei trimitininko, nei husarų — nė gyvos dvasios. Kur 
jie galėtų būti? Gal nudūmė kitomis gatvėmis? — galvojau vie- 
nas. 

Vis dėlto jie, mano nuomone, negalėjo būti labai toli ir turėjo 
greit mane pasivyti. O tuo tarpu aš su savo nuvarytu žirgu pri- 


jojau aikštėje prie šulinio ir ėmiau jį girdyti. Jis gėrė ir gėrė 
kaip koks besotis ir niekaip negalėjo numalšinti troškulio. Bet 
kitaip ir negalėjo būti. Mat kai atsigręžiau pažiūrėti, ar neatsi- 
veja mano vyrai, — kaip manote, ponai, ką pamačiau? Visa užpa- 
kalinė mano vargšo žirgo pusė buvo tartum pjaute nupjauta — ne- 
buvo nei strėnų, nei liemens iki pusės. Tai ir tekėjo visas vanduo 
lauk, kaip iš priekio patekęs, nė kokios naudos mano žirgui nedavęs, 
nei pagirdęs jo, nei atgaivinęs. 

Niekaip nesupratau, kas čia galėjo nutikti, kol nenujojau 
atgalios prie miesto vartų. Čia paaiškėjo, jog aš, visuotinėje 
maišatyje draug su bėgančiais priešais braudamasis į tvirtovę, 
nepastebėjau vartuose nuleidžiamų apsauginių grotų, o jos kris- 
damos ir nurėžė rėžte užpakalinę mano žirgo pusę, kuri liko 
gulėti už vartų ir dar vis tebetrūkčiojo. Iš visai priešingos pusės 
atidūmęs mano tarnas husaras draug su širdingiausiais sveikini- 
mais ir gardžiais keiksmais atraportavo, jog minėtasis mano žirgo 
užpakalis, be atvangos spardydamasis, pridaręs baisiausių nuostolių 
priešams, kurie grūdęsi į vartus nieko nei regėdami, nei girdėdami. 

Taip ir būčiau netekęs savo žirgo, jei mūsiškis arklių gydytojas 
nebūtų sugalvojęs būdo, kaip sudurti abidvi jo puses, kol dar jos 
nespėjo atšalti. Jaunais lauro krūmo ūgliais, kurių ten buvo lig 
valiai, jis ėmė ir susiuvo abi puses. Žaizda sugijo; ir šit įvyko tai, 
kas gali atsitikti vien tokiam garbingam žirgui: lauro ūgliai jo 
kūne įsišaknijo, išaugo aukšti ir susiskliautė viršum manęs kaip 
palapinė, o aš, joje sėdėdamas, galėjau paskui atlikti ne vieną 
šlovingą žygį savų, o taip pat ir savo žirgo laurų pavėsyje. 

Dar norėčiau prabėgomis paminėti vieną tuo pačiu kartu kilusį 
nemalonumą. Matote, aš kapojau priešą taip smarkiai, taip ilgai, 
taip negailestingai, jog mano ranka net ėmė judėti pati, be mano 
valios. Ji vis kirto ir kirto, o aš negalėjau jos sulaikyti, nors 
priešas jau seniai buvo dingęs už devynių kalnų, už devynių girių. 
Kad neužduočiau sau pačiam arba niekuo nekaltiems savo žmo- 
nėms, per arti priėjusiems, taip pat kad gaučiau pasilsėti ir 
išsimiegoti, turėjau tą savo ranką savaitei laiko sutvarstyti ir 
pasirišti, visai taip, lyg ji būtų buvusi sunkiai sužeista. 


Miunhauzenas skrieja oru raitas ant patrankos svie- 
dinio — Su visu žirgų išmauna skersai lekiančią 
karietą pro atdarus langus — Už plaukų čiupęs, iš- 
traukia save ir žirgą iš liekno — Patenka į turkų 
vergiją — Du lokiai užpuola vieną bitę — Baronas 
lipa į mėnulį kirvio pasiimti ir grįžta žemėn — 
Krinta dvi mylias iš debesų — Išsikasa nagais iš de- 
vynių sieksnių gilumo duobės — Pagauna lokį ant 
ratų grąžulo — Vėl patenka į Peterburgą ir atsi- 
statydina iš tarnybos — Siauroje tarpukalnėje pra- 
silenkia su kitu vežimu ne visai suprantamu būdu — 
Paštininko dūdelės išdaigos 


mano lietuvis, tai, patikėkite, sugebės parodyti dar ir kitokių 
jojimo meno įmantrybių, nors jų apsakymas gali skambėti 
kiek ir pasakiškai. 

Mes laikėme apgulę jau nebežinau kelintą miestą, ir feldmar- 
šalui buvo baisiai svarbu gauti tikrų žinių, kas ir kaip dedasi 
tvirtovės viduje. Atrodė nepaprastai sunku, tiesiog neįmanoma 
prasmukti pro visus priešo postus, sargybas ir tvirtovės pylimus, 
o lyg tyčia neturėjome nė tokio sumanaus vaikino, kuriuo 
galėtume pasikliauti, kad šią užduotį laimingai atliks. Aš, iš 
drąsumo ir tarnybinio uolumo beveik truputį per ūmus, atsistojau 
šalia didžiosios patrankos, kuri tuojau turėjo šauti, sulig šūviu tik 
op! — užsėdau raitas ant sviedinio ir skrieju į tvirtovę. Tačiau, 
kai nujojau oru iki pusės kelio, ėmė lįsti į galvą visokios mintys, 
kokios mane gali ištikti bėdos. Hm, galvojau sau, į ten tai nulėksi, 
bet kaip paskui išsigausi atgal? Ir kaip tau tvirtovėje seksis? Juk 
tučtuojau pažins, kad tu šnipas, ir pakars ant artimiausios šakos. 
Šitokios negarbės aš nenorėjau užsitraukti. Ir šiokius, ir tokius 


nano ponai, jeigu vyras įstengia jodinėti tokiu žirgu kaip 

sumetimus galvoje pasvėręs, greitai pasiryžau ir griebiausi laimin- 
gos progos. Mat už kelių žingsnių pro mane kaip tik lėkė patrankos 
sviedinys iš tvirtovės į mūsų stovyklą; aš peršokau nuo savojo 
sviedinio ant šito ir grįžau laimingai pas savo mielus draugus, kad 
ir neatlikęs uždavinio, bet sveikas ir nepagadintas. 

„Koks vikrus ir šankus buvau aš, toks lygiai buvo ir mano žir- 
gas. Nebūdavo nei tokių griovių, nei tvorų, kad man kada kliu- 
dytų joti tiesiausiu keliu. 

Kartą raitas vijausi kiškį, kuris dūmė skersai vieškelį. O 
pasitaikė, kad kaip tik tuo metu karieta su dviem gražiomis damo- 
mis atsidūrė tarp manęs ir kiškio. Abu jos langai buvo atdari, 
tad mano žirgas movė ir išmovė pro juos tokiu greičiu, jog aš vos 
spėjau kilstelėti skrybėlę ir nuolankiausiai atsiprašyti damas dėl 
savo per laisvo pasielgimo. 

O kitą kartą irgi raitas norėjau pelkėje peršokti per akivarą, 
kuris iš pradžių man pasirodė ne toks platus, kokį išvydau, 
atsidūręs pusiau šuolio. Tada aš, skriedamas oru, apsisukau ir grį- 
žau atgal, kad geriau įsibėgėčiau ir šokčiau iš antro karto. Bet ir 
antrukart mano šuolis buvo gerokai per trumpas, ir aš pukšte- 
lėjau į akivarą dar toli nuo krašto. Įsmukau ligi kaklo. Čia būčiau 
tikrių tikriausiai žuvęs, jei ne mano rankos stiprumas: čiupau sau 

už plaukų ir, gerai patraukęs, išvilkau ant kranto ne tik save, 
bet ir arklį, kurį laikiau tvirtai suspaudęs kojomis. 

Kare su turkais man ne visada sekėsi taip, kaip būčiau gei- 
davęs, nors buvau narsus ir gudrus, nors nestigo greitumo, 
miklumo ar jėgos nei man pačiam, nei mano žirgui. Ištiko net to- 
kia nelaimė, kad apipuolė daugybė priešų ir mane paėmė į nelais- 
vę. Viena bėda — ne bėda: turkai pardavė mane į vergiją, kaip 
yra pratę. Taip pažemintas ne tiek kenčiau ir vargau, kiek dirbau 
keistą ir grasų darbą. Mat aš turėjau ganyti sultono!? bites, kiek- 
vieną rytą gindavau jas į ganyklą, saugodavau visą dieną, o 
pavakare vėl suvarydavau į avilius. 

Kartą vakare pasigedau vienos bitės, bet tuoj pastebėjau, kad 
ją užpuolusios dvi meškos — nori ją suplėšyti ir jos medų sųryti. 
Aš, kaip tyčia, neturėjau po ranka nė menkiausio ginklo, o tiktai 
sidabro kirvuką, sultono sodininkų ir lauko darbininkų ženklą. 
Sviedžiau jį į plėšikes ir jas nubaidžiau. Vargšę bitę, tiesa, išvada- 
vau iš bėdos, bet, turėdamas didžiai stiprią ranką, kirvį paleidau 
per smarkiai, jis lėkė ir nulėkė nesustodamas į aukštybes, kol 
pasiekė mėnulį ir tenai nukrito. Kaip dabar jį atgauti? Kur rasti 
žemėje tokias Kkopėčias, kad galėčiau užlipti jo parsinešti? 

Bet čia man toptelėjo, kad turkų pupos labai greitai auga ir 
nuostabiai aukštos užauga. Aš akies mirksniu pasodinau vieną to- 
kią pupą, ir ji tikrai augo augo ir pati užsikabino už mėnulio ra- 
go. Dabar aš drąsiai lipau ir laimingai užlipau ant mėnulio. Tiktai 
buvo gražaus darbo surasti sidabrinį kirvį ten, kur ir visi kiti 
daiktai blizga kaip sidabras. Galų gale radau jį ant pelų ir 
šiaudų kapojų krūvos. Jau norėjau lipti žemyn, bet — aiman! — 
pupa nuo saulės kaitros nuvyto ir suguro, taigi nulipti visiškai 
neturėjau kuo. Ką daryti? | 

Ėmiau šiaudų kapojų ir nusivijau iš jų virvę tokio ilgumo, kiek | 
ištekau. Prisirišau tą virvę prie mėnulio rago ir leidžiuosi ja že- | 
myn. Kaire ranka laikausi už virvės, dešinėje nešuosi kirvį. | 
Nusileidęs per visą virvės ilgį, nukertu viršutinį galą, primezgu 
prie apatinio ir leidžiuosi toliau. Taip aš nusileidau gerokai | 
kelio. | 

Bet nuo tokio kapojimo ir mazgiojimo mano virvė, žinoma, 
nelabai darėsi tinkama nusileisti į sultono dvarą. Galėjau būti dar 

kelių mylių aukštyje, debesyse, kai virvė pokšt! nutrūko, ir aš 
trenkiausi į žemę tokiu smarkumu, jog visai apsvaigau. Krisdamas 
iš tokios aukštybės, aš savo svoriu išmušiau duobę, mažiausiai 
kokių devynių sieksnių gylio, ir įsmegau. Atsipeikėti atsipei- 
kėjau, bet neišmaniau, kaip iš tos duobės išlipti. Tačiau bėda visko 
išmoko. Nagai mano tada buvo keturiasdešimties metų augumo, 
jais aš išsikasiau tokius lyg ir laiptus ir laimingai iškopiau į viršų. 
Per tuos vargus įgijau patirties ir pasidariau gudresnis, išmo- 
kau atsikratyti meškų, kad nelįstų taip labai prie mano bičių ir 
avilių.  Ištepiau medumi vežėčių grąžulą ir naktį neto- 
liese atsiguliau tykoti. Kaip maniau, taip ir atsitiko. Dideliausias 
meškinas, medaus kvapo priviliotas, atėjo ir ėmė laižyti grąžulą. 
Laižė taip godžiai, jog net prarijo tos karties galą ir rijo 
laižydamas vis toliau, ir pervarė ją pro gerklę, pro skrandį, pro 
visus vidurius, kol galas išlindo pro kitą galą. Kai pamačiau, kad 
meškinas taip dailiai užsimovė ant grąžulo, tuoj pripuoliau 
ir į skylę grąžulo gale įspraudžiau kaištelį, kad smaguris negalėtų 
nusimauti ir lauktų čionai, kol išauš rytas. Iš to pokšto sultonas, 
atsitiktinai ėjęs pro šalį, taip juokėsi, jog vos galo negavo. 


Netrukus po to Rusija su Turkija padarė taiką, ir aš draug su 
kitais karo belaisviais buvau grąžintas į Peterburgą. Tada aš atsi- 
statydinau ir išvykau iš Rusijos maždaug didžiosios revoliu- 
cijosŽ? metu, prieš kokius keturiasdešimt metų, kai caras lopšyje 
su savo motina ir jos tėvu, Braunšveigo hercogu, taip pat feldmar- 
šalu  Minichu ir dar daugeliu kitų buvo ištremtas į 
Sibirą. 

Tada visoje Europoje buvo tokia speiguota žiema, jog net saulė, 
matyt, peršalo ir lig šiol dar vis sloguoja. Užtat grįždamas į tė- 
vynę turėjau kur kas daugiau vargo, negu buvau patyręs, 
keliaudamas į Rusiją. 

Mano lietuvis žirgas liko Turkijoje, ir aš turėjau važiuoti pašto 
karieta. Sykį pasitaikė siauras įdubus kelias, o abiem jo šonais 
ėjo aukštos tankiai sužėlusių erškėčių gyvatvorės. Aš priminiau 
vežėjui, kad patrimituotų, nes toje siaurumoje galėjome įstrigti, 
jeigu kartais ja priešais važiuotų kitas panašus vežimas. Vežėjas 
prisidėjo trimitą prie lūpų ir pūtė iš visų jėgų, bet nieko negalėjo 
padaryti — neišgavo nė garso. Niekaip negalėjom suprasti, kas čia 
yra. O mums tai buvo tikra nelaimė, nes susidūrėme su priešais 


atvažiavusia karieta, mat prasilenkti nebuvo kur. Kad jau taip, 
tai šokau iš vežimo, nukinkiau arklius, užsikėliau ant pečių karietą 
su visais keturiais ratais ir visokiausiu bagažu, peršokau visu tuo 
nešinas per šlaitą ir maždaug devynių pėdų aukščio „gyvatvorę 
į lauką, o tai buvo nelengva, nes karieta svėrė nemažai. Sveti- 
mąją karietą aplenkęs, įšokau atgal į kelią. Čia nubėgau prie arklių, 
paėmiau vieną po viena ranka, kitą po antra ir pernešiau juos, kaip 
jau sakiau, atseit, dukart ten ir atgal peršokdamas per užtvarą, 
liepiau pakinkyti, ir taip laimingai pasiekėme užeigą. 

Dar vertėtų pridurti, kad vienas arklių, ketvergis, buvo didelis 
nenuorama ir nešamas ėmė išdykauti. Kai aš antrąkart šokau per 
tvorą, jis pradėjo prunkšti ir spardytis, nepatenkintas, kam taip 
smarkiai judam. Bet aš jį greitai sutramdžiau — sukišau jo užpa- 
kalines kojas į savo švarko kišenes. 

Užeigoje atsigavome nuo to savo nuotykio. Vežėjas pakabino 
trimitą ant vinies virtuvėje prie židinio, ir aš atsisėdau priešais jį. 

Bet jūs tik paklausykit, ponai, kas atsitiko! Staiga girdime: trū, 
trū, trū! trarara, trara! 

Mes net akis išpūtėm. Štai kada paaiškėjo, kodėl pašto vežėjas 
negalėjo iš trimito išgauti nė garso. Matote, tada buvo labai šalta, 
tai garsai trimite užšalo, o dabar, kai šilumoje pamažu 
atitirpo, tai ir išėjo iš trimito gražūs, aiškūs ir padarė nemažą garbę 
mūsų vežėjui. Tas šaunus senis geroką valandą linksmino mus pui- 
kiausiomis moduliacijomis, neprikišdamas burnos prie trimito. 
Išklausėme „Prūsų maršą“, „,„Nei meilės, nei vyno“, „Kai aš drobes 
balinau“, „Vakar aplankė mane brolužis“ ir dar daug kitų gražių 
dalykų, o paskui net ir vakarinę giesmę „Jau visi miškai sumigo“. 
Ja ir baigėsi tos atitirpusių garsų linksmybės, baigiu ir aš savo isto- 
riją apie keliones po Rusiją. 


Kai kurie keliautojai moka kartais paporyti daugiau, negu 
galėjo būti iš tikrųjų. Todėl nenuostabu, kad jų skaitytojai arba 
klausytojai yra trupučiuką linkę netikėti. Jei šioje draugijoje 
atsirastų tokių, kas abejotų mano pasakojimų teisingumu, tai aš 
širdingai gailestaučiau dėl tokio nepasitikėjimo ir prašyčiau juos 
verčiau pasišalinti, kol aš nepradėjau kloti savo nuotykių jūrose. 
Jie turbūt bus dar nuostabesni, bet nė kiek ne mažiau tikri. 


| 
| 


I AS LŽ saaa 


Keli žodžiai apie žmonių polinkius (šis tas iš mokslo 
apie žmogaus sielą) — Baronas keliauja į Ceilo- 
ną — Audra, neturinti sau lygių, užmuša valdovą, 
deja, turintį sau lygių — Pagirtinas aklo valdovo 
viešpatavimas — Baronas Ceilone išeina į medžio- 
klę, pakliūva į bėdą ir stebuklingai išsigelbėja — 
Barono narsumo paminklas, laikomas Amsterdamo 
muziejuje — Ką baronas sako apie savo istorijų 
gražintojus 


ar gerokai prieš kelionę į Rusiją, kurios vieną kitą nepa- 
D prastą nuotykį jums ką tik apsakiau, aš keliavau jūromis, 
ir tai buvo pirmas tolimas žygis mano gyvenime. 
Keliauti buvo vienintelė mano svajonė ir troškimas dar tada, 
kuomet — kaip juokaudavo mano dėdė, husarų pulkininkas su 
juodžių juodžiausia barzda — tebesibylinėjau su žąsinu dėl viršeny- 
bės ir dar nebuvo tikrumo, ar ant mano smakro tiktai gyvaplau- 
kiai šiurpso, ar jau barzda dygsta. Mano tėvas ir pats geroką am- 
žiaus dalį praleido kelionėse, o paskui daugelį žiemos vakarų 
įvairino teisingais ir nepagražintais savo nuotykių pasakojimais 
(kai kuriuos iš jų aš jums galbūt kada persakysiu), todėl tokį mano 
palinkimą galima tiek pat pamatuotai laikyti įgimtu, kiek ir kitų 
įkvėptu. Siaip ar taip, aš kiekviena proga ir be jokios progos 
taikiausi iškaulyti ar atkakliu užsispyrimu priversti, kad būtų 
patenkintas mano nenugalimas troškimas pamatyti pasaulio, bet 
vis veltui. Būdavo, jau jau prakertu kokią spragelę tėvo priešinimosi 
sienoje — žiūrėk, mama su teta užkerta tokį nepralaužiamą bar- 
jerą, jog per kelias akimirkas nueina vėjais visos mano kruopš- 
čiausiai parengtos atakos. 
Pagaliau dalykai pajudėjo, kai mus aplankė vienas mano 
motinos giminaitis. Netrukus svečias mane labai pamėgo. Jis sakė 
ne sykį, jog aš esąs dailus, mitrus vaikinas, ir jis darysiąs visa, ką 

tik galėsiąs, kad išsipildytų mano didysis troškimas. Jo iškalbos 
menas buvo galingesnis už mano, ir po daugybės prieštaravimų ir 
jų užglostymų, po būgštavimų ir nuraminimų, mano begaliniam 
džiaugsmui, buvo nuspręsta, kad aš galėsiąs jį lydėti kelionėje į 
Ceiloną, kur jo dėdė daug metų buvo gubernatoriumi. 

Gavę svarbių pavedimų iš Jų Aukštenybių Olandijos štatų“!, 
išplaukėme iš Amsterdamo. Mūsų kelionėje nebuvo nieko ypatin- 
go, jei neminėsime baisiai smarkios audros. Tą audrą vis dėlto | 
turiu keliais žodžiais apsakyti dėl negirdėtų neregėtų jos padari- 
nių. 

Ji užėjo kaip tik tada, kai mes sustojome prie vienos salos pa- 
siimti malkų ir vandens, ir šėlo taip smarkiai, jog rovė su šaknimis 
storiausius, aukščiausius medžius ir svaidė juos į orą. Nors kai 
kurie medžiai buvo be galo dideli ir svėrė po kelis šimtus centne- 
rių, bet, iškelti į begalinę aukštybę, per kokias penkias mylias nuo 
žemės, atrodė mažyčiai tarytum paukščių plunksnelės, skraidan- 
čios po orą. 

O kai uraganas nurimo, tuoj kiekvienas medis nusileido stačias 
į savo vietą ir nieko nelaukęs suleido žemėn šaknis. Gangreit ne- 
liko nė žymės, kokio niokojimo čia būta. Tiktai vienam medžiui, 
visų didžiausiam, nutiko kitaip. Kai audros galybė jį staiga išrovė 
iš žemių, ant jo šakų sėdėjo vyras su pačia ir skynė agurkus, mat 
anoje pasaulio dalyje šie skanūs žemės vaisiai auga ant medžių. 
Padorūs žmoneliai skraidė ore su tokia pat kantrybe kaip Blan- 
šaro?? avinas, tačiau jų svoris kliudė medžiui nusileisti iš aukštybių 
į senąją vietą, jis nukrypo į šalį ir žemę pasiekė ne stačias, bet 
gulsčias. 

Kasikas““, tos žemės valdovas, audrai kilus išėjo laukan, sau- 
godamasis, kaip ir dauguma salos gyventojų, kad namas kartais jo 
neužgriūtų. Dabar jis norėjo per sodą grįžti į vidų, o tas medis ūž- 
damas trenkėsi į žemę ir, laimė, kasiką užmušė vietoje. 

Laimė? 

Taip taip, gerbiamieji, laimė! Mat tas kasikas buvo, atsiprašant, 
bjauriausias tironas, o salos gyventojai, neišskiriant net jo favo- 
ritų?! ir meilužių, buvo didžiausi pasaulyje vargšai. Valdovo po- 
dėliuose gedo maistas, suplėštas iš valdinių, o šie badą kentė. Jo 
salai negrėsė joks užpuolimo pavojus, bet jis vis tiek varė iš namų 

kiekvieną jauną berną?“, pats savo kilminga ranka davė į kaulus 
tol, Kol iš jo padarė narsų kareivį, ir tuos rinktinius vyrus parda- 
vinėjo kaimynams valdovams, kas bransiau mokėjo. Taip prie pa- 
veldėtų iš tėvo milijonų kiaukutų jis dėjo naujus milijonus. 

Žmonės kalbėjo, kad tokio nežmoniško elgesio jis išmokęs vie- 
noje kelionėje po šiaurės kraštus. Mes, kad ir turėdami patriotinių 
paskatų, šio tvirtinimo nuneigti nesiryžome, mat tos salos gyven- 
tojams kelionė kur nors į Kanarų salas reiškia tiek pat, kiek pa- 
sivėžinimas į Grenlandiją, tikslesnių paaiškinimų nenorėjome 
klaustis dėl įvairiausių priežasčių. 

Agurkų skynėjas su pačia, kad ir netyčia, padarė savo šalies žmo- 
nėms be galo gerą darbą, ir jie iš dėkingumo pasodino jį į sostą, 
kuris, žuvus tironui, stovėjo tuščias. Teisybė, tie geri žmoneliai, 
skraidydami aukštybės, buvo atsidūrę taip arti erdvių žibinto, 
jog neteko akių š šviesos?“, o kartu ir geroko kiekio vidinės šviesos, 
bet vis tiek jie viešpatavo taip puikiai, jog, kaip paskui girdėjau, 
kas tik valgė agurkų, visi sakė: 

— Dieve, laimink kasiką! 

Audra buvo gerokai apgadinusi mūsų laivą. Mes jį susitaisėme, 
atsisveikinome su naujuoju monarchu bei jo žmona ir, pučiant pa- 
lankiam vėjui, išplaukėme, o už šešių savaičių laimingai pasiekė- 
me Ceiloną. 

Po mūsų atvykimo galėjo būti praėję kokia keturiolika dienų, 
kai vyresnysis gubernatoriaus sūnus mane pakvietė į medžioklę. 
Aš tą kvietimą priėmiau labai mielai. 

Mano draugas buvo stiprus vyras, pripratęs prie karšto tos ša- 
lies klimato; tuo tarpu aš, nors ėjau nesmarkiai, baisiausiai pavar- 
gau ir, kai priėjome mišką, buvau gerokai nuo jo atsilikęs. 

Jau norėjau atsisėsti ir pasilsėti prie srauniai tekančios upės, 
kuris laikas traukiančios mano akį, tik šit išgirdau kažkokius gar- 
sus užpakal savęs ant kelio, kuriuo atėjau. Atsigręžiau — ir su- 
akmenėjau: milžinas liūtas drožė tiesiai į mane, nedviprasmiškai 
duodamas suprasti, jog jis maloningai teiktųsi iš mano vargšo kū- 
no pasitiekti pusryčius, net nesiklausdamas mano sutikimo. Šautuvą 
buvau užtaisęs tiktai kiškiniais šratais. Ilgai svarstyti neturėjau 
laiko ir buvau pernelyg sutrikęs. Vis dėlto ryžausi šauti į tą pabai- 
są — galgi išsigąs, o gal net sužeisiu. Tačiau siaubo pagautas ne- 

ištvėriau, kol liūtas prieis kiek reikia artyn, ir šoviau, tai jis tik 
supyko ir puolė ant manęs visu smarkumu. Klausydamas instinkto, 
o ne sveiko proto, padariau kvailystę — mėginau pabėgti. Apsi- 
gręžiau — net ir dabar dar prisiminus viską šiurpas nukrečia — 
ogi keli žingniai prieš mane stovi šlykščiausias krokodilas, jau 
išžiojęs baisius žabtus man praryti. 

Įsivaizduokite, ponai, mano padėties baisumą! Užpakalyje liūtas, 
priešais krokodilas, dešinėje srauni upė, kairėje praraja, kurioje, 
kaip paskui girdėjau, knibždėjo nuodingiausios gyvatės. Apdu- 
jęs — juk net Herakliui, patekusiam į tokią padėtį, vargu ar kas 
tą prikištų — puoliau ant žemės. Nieko negalvojau, nieko dau- 
giau nejaučiau, tik siaubą, jog štai tuoj tuoj pajusiu įdūkusio plėš- 
rūno dantis ar nagus arba atsidursiu krokodilo nasruose. Bet po 
poros sekundžių išgirdau stiprų ir labai keistą garsą. Šiaip taip iš- 
drįsau pakelti galvą ir apsidairyti ir — Ką jūs manote?;— neišsako- 
mam savo džiaugsmui, pamačiau, jog liūtas, iš viso smarkumo šokęs 
ant manęs tą pat akimirką, kai kritau žemėn, perlėkė viršum manęs 
ir įmarmėjo tiesiai krokodilo ryklėn. Dabar vieno galva lindėjo 
kito žabtuose, ir abu stengėsi kiek tik galėdami kits kitu nusikra- 
tyti. Aš pašokau kaip tik pačiu laiku, išsitraukiau medžioklės peilį 
ir vienu patraukimu nurėžiau liūtui galvą. Jo kūnas dar stireno 
prie mano kojų, o galvą šautuvo drūtgaliu įbakinau gilyn į kro- 
kodilo gerklę, ir šis. uždusęs nusibaigė. 

Greit po to, kai aš galutinai laimėjau kovą su tais dviem baisiais 
priešais, pagrįžo mano draugas pasižiūrėti, kodėl nuo jo atsilikau. 
Pasveikinę kits kitą su medžioklės laimikiais, išmatavome kroko- 
dilą ir radome, kad jis buvo lygiai keturiasdešimt Paryžiaus pė- 
dų*' ir septynių colių ilgumo. 

Kai gubernatoriui papasakojome tą nepaprastą medžioklės nuo- 
tykį, jis nusiuntė kelis vyrus su vežimu parvežti abiejų žvėrių į jo 
namus. Iš liūto kailio tenykštis kailininkas pridarė tabokmaišių, 
kurių keletą padovanojau pažįstamiems Ceilone. Kitus, grįžęs į 
Olandiją, išdalinau burmistrams, o šie man norėjo įteikti tūkstan- 
čio dukatų dovaną, bet aš nuo jos vargais negalais atsikalbėjau. 

Iš krokodilo odos buvo padaryta iškamša, ir dabar ji yra viena 
didžiausių įdomybių Amsterdamo muziejuje, kur gidas pasakoja 
tą istoriją visiems lankytojams. Aiškindamas jis dar vis prideda nuo 

savęs, dažniausiai gerokai kirsdamasis su teisybe ir net su pana- 
šumu į teisybę. Antai jis nuolat sako, kad liūtas išnėręs per visą 
krokodilą ir taikęsis pasprukti pro užpakalines duris, tik mesjė? 
baronas — pasaulinė garsenybė, kaip jis mėgsta mane vadinti, — 
nukirtęs galvą, vos tik ji išlindusi, o drauge su liūto galva nušnio- 
jęs ir tris pėdas krokodilo uodegos. Krokodilas, dar kartais pri- 
duria tas pramaniūgas, buvo nepatenkintas, kad jam nurėžė uode- 
gą, jis atsigręžė, čiupo medžioklinį peilį iš mesjė rankos ir prarijo 
tokiu smarkumu, jog tas aštrus daiktas ėjo ir perėjo kiaurai per 
širdį, ir pabaisa nukratė kojas vietoje. 

Nereikia jums, ponai, nė sakyti, kiek nemalonumo daro man 
įžūlūs to nenaudėlio prasimanymai. Šiais laikais, kada visi esame 
taip linkę viskuo abejoti, manęs nepažįstantys žmonės dėl tokio 
akivaizdaus melo gali imti nebetikėti nė tikrų mano žygių teisin- 
gumu, o garbingam riteriui tai būtų didelė nuoskauda ir įžeidi- 
mas. 

Vieno išradingo anglų vežėjo paminėjimas prabė- 
gom — Banginis sukelia pavojų laivui — Vieną jū- 
reivį stebuklingai išgelbsti laukinė žąsis — Barono 
galva atsiduria keistoje padėtyje — Banginis daro 
laivui eibes ir galų gale nutempia jį šalin — Pra- 
puola inkaras ir gerokas lyno gabalas, bet jie atsi- 
randa kiaurame dantyje — Kiaurymė laive, kurią 
baronas užkemša tuo, ką turi gavęs iš motinos 
gamtos 


metais išplaukiau iš Portsmuto didžiausiu Ang- 
| ) ) lijos karo laivu su šimtu patrankų ir tūkstančiu 
keturiais šimtais vyrų į Siaurės Ameriką. Čia 


galėčiau papasakoti visokių nutikimų Anglijoje, bet pasitaupysiu 
kitam kartui. Vis dėlto vieną, padariusį man įspūdį neregėtu išra- 
dingumu, noriu bent prabėgomis jums apsakyti. 

Aš turėjau malonumą matyti Anglijos karalių, prašmatniai va- 
žiuojantį iškilmių karieta į parlamentą. Vežėjas su nepaprastai 
respektabilia barzda, kurioje buvo labai dailiai ištaisytas Angli- 
jos herbas, sėdėjo ant pasėstų it bokštas ir šmaukščiojo botagu, iš- 
raitydamas labai aiškią ir menišką figūrą: 


O jūrų kelionėje mes neturėjome jokių keistų nuotykių, kol 
priplaukėme vietą, nutolusią nuo Šventojo Lauryno upės žiočių 
per tris šimtus mylių. Čia mūsų laivas baisiai trenkėsi, kaip mums 
pasirodė, lyg ir į kokią uolą. Bet ten buvo gilu: lotą nuleidom net 
į penkių šimtų sieksnių gylį, ir tai dar nepasiekėm dugno. Ypač 
buvo keista, tiesiog nesuprantama, kad mes praradom vairą, bugš- 
pritas?? perlūžo pusiau, visi burių stiebai suskilo per visą ilgį, du 
iš jų net per bortą išlakstė šipuliais. Vienas vargšas jūreivis, trau- 
kęs didžiąją burę, nulėkė kokias tris mylias tolyn nuo laivo, kol 
pliumptelėjo į vandenį. Laimė, pro šalį skrido laukinė žąsis, ta ir 
išgelbėjo jam gyvybę: jis įsikibo žąsiai į uodegą, tad ne taip smar- 
kiai atsidaužė į vandenį, be to, nutaikęs progą, užsikorė jai ant 
nugaros ir, susirietęs tarp kaklo ir sparnų, plūduriavo tol, kol vėl 
buvo įkeltas į laivą. Koks baisus buvo smūgis, rodo ir tai, kad visi 
vyrai, stovėję denių tarpe, atsitrenkė galvomis į lubas. Mano gal- 
va nuo to nusmuko į pat pilvą, ir prireikė net kelių mėnesių laiko, 
kol ji grįžo į tikrąją vietą. 

Dar nespėjome atsipeikėti iš nuostabos ir neapsakomo sukrė- 
timo, Kai susyk viskas paaiškėjo, iškilus dideliausiam banginiui, 
kuris, plūduriuodamas paviršiuje ir šildydamasis prieš saulę, buvo 
užsnūdęs. Pabaisa taip perpyko, kad mes su savo laivu jam sutruk- 
dėme miegą, jog tvojo uodega — ir mūsų galerijos“? su dalim vir- 
šutinio denio kaip nebūta. Paskui griebė dantimis didįjį inkarą, 
gulintį prie vairo kartu su suvyniotu lynu, ir nuplaukė šalin. Taip 
jis vilko mūsų laivą kokias šešias dešimtis mylių šešių mylių per 
valandą greičiu. Dievas žino, kur jis būtų mus nuplukdęs, jei, mūsų 
laimei, lynas nebūtų nutrūkęs. Banginis liko be laivo, o mes — 
be inkaro. Tačiau kai po šešių mėnesių grįžom į Europą, radom 
tą banginį negyvą plūduriuojantį ant vandens vos už kelių mylių 
nuo tos pačios vietos, o jo ilgis nemeluojant buvo gera pusė mylios. 
Į laivą galėjom paimti vos mažą tokio milžiniško gyvulio dalį, tad 
nuleidome valtis, vargais negalais nupjovėm galvą ir, didžiausiam 
savo džiaugsmui, atradom ne tik savo inkarą, bet dar ir keturiasde- 
šimt su viršum sieksnių lyno, ir jis visas stirksojo kiaurame kairės 
pusės dantyje. Tai buvo vienintelis nepaprastas nuotykis toje kelio- 
neje. 

Bet — ne! kad kiek būčiau pamiršęs vieną baisų atsitikimą. Mat 

kai banginis andai vilko laivą, tai laivo dugne išlaužė skylę. Van- 
duo taip smarkiai veržėsi pro ją, jog visi mūsų siurbliai nieko ne- 
gelbėjo, ir nė pusvalandžiui nepraėjus jau būtume paskendę. Mūsų 
laimė, kad aš pirmas pastebėjau bėdą. Skylė buvo didelė, bent pė- 
dos platumo. Mėginau ją užkimšti ir šiaip, ir taip, ir vis nesisekė. 
Pagaliau man toptelėjo į galvą laimingiausia pasaulyje mintis, kaip 
išgelbėti tą gražų laivą ir gausią jo įgulą. Kad ir plati buvo sky- 

lė, bet savo dugnu uždengiau ją visą, net nenusimovęs kelnių. Jei 
skylė būtų buvusi dar didesnė, pločio būtų vis tiek užtekę. Tuo jūs, 
ponai, nesistebėsite, jei pasisakysiu, jog mano protėviai iš abiejų 
pusių buvo olandai ar bent vestfalai. 

Kol sėdėjau ant to tupyklos sosto, man buvo truputį vėsoka, bet 
nagingas dailidė mane greitai išvadavo. 


Jona Antrasis Viduržemio jūroje — Miunhauzenas 
išgelbėja savo gyvybę, šokdamas škotų šokį — Ba- 
rono atgimimas — Baronas nušauna oro balioną, 
kuris nusileidžia prie Konstantinopolio — Asmens 
žinios apie žmogų, kuris ten kabaliavo 


ną vasaros popietę maudžiausi netoli Marselio; jūra buvo 

rami. Tik šit matau, jog didžiausia žuvis, nasrus išžiojusi, 
šaute atšauna į mane. Delsti negalima nė akimirkos, o ir pabėgti jau 
neįmanoma. Nieko nelaukęs, susigūžiu kiek įstengiu, pririečiu ko- 
jas, o rankas prispaudžiu prie šonų. Taip susirietęs, įgarmėjau pro 
jos žiaunas tiesiai į skrandį. Čia, kaip lengva suprasti, aš kurį laiką 
kiūtojau visiškoje tamsoje, užtat taip pat ir gana malonioje šilu- 
moje. Bet aš, matyt, žuviai tolyn labyn skaudinau pilvą, ir ją jau 
ėmė noras manimi nusikratyti. Vietos tenai turėjau į valias, tad 
vaikštinėjau, laksčiau ir šokinėjau, darydamas jai visokias išdaigas. 
Tačiau labiausiai ji sunerimo, kai pradėjau tankiai minti kojom, 
mėgindamas sušokti škotų tryptinį. Ji baisiai suriko ir beveik stat- 
menai išsikišo ligi pusės iš vandens. O čia plaukė pro šalį italų pre- 
kybinis laivas, jūreiviai ją pamatė ir greitai užbadė žeberklais. Kai 
užsitraukė ją ant laivo denio, išgirdau vyrus tariantis, kaip geriau- 
sia ją supjaustyti ir kuo daugiau išsilydyti riebalų. Aš, mokėdamas 
italų kalbą, baisiai išsigandau, kad jų peiliai ir manęs podraug ne- 
supjaustytų. Todėl pasistengiau atsistoti į patį vidurį pilvo, kur 
būtų užtekę vietos keliolikai žmonių, nes maniau, jog pjaustyti jie 
pradės nuo galų. Greit mano baimė apmalšo, nes jie pirmiausia 
prarėžė apatinę pilvo dalį. Kai tik sumirgavo menkas lopelis švie- 
sos, aš riktelėjau jiems iš visų plaučių, kad man būsią malonu tuos 
ponus pamatyti ir išsivaduoti iš tamsybės, kurioje vos neuždusau. 
Neįmanoma apsakyti, kaip apstulbo jūreiviai, išgirdę žmogaus bal- 
są iš žuvies vidurių. Suprantama, jie buvo dar labiau pritrenkti, 

K artą man grėsė didelis pavojus žūti Viduržemio jūroje. Vie- 

kai iš ten pamažu, gražiai išsirepečkino nuogas žmogus. Žodžiu, 
ponai, aš jiems papasakojau visą istoriją taip, kaip dabar jums, 
ir jie stebėdamiesi vos galo negavo. 

Siek tiek užkandęs ir pasistiprinęs, šokau į jūrą, apsiploviau ir 
nuplaukiau prie savo drabužių, kuriuos atradau krante, kaip bu- 
vau palikęs. Kiek galėjau apskaičiuoti, aš tos plėšrūnės pilve iška- 
lėjau apie pustrečios valandos. 

Kai dar tarnavau Turkijoje, mėgau dažnai pasiplaukioti pra- 
mogine jachta po Marmuro jūrą. Iš ten gražiausiai matyti visas 
Konstantinopolis?!, taip pat ir sultono seralis“? 

Vieną rytą, žvelgdamas į į gražų ir giedrą dangų, pastebėjau ore 
kažkokį apskritą daiktą, maždaug biliardo rutulio didumo, o po 
juo dar kažkas kabaliavo. Aš tuoj čiupau savo geriausią ir ilgiau- 
sią šautuvą, kurį — jei tiktai galima — visada pasiimu kur eida- 
mas ar važiuodamas, užtaisiau jį viena kulka ir šoviau į tą apskri- 
tą daiktą ore; šoviau — ir nieko. Užtaisiau dviem kulkom, šo- 
viau — ir vėl nieko. Tiktai trečias šūvis, keturiom ar penkiom kul- 
kom, prakirto daikto šone skylę, ir jis turėjo leistis. Įsivaizduoki- 
te, ponai, kaip aš nustebau, kai pamačiau dailutę paauksuotą brič- 
kaitę, kabančią po milžinišku balionu, didesniu už didžiausią bokš- 
to kupolą, benusileidžiančią maždaug už poros sieksnių nuo mano 
jachtos. Bričkaitėje sėdėjo vyriškis ir turėjo pusę avino, kuris at- 
rodė iškepęs. Iki soties atsistebėję, apstojome su vyrais tą keistą 
grupę iš visų pusių. 

Vyriškis atrodė panašus į prancūzą““, jis ir buvo prancūzas. Jam 
iš kiekvienos kišenės kybojo po kelias puikias laikrodžių grandi- 
nėles su karuliais, ant kurių, man regis, buvo nutapyti dideli ponai 
ir ponios. Jis visas buvo apkabinėtas aukso medaliais, vertais ma- 
žiausiai po šimtą dukatų““, ant visų pirštų mūvėjo po brangų žiedą 
su briliantais. Jo švarko kišenės buvo prikimštos aukso pilnų pi- 
niginių, tos jį traukte traukė žemyn. 

Dieve mano, galvojau, tas žmogus, matyt, turi nepaprastų nuo- 
pelnų žmonijai, jeigu didieji ponai ir ponios, perveikdami visuo- 
tinį mūsų laikų godumą ir gobšumą, galėjo jį taip apkrauti dova- 
nomis, nes kitaip iš kur jis turėtų tiek lobių. 


Kad ir lobiais apkrautas, nuo kritimo jis jautėsi taip prastai, 
jog vos įstengė žodį pratarti. Po kurio laiko atsitokėjo ir mums vis- 
ką išklojo taip: 

— Šiam skraidymo prietaisui sugalvoti man pačiam neužteko 
nei proto, nei mokslo, užtat nutrūktagalviškos cirkininko narsos 
turėjau daugiau nei gana įlipti ir kelis kartus pasikelti į orą. Prieš 
septynias ar aštuonias dienas — aš jau gerai nesusigaudau — pa- 
kilau juo iš Kornvalio kyšulio Anglijoje, pasiėmęs aviną, nes su 
juo ketinau iš aukštybių daryti fokusus, žiopsant tūkstantinei žiū- 
rovų miniai. Deja, man pakilus, po dešimties minučių pasigręžė 
vėjas ir, užuot varęs į Ekseterį, kur maniau nusileisti, mane nešė 
ir nunešė į jūrą. Taip, matyt, aš ir skrajojau visą laiką viršum van- 
dens begalinėje aukštybėje. Gerai, kad su avinu nespėjau imti da- 
ryti fokusų. Mat trečią skridimo dieną taip išalkau, jog neliko nie- 
ko kito, kaip aviną papjauti. Tada jau buvau baisiai aukštai, daug 
aukščiau mėnulio, o kilęs dar šešiolika valandų, priartėjau prie 
saulės tiek, jog net man antakiai nusvilo. Tada aviną, nudyręs kailį, 
padėjau toje bričkaitės vietoje, kur saulė labiausiai kaitino, kitaip 
tariant, kur neužstojo baliono šešėlis, ir maždaug per tris ketvir- 
čius valandos mėsa puikiausiai iškepė. Tuo kepsniu aš ir mitau 
visą laiką. 

Paskui žmogus nutilo ir atrodė sukąs galvą, kur čia dabar jo 
esama. Kai aš pasakiau, kad čia Konstantinopolis, o rūmai prieš 
mus — tai didžiojo valdovo seralis, jis, mačiau, nepaprastai su- 
triko, nes buvo manęs, jog atsidūrė visai kitoje vietoje. 

— Aš taip ilgai skraidžiau dėl to, — pridūrė jis pagaliau, — kad 
nutrūko virvelė nuo baliono vožtuvo, pro kurį turėjo būti išlei- 
džiamos degiosios dujos“". 

Vadinasi, jei aš nebūčiau š šovęs į balioną ir jo prakiurdęs, tai jis 
turbūt kaip Mahometas“? būtų skrajojęs tarp dangaus ir žemės 
ligi pasaulio pabaigos. 

Bričkaitę jis paskui negailėdamas padovanojo mano bocmanui, 
vairavusiam laivą. Avino kepsnį išmetė į jūrą. Balionas, mano pa- 
šautas, krisdamas galutinai sudrisko į skutus. 


Baronas tampa ambasadoriumi ir vyksta į Didįjį 
Kairą — Pasamdo šaunių šeimynykščių: bėgiką, 
klausovą, šaulį, stipruolį, vėjapūtį — Iš Didžiojo 
Kairo, atlikęs reikalus, grįžta Nilu, o Nilas patvinęs 
jį su visu laivu užplukdo ant migdolų medžio — Iš- 
sigelbsti ir grįžta į Konstantinopolį — Sultonas įve- 
da jį į savo haremą ir leidžia ten išsirinkti, kas jam 
patinka 


butelį, ir aš apsakysiu jums kitą nuotykį, be galo keistą, 
kurį turėjau prieš pat grįžimą į Europą. 

Didysis Turkijos valdovas, kuriam mane pristatė Romos impe- 
ratoriaus, Rusijos caro ir Prancūzijos pasiuntiniai, pavedė man 
atlikti Didžiajame Kaire vieną nepaprastos svarbos reikalą, be to, 
jis turėjo amžinai likti paslaptis. 

Keliavau be galo iškilmingai su gausiausia palyda sausumos ke- 
liais. Bevažiuodamas gavau progos pagausinti savo tarnų būrį ke- 
liais labai pravarčiais šeimynykščiais. 

Vos už kelių mylių nuo Konstantinopolio pamačiau smulkų, 
liesą žmogeliuką, dideliu greičiu atbėgantį tiesiai per lauką. Tas 
žmogynas dar turėjo prie abiejų kojų prisirišęs po švininį svarstį 
bent penkiasdešimties svarų. 

„ Nustebau jį tokį pamatęs, pasišaukiau artyn ir paklausiau: 

— Kurgi, kurgi tu dumi, žmogau? Ir kodėl sunkiniesi bėgimą 
tais svarsčiais? d 

Bėgikas atsakė: 

— Per pusę valandos atbėgau iš Vienos; ten ligi šiol dirbau di- 
delių ponų namuose, bet šiandien atsisakiau iš tarnybos. Ketinu 
traukti į Konstantinopolį ir vėl parsisamdyti. Greitis man dabar 
nereikalingas, tai prisirišau svarsčius, kad kojos lėčiau bėgtų. Mo- 
derata durant“', kaip kadaise sakydavo mano namų mokytojas. 


Mu ponai, turime pakankamai laiko, išgerkime dar vieną 

Tas Asahelis?? man pusėtinai tiko; paklausiau, ar nenorėtų sto- 
ti pas mane tarnauti, jis sutiko nors ir tučtuojau. 

Taip patraukėm toliau per miestus, per kaimus. Žiūriu, netoli 
kelio, ant dailios pievutės guli tylutėliai berniokas ir tarytum 
miega. Bet jis nemiegojo. Kur ten — laikė ausį prie žemės taip su- 
klusęs, lyg norėdamas išgirsti, ką veikia paties giliojo pragaro gy- 
ventojai. 

— Ko taip klausai, vaikine? 

— Taip sau, dėl pramogos klausau, kaip žolė auga. 

— Ir girdi? 

— O, man tas nė už ką! 

— Jei taip, tai stok man tarnauti, vaikine. Kas čia žino, ko kar- 
tais gali tekti nugirsti. 

Berniokas pašoko ir įsijungė į mano palydą. 

Netoli tos vietos ant kalvelės stovėjo medžiotojas, prisidėjęs šau- 
tuvą, ir pyškino į žydrą tuščią erdvę. 

— Gero laimikio, ponas medžiokli! Bet į ką taikai? Aš nieko 
nematau, vien žydrą tuščią erdvę. 

— O, aš tik bandau naują Kuchenroiterių“? šautuvą. Strasbur- 
ge ant katedros bokšto viršūnės tupėjo žvirblis. Tą aš ką tik nušo- 
viau. 

Kas žino, kaip aš garbinu taurų šaulių ir medžioklių meną, 
tas nesistebės, jog tam puikiam šauliui stačiai puoliau ant kaklo. 
Savaime suprantama, nepašykštėjau nieko, kad tik jis stotų man 
tarnauti. 

Ir vėl traukėme per miestus, per kaimus. Keliavę pakeliavę, 
atsidūrėme ties Libano kalnu. Ten prie didelio kedrų miško sto- 
vėjo stambus, kresnas bernas ir tempė už virvės, apjuosęs ja visą 
mišką. 

— Ką čia tempi, brolau? — paklausiau tą berną. 

— Ogi, matot, atėjau rąstų kirsti, bet užmiršau namie kirvį. 
Dabar mėginu, ką galiu. 

Taip šnekėdamas, jis man bežiūrint vienu patraukimu išrovė 
visą mišką, bent ketvirtainės mylios dydžio, nelyginant kokį švend-- 
rių krūmelį. Ką aš dariau, neverta nė klausti. Nebūčiau tokio ber- 
no aplenkęs, net jeigu ir visą ambasadoriaus algą būtų reikėję pa- 
kloti. 

Kai po ilgo žygio galų gale pasiekėme Egiptą, kilo tokia baisi 
vėtra, jog bijojau, kad manęs su visais vežimais, arkliais ir palyda 
neatplėštų nuo žemės ir neiššvaistytų į orą. Kairėje kelio pusėje 
stovėjo išrikiuoti septyni vėjo malūnai. Jų sparnai sukosi net zvimb- 
dami kaip visų mitriausios verpėjos ratelis. Netoli tos vietos, deši- 
nėje pusėje, stovėjo maždaug sero Džono Falstafo!? apkūnumo 
bernas ir laikė sau smiliumi užspaudęs dešiniąją nosies skylutę. 
Pamatęs, kokioje bėdoje atsidūrėme ir kaip kepurnėjamės vėtro- 
je, jis tuoj atsigręžė ir, nelyginant muškietininkas prieš savo pul- 
kininką, pagarbiai nusiėmė prieš mane skrybėlę. Vėtra tučtuojau 
nurimo kaip nebuvusi, visi septyni malūnai sustojo, anei krust. 
Nustebęs dėl tokios permainos, kuri negalėjo būti vien gamtos iš- 
daiga, riktelėjau tam baisūnui: 


— Ei, klausyk: kaip čia yra? Ar tavyje velnias lindi, ar tu pats 
esi velnių giminės? 

— Prašom atleisti, ekscelencija,— atsakė žmogus, — aš, mato- 
te, pučiu truputėlį vėjo malūnininkui, pas kurį dirbu. Kad tų sep- 
tynių malūnų bepūsdamas nesugriaučiau į druzgus, laikau už- 
spaustą vieną nosies skylutę. 

Ėhė, va kur puikus šeimynykštis, pagalvojau sau vienas. Šis ber- 
nas pravers, kai, parsiradęs namo, kada pristigsiu kvapo apsakyti 
visiems stebuklams, nutikusiems kelionėse jūromis ir sausuma. 
Mudu greit sulygome, vėjapūtys paliko malūnus ir nuėjo su manimi. 

Netrukus pasiekėme Didįjį Kairą. Kuo puikiausiai atlikęs visa, 
kas man buvo pavesta, sugalvojau savo nebereikalingą palydą 
atleisti, pasilikau tik vėliausiai samdytus šeimynykščius, kurie 

man galėjo praversti, ir su jais keliavau atgal kaip grynai pri- 
vatus asmuo. Oras buvo nepaprastai giedras, o garsusis Nilas ne- 
apsakomai gražus, tad aš pasidaviau pagundai išsinuomoti laivą 
ir iki Aleksandrijos plaukti upe. 

Kelionė gerai sekėsi tik ligi trečios dienos. Jūs, ponai, tikriau- 
siai esate daugsyk girdėję apie kasmetinius Nilo potvynius. Trečią 
dieną, kaip sakiau, Nilas ėmė smarkiai tvinti, o ketvirtą — abipus 
upės visas kraštas mylių myliomis atsidūrė po vandeniu. Penktą 
dieną saulei nusileidus mūsų laivas netikėtai įsipainiojo kažko- 
kiuose brūzgynuose, kuriuos aš palaikiau vijokliais ar krūmais. 
Tačiau kai išaušo rytas, pamačiau besąs atsidūręs tarp migdolų, 
kurie buvo jau visiškai pribrendę ir labai gardūs. 

Nuleidę gylio matuoklę, radome, kad nuo mūsų iki žemės yra 
mažiausiai šešiasdešimt pėdų, o mes, ką nori daryk, negalime paju- 
dėti nei pirmyn, nei atgal. Apie aštuntą ar devintą valandą, kaip 
galėjome spręsti iš saulės aukščio, staiga pakilo vėjas ir pargriovė 
mūsų laivą ant šono. Jis prisisėmė vandens, nuskendo, ir ilgoką 
laiką, kaip jūs tuojau sužinosite, jo nebebuvo nei regėti, nei gir- 
dėti. Laimė dar, kad mes, aštuoni vyrai ir du berniūkščiai, spėjome 
susikarti į medžius ir taip išsigelbėjome. Jų šakos pajėgė išlaikyti 
mus, bet ne mūsų laivą. Taip ir ištupėjome tris savaites ir tris 
dienas, misdami vienais migdolais. Gerti, savaime suprantama, 
nestigo. 

Dvidešimt antrą mūsų vargų dieną vanduo nuslūgo taip pat 
ūmai, kaip ir buvo pakilęs, o dvidešimt šeštą jau vėl galėjom statyti 
koją ant terra firma“!. Mūsų laivas buvo pirmutinis mielas daiktas, 
kurį mes išvydome. Ti is gulėjo maždaug už dviejų šimtų sieksnių 
nuo tos vietos, Kur nuskendo. Iš laivo podėlių ėmėm visa, kas mums 
tiko ir buvo reikalinga, išdžiovinome saulėje ir, taip apsirūpinę, 
tęsėme savo nutrūkusią kelionę. 

Tiksliau paskaičiavęs, nustačiau, kad mes buvome nuplukdyti 
į šalį už kokių šimto penkiasdešimt mylių viršum daržų tvorų, vir- 
šum sodybų aptvarų. Po septynių dienų pasiekėme upę, jau grį- 
žusią į savo vagą, ir papasakojome savo nuotykį vienam bėjui““, 
Šis negailėdamas suteikė visa, ko mums reikėjo, ir davė net laivą 
toliau plaukti. 

Maždaug dar po kokių šešių dienų priplaukėme Aleksandriją, 

o iš ten, „sėdę į didelį laivą, nuvykome į Konstantinopolį. Didysis 
valdovas'* mane sutiko labai maloningai, aš turėjau garbę pama- 
tyti jo haremą““, kur mane įvedė pats Jo Aukštenybė. Jis teikėsi ten 
parodyti daug gražių damų, net savo žmonų, ir pasiūlė tarp jų 
paviešėti, jei tik man patiksią. 


Meilės nuotykiais aš niekad nesigiriu ir 2 linkiu jums 
visiems, ponai, gero poilsio. 


Baronas duodasi bičiulių įkalbamas dar papasakoti 
smagių istorijėlių iš savo tarnybos Turkijoje — Zi- 
nios apie tai, kas paduodama į sultono stalą — Ba- 
ronas su sultonu, užsirakinę duris, geria butelį toka- 
jaus, apie kurį sultonas kalba didžius daiktus — Dis- 
putas su sultonu apie vyno skanumą ir lažybos — 
Barono laiškas imperatorienei Marijai Teresei — 
Bėgiko, klausovo ir šaulio išdaigos — Sultonas lie- 
pia išmokėti lažybų laimikį — Stipruolio išdai- 
ga — Sultonas ima gailėtis — Vėjapūčio išdaiga — 
Baronas atvyksta į Italiją su lobių pilnomis skrynio- 
mis, Kur jas ištuština elgetos ir gatvių plėšikai — Jis 
pasitraukia iš bičiulių draugijos 


aigęs pasakoti apie kelionę į Egiptą, baronas norėjo pakilti 
B ir eiti miegoti kaip tik tada, kai besilpstąs visų klausytojų 

dėmesys iš naujo sujudo, paminėjus didžiojo valdovo haremą. 
Jiems labai magėjo čia išgirsti ką nors daugiau. Baronas anaiptol 
nebuvo nusiteikęs į tai leistis, tačiau taip pat nenorėjo gadinti nuo- 
taikos prašymais jį apipuolusiems smalsiems klausytojams, tad 
prisiminė dar kelias smagias istorijas iš savo ypatingos tarnybos 
laikų ir pasakojo toliau. 

Po kelionės į Egiptą aš sultonui buvau viskas. Jo Aukštenybė 
tiesiog gyventi nemokėjo be manęs ir kasdien kvietė pas save 
pietų ir vakarienės. Turiu prisipažinti, mano ponai, jog Turkijos 
imperatorius valgo skaniausiai iš visų pasaulio galiūnų. Taip, 
bet šitai sakome tiktai apie valgius, o ne apie gėrimus, mat, kaip 
jūs turbūt žinote, Mahometas savo išpažintojams draudžia gerti 
vyną. Užtat turkų puotose gero vyno stiklą matysi kaip savo ausis. 
Na, ko negalima viešai, padaroma ne sykį slapčia. Tad, nors ir 


uždrausta, dažnas turkas gero vyno skonį pažįsta ne prasčiau už 


bet kurį dorą vokiečių prelatą. 

Taip buvo ir pas Jo turkiškąją Aukštenybę. Viešai prie stalo, 
kur paprastai in partem salarii sėdėdavo turkų generalsuper- 
intendantas““, atseit muftis“", ir iš pareigos prieš kiekvieną valgymą 


sukalbėdavo „Vis akys į tave“*Š. o po valgymo „Gratias“, apie 
vyną nebūdavo užsimenama nė puse žodžio. Tik nukrausčius 
stalą, Jo Aukštenybės kabinete laukdavo geras butelaitis. 

Vieną sykį sultonas man vogčiomis draugiškai mirktelėjo, kad 
sekčiau paskui jį į kabinetą. Kai suėjom ir užsirakinom, jis iš- 
traukė iš spintutės butelį ir tarė: 

— Miunhauzenai, aš žinau, jūs, krikščionys, puikiai nusima- 
not apie, stiklą gero vyno. Štai čia dar turiu išlaikęs butelį 
tokajaus“? „ Tokio skanaus jūs tikriausiai nebūsite gėrę niekad 
gyvenime. 

Jo Aukštenybė ipylė man ir sau, ir mudu susidaužėme. 

— Na, ką pasakysit? Puikus! Rinktinis iš rinktinių! 

— Vynelis skanus, Jūsų Aukštenybe,— atsakiau aš, — tačiau, 
jums maloningai leidžiant, turiu pasakyti, kad Vienoje pas velionį 
imperatorių Karolį Šeštąjį esu gėręs daug geresnio. Ech, kad tave 
devynios, Jūsų Aukštenybe, jei ano būtumėt ragavę! 

— Mielas Miunhauzenai, jūsų žodis — garbės žodis! Tačiau 
negalimas daiktas, kad kuris nors tokajus būtų skanesnis už šitą. 
Mat aš kitados šį butelaitį gavau iš vieno vengrų riterio, ir jis 
gyrė jį kaip didžiausią retenybę. | 

— Juokai, Jūsų Aukštenybe! Tokajus tokajui nelygu, gali 
skirtis kaip dangus nuo žemės. Ponai vengrai tikrai nepasižymi 
dideliu dosnumu. Kertam lažybų — aš jums per valandą atgaben- 
siu tiesiai iš imperatoriaus rūsių butelį tokajaus, kurio nė nepaly- 
ginsi su šituo. 

— Miunhauzenai, man regis, jūs perdedate. 

— Aš neperdedu. Tiesių tiesiausiai iš imperatoriaus rūsių, 
iš Vienos per valandą pristatysiu jums butelį tokajaus, kur kas 
pranašesnio už šį raugalą. 

— Miunhauzenai, Miunhauzenai! Jūs šaipotės iš manęs, aš to 
nepakęsiu. Nors aš jus pažįstu kaip labai teisingą žmogų, dabar 
vis dėlto imu manyti, kad jūs miglą pučiate. 

— Anaiptol, Jūsų Aukštenybe! Juk tą, ką sakau, aš -turėsiu 
įrodyti. Jei savo žodžio netesėsiu,— nes esu didžiausias visokių 

pagyrų priešas, — tai Jūsų Aukštenybė įsakysit man nukirsti galvą, 
o mano galva — ne kopūstas. Iš ko lažinamės? 

—: Sutarta! Žodį reikia tesėti. Jei, mušant keturias, čia nebus 
butelio tokajaus, tai jūsų galva nuriedės be jokio pasigailėjimo, 
nes iš savęs šaipytis neleidžiu net geriausiems draugams. Bet jei 
tesėsite, ką žadate, tai iš mano lobyno galėsit imti tiek aukso, 


sidabro, perlų ir brangakmenių, kiek visų stipriausias vyras pa- 
neš. 

— Čia jau kita šneka, — atitariau aš, tuoj paprašiau plunksnos 
ir rašalo ir parašiau imperatorei-karalienei Marijai Teresei““ šį 
laiškiuką: 


„Jūsų Didenybė, kaip vienintelė 
velionio pono Jūsų tėvo 
įpėdinė, be abejo, 

paveldėjote ir jo vyno rūsius. 
Gal man būtų leista prašyti, 
kad malonėtumėte duoti šio 
laiškelio įteikėjui vieną butelį 
tokajaus, kokio pas poną Jūsų 
tėvą dažnai esu gėręs? 

Tik paties gerojo! Mat 
sukirtau lažybų. Aš už tai atsi- 
tarnausiu Jūsų Didenybei 
nuoširdžiausiu uolumu, 

kur tiktai galėsiu, o dabar 
liekuosi“ ir t. t. 


Buvo jau penkios minutės po trijų, tad, nieko nelaukęs, pa- 
daviau tą laiškiuką visiems matant savo bėgikui, liepiau jam 
nusirišti nuo kojų svarsčius ir nedelsiant dumti į Vieną. Mudu su 
sultonu, laukdami, kol atneš skanesnio, išbaigėm pradėtąjį butelį. 

Išmušė ketvirtį, išmušė pusę ketvirtos, išmušė jau ir tris 
ketvirčius, o mano bėgiko nei matyti, nei girdėti. Man, prisipažinsiu, 
ėmė po truputį darytis šiurpuų, nes Jo Aukštenybė, rodės, jau 
pradeda kada ne kada dirsčioti į skambalo virvutę ir tuoj timpte- 
lėjęs pašauks budelį. Tiesa, dar leido išeiti į sodą pakvėpuoti 
grynu oru, bet čia mane lydėjo du budrūs sekliai ir nepaleido 
iš akių. 

Man jau darėsi visai neramu, ir, kai laikrodžio rodyklė atėjo 
iki penkiasdešimt penkių minučių, aš greitai liepiau pašaukti 
klausovą ir šaulį. Tie nedelsdami atėjo, klausovą paprašiau gultis 
žemėn ir klausyti, gal mano bėgikas jau atlekia. O jis, klausęs 
paklausęs, mane baisiai išgąsdino — sako, tas nenaudėlis kietai 
įmigęs pučia ir knarkia iš visų jėgų, ir ne čia kur nors, o dar gana 

toli. Mano taiklusis šaulys, vos šią žinią išgirdęs, tekinas užlėkė 
į aukštą terasą ir, pasistiebęs ant pirštų galų, šūktelėjo: 

— Kaip mane gyvą matote! Tas tinginių pantis drybso po 
ąžuolu netoli Belgrado, o butelis stovi šalia. Palaukš! Aš jį pa- 
kutensiu! 

Sulig šiais žodžiais jis kuo greičiausiai prisispaudė Kuchen- 
roiterių šautuvą prie peties ir pylė visą užtaisą į ąžuolo viršūnę. 
Gilių, šakučių, lapų kruša pabiro ant miegalio ir jį pabudino. 
Jis tučtuojau pašoko ir, bijodamas, ar tik nebus pramiegojęs 
laiko, taip sukruto, jog penkiasdešimt devynios ir pusė minutės 
jau buvo prie sultono kabineto su buteliu ir pačios Marijos 
Teresės ranka rašytu laiškučiu. Tai buvo džiaugsmo! Oho, kad 
maukė Jo sultoniškoji Didenybė, aukštavaldis smaližius! 

— Miunhauzenai,— kalbėjo jis, — jūs neužsigaukit, kad aš tą 
butelį pasilaikysiu sau vienam. Su Viena jūsų santykiai geresni? 
kaip mano; sau jūs sugebėsit gauti ir daugiau. 

Taip sakydamas, jis įdėjo butelį į spintutę, užrakino, raktą 
įsikišo į kelnių kišenę ir paskambino lobyno užvaizdui. O, koks 
malonus mano ausims skambesys! 


akiu) " k E 
„AN VINS 2 +. 


' 


< 
* 
LA 
NS 


— Turiu išmokėti jums lažybas. Štai, — kalbėjo jis lobyno 
užvaizdui, įėjusiam į kambarį,— išduokite mano draugui Miun- 
hauzenui lobių tiek, kiek visų stipriausias vyras paneš. 

Užvaizdas nusilenkė savo ponui, net bakstelėdamas nosimi į 
žemę, o man sultonas kuo nuoširdžiausiai pakratė ranką ir leido 
mudviem eiti. 

Kaip jūs, ponai, galite numanyti, aš nė akimirkos nedelsiau 
kalti geležį, kol karšta, pasišaukiau savo stipruolį su ilga kanapine 
virve, ir traukiam į lobyną. Kas ten liko, kai mano stipruolis 
nešulį susirišęs išgūrino, tą jūs vargu ar imtumėte į rankas. Aš su 

laimikiu nudrožiau kuo tiesiausiai į uostą, užėmiau ten didžiausią 
krovininį laivą, kokį tiktai galėjau gauti, įsitaisiau jame patogiai 
su visais savo šeimynykščiais ir išplaukiau į atvirą jūrą, kad būčiau 
saugus su savo čiuptu labu, kol dalykai nevirto atžagariai. 

Ko bijojau, tas ir atsitiko. Lobyno užvaizdas paliko lobių 
saugyklos duris ir vartus atlapus, nes iš tiesų ką ten berakinsi, 
nudūmė galvotrūkčiais pas sultoną ir pranešė jam, kaip aš tiksliai 
išpildžiau jo pavedimą. Sultonui toji žinia trinktelėjo mažne kaip 
basliu per galvą. Greit jis ėmė gailėtis, taip neapgalvotai pasi- 
elgęs, įsakė vyriausiajam admirolui tučtuojau vytis mane su visu 
karo laivynu ir man gražiai išaiškinti, kad lažybų sąlygos buvusios 
ne tokios. 

Dar nenuplaukęs jūra nė dviejų mylių, pamačiau, kad atsiveja 
su išpūstomis burėmis visas Turkijos karo laivynas. Turiu prisi- 
pažinti, jog mano galva, vos pradėjusi tvirtai jaustis ant pečių, 
vėl susiūbavo. Tačiau dabar man į pagalbą atėjo vėjapūtys ir 
tarė: 

— Teikitės nesibaiminti, Jūsų Ekscelencija! 

Šitaip pasakęs, jis atsistojo ant laivo paskuigalio taip, kad viena 
jo nosies skylė buvo nukreipta į Turkijos laivyną, o kita į mūsų 
bures, ir pūstelėjo tokį gūsį vėjo, jog ne tik visas laivynas su 

nulaužytais stiebais, suplėšytomis burėmis, sutraukytais lynais 
sugarmėjo atgal į uostą, bet ir mano laivas po kelių valandų laimin- 
gai pasiekė Italiją. 

Tiktai iš savo laimėto lobio aš mažai teprasikūriau. Mat nors 
ponas bibliotekininkas Jagemanas?“* Veimare ir gynė Italijos 
garbę, bet — kas teisybė, tai teisybė — Italijoje yra tiek daug 
skurdo ir elgetų, o policija tokia prasta, jog aš — gal kad esu 
toks minkštaširdis — tuoj didžiąją turto dalį išdalinau gatvių 
elgetoms. Kas dar liko, iš manęs atėmė plėšikų gauja kelyje į 
Romą, šventame Loreto miestelyje. Tačiau dėl to sąžinė šitų vyrų 
tikrai negrauš. Mano lobis buvo dar toks apstus, jog vien už tūk- 
stantąją jo dalį gali gauti visų esamų ir būsimų nuodėmių atlei- 
dimą ne tik visai savo gražiai draugijai, bet ir vaikams, ir vaikų 
vaikams, iš pačių pirmųjų ir tikrųjų rankų Romoje. 

Bet dabar, ponai, man jau tikrai laikas miegoti. Labos nakties! 

Pabaigęs šių nuotykių istoriją, baronas nesidavė ilgiau užlai- 
komas, atsistojo ir paliko draugiją, puikiausiai nusiteikęs. Tik pirma 
jis dar prižadėjo papasakoti savo tėvo nuotykį, kurio vis dar smal- 
siai laukė jo klausytojai, taip pat ir kitų įdomių juokų, kai tik 
pasitaikys gera proga. 


Vienas barono bendražygis pasakoja toliau Miun- 

hauzeno nuotykius — Nauji barono stiprumo liudi- 

jimai — Sultonas nori nukirsdinti baronui gal- 

vą — Vienos sultonienės globojamas, jis išsigelbėja 
ir pabėga iš Konstantinopolio 


turėtą iš čia girdėtų istorijų, vienas klausytojas, barono 
bendražygis, lydėjęs jį paskutinėje kelionėje po Turkiją, 
pridūrė, kad netoli Konstantinopolio buvusi baisiai didelė patranka, 
gerai aprašyta neseniai išėjusiuose barono Toto?“ „Atsiminimuose““. 
Ten autorius kalba, kiek atsimenu, maždaug apie tokius dalykus: 
„Netoli miesto, ant garsiosios Simojo upės kranto, tvirtovės 
viršuje turkai pastatė milžiniško dydžio patranką. Ji visa buvo 
nulieta iš vario ir šaudė marmuro sviediniais, sveriančiais mažiau- 
siai tūkstantį šimtą svarų. Man ir pačiam teko,— pasakoja To- 
tas, — iš tos patrankos kartą šauti, kad galėčiau spręsti apie jos 
veikimą. Visi žmonės aplinkui mane drebėjo tirtėjo, nes tikrai 
manė, kad ir tvirtovė, ir miestas subyrės nuo trenksmo. Pagaliau 
baimė šiek tiek apmalšo, ir aš gavau leidimą šauti. Užtaisui buvo 
suvartota ne mažiau kaip trys šimtai trisdešimt svarų parako, o 
sviedinys, kaip jau sakiau, svėrė tūkstantį šimtą svarų. Kai kano- 
nierius“' su degtuvu priėjo, minia, susirinkusi aplinkui, atsitraukė 
tolyn kiek tiktai galėjo. Vargais negalais įtikinau susirūpinusį 
pašą?? , atėjusį pasižiūrėti, kad nėra ko bijoti. Daužėsi iš baimės 
širdis ir kanonieriui, kuris mano įsakymu turėjo iššauti. Įlindau 
į mūrinį apkasą už patrankos, daviau ženklą šauti ir pajutau 
smarkų stūktelėjimą, tarytum žemė būtų sudrebėjusi. Sviedinys, 
nuskriejęs tris šimtus sieksnių, sprogo į tris gabalus, skevel- 
dros nulėkė viršum sąsiaurio, atsimušė į vandenį, atšoko, trenkėsi 
į kalnus kitoje pusėje, ir visas plataus sąsiaurio vanduo pavirto 
į putas.“ 


K ai jau kiekvienas pasakė ką norėjęs apie malonią pramogą, 

Tokios yra, kiek atsimenu, barono Toto žinios apie didžiau- 
sią mūsų pasaulyje patranką. Kai ponas Miunhauzenas ir aš tą 
šalį aplankėme, tenai apie šovimą iš to baisaus pabūklo tebebuvo 
kalbama kaip apie negirdėtos neregėtos barono Toto drąsos 
žygdarbį. 

Mano geradarys, kuris negalėjo pakęsti, kad prancūzas kuo 
nors šauniau už jį pasirodytų, paėmė tą didžiąją patranką, užsi- 
dėjo ant peties, nutaikė, kad būtų gulsčia, šoko su ja tiesiai į jūrą 
ir perplaukė į kitą krantą. Iš ten jis nesėkmingai mėgino patranką 
permesti atgal į jos senąją vietą. Sakau nesėkmingai, nes ji išslydo 
jam iš rankų truputį per anksti, kaip tik tada, kai užsimojo ją 
sviesti, ir įkrito į vidurį sąsiaurio. Ji ir dabar ten guli, ir gulės 
tikriausiai iki pasaulio pabaigos. 

Čia, mano ponai, ir buvo priežastis, dėl kurios pono barono 
santykiai su sultonu sugedo visiškai ir galutinai. Lobyno istorija, 
kuria anksčiau užsitraukė jo nemalonę, buvo jau seniai užmiršta. 
Sultonas juk turi pajamų į valias, ir lobių saugyklą netruko vėl 
užpildyti. Ir ponas baronas, būdamas Romoje, gavo paties sultono 
ranka rašytą kvietimą atvykti dar paviešėti Turkijoje. Gal ten 
tebeviešėtų ir ligi šiolei, jei ne ta garsioji patranka, kurios netekęs, 
nuožmusis turkas taip susirūstino, jog davė neatšaukiamą įsakymą 
nukirsti baronui galvą. Jo laimė, kad viena sultonienė buvo jį 
labai įsimylėjusi. Ji tučtuojau davė jam žinią apie šį kraugerišką 
kėslą ir slapstė jį savo būste, kai jo ieškojo karininkas, kuriam buvo 
pavesta jį nugalabyti. Kitą naktį mudu sprukome į laivą, pasiruo- 
šusį išplaukti Venecijon ir jau keliantį bures, ir laimingai išnešėme 
kailį. 

Šitą atsitikimą baronas prisimena nenoromis, užtat kad čia 
jam nepasisekė, o dar ir vos galvos neprikišo. Tačiau tie dalykai 
jam anaiptol gėdos nedaro, tad aš kartais imu ir, jam negirdint, 
papasakoju. 


Baronas po ilgo tylėjimo pasirodo vėl ir pasakoja 
toliau — Nukeliauja į Gibraltarą ir trisdešimt šešių 
svarų patrankos sviedinį atmuša keturiasdešimt 
aštuonių svarų sviediniu — Nepaprasti abiejų svie- 
dinių poveikiai — Baronas baisiai suniokoja is- 
panų stovyklą — Kas išgelbėjo Gibraltarą 


prašomas tęsti savo žadėtuosius nuotykių pasakojimus, lygiai 

pamokomus, lygiai ir įdomius. Vis dėlto ilgą laiką nesidavė 
priprašomas. Jis turėjo labai girtiną įprotį nieko nedaryti kitaip, 
negu jo nuotaika traukia, ir kitą, dar labiau girtiną,— niekad 
nesiduoti nukreipiamam nuo šio principo. Pagaliau atėjo ilgai 
lauktasis vakaras, kai jis, draugų primygtinai spiriamas, smagiai 
nusišypsojo — tai buvo tikras ženklas, jog jam užėjo reikiama 
nuotaika ir jų viltys išsipildys. 

Conticuere omnes, intentigue ora teneban 
nas, sėdėdamas ant minkštos sofos, pradėjo: 

Kai Gibraltaras?" paskutinį kartą buvo apsuptyje, aš nuplau- 
kiau į tą tvirtovę su tiekimo laivynu, vadovaujamu lordo Rod- 
nio““, aplankyti savo seno draugo generolo Elioto“?, kuris puikia 
šios vietos gynyba nusipelnė nevystančius laurus. 

Kai tiktai apmalšo pirmas džiaugsmas, visada lydintis senų 
draugų susitikimus, aš kartu su generolu apėjau tvirtovę, kad 
susipažinčiau su įgulos būkle ir priešo pasirengimais. Turėjau 
atsivežęs labai gerą teleskopą““, pirktą Londone iš Dolondo“!. 
Stebėdamas pro tą žiūroną, aš nustačiau, kad kaip tik tuo metu 
priešas rengėsi iššauti iš artilerijos pabūklo trisdešimt šešių svarų 
sviedinį į tą vietą, kurioje mes stovėjome. Pasakiau generolui, jis 
irgi pažiūrėjo pro teleskopą ir pripažino, kad mano spėjimas 
teisingas. 

Generolui leidus, aš tuoj įsakiau iš artimiausios baterijos atga- 
benti keturiasdešimt aštuonių svarų pabūklą ir nutaikiau jį — mat 


B aronas, kaip lengvai galima suprasti, buvo kiekviena proga 

artilerijos dalykuose, be pasigyrimo, lig šiol dar nesu sutikęs sau 
lygaus — taip tiksliai, jog tikrai žinojau, kad neprašausiu. 
Dabar sekiau priešus kuo atidžiausiai, kol pamačiau, kad jau 
kiša degiklį į padegamąją angą — tą pat akimirką daviau ženklą 
šauti ir iš mūsų pabūklo. Maždaug pusiaukelėje abu sviediniai 
susidaužė baisiu smarkumu. Padariniai buvo nepaprasti. Priešų 
sviedinys atšoko ir nušvilpė atgal su tokia jėga, jog ne tik kirste 
nukirto galvą jį iššovusiam kareiviui, bet dar nunešė šešiolika 
kitų galvų, pasitaikiusių jo kelyje į Afrikos krantą. Kol pasiekė 
Barbariją““, jis nudaužė didžiuosius stiebus trims laivams, stovėju- 


siems kaip tyčia eilėje už kits kito uoste, nuskriejo dar beveik du 


šimtus anglų mylių į krašto gilumą, praplėšė vieno ūkininko trobos 
stogą, įsmuko į vidų, senutei, kuri išsižiojusi miegojo aukštielninka, 
išmušė visus dar likusius dantis ir pagaliau įstrigo tos vargšės gerk- 
lėje. Jos vyras, netrukus parėjęs namo, mėgino sviedinį ištraukti, 
bet nepasisekė, tad, ilgai nesukęs galvos, ėmė plaktuką ir nuvarė 
jį į pilvą, o iš ten jis jau natūraliu keliu išėjo lauk. 

Mūsų sviedinys pasidarbavo kuo puikiausiai: jis ne tik nuvarė, 
kaip apsakėme, atgal priešų sviedinį, bet ir pagal mano sumany- 
mą skriejo toliau, nutrenkė nuo lafeto pabūklą, šovusį į mus, ir 
taip bloškė jį į vieną laivą, jog pramušė dugną, laivas prisisėmė 
vandens ir nuskendo su tūkstančiu ispanų jūreivių ir dideliu skai- 
čiumi kareivių, buvusių jame. 

Tai buvo išties tikras žygdarbis. Bet aš anaiptol nereikalavau 
jo laikyti mano nuopelnu. 

Žinoma, man priklauso išradimo garbė, tik čia prisidėjo ir atsi- 
tiktinumas. Mat aš paskui nustačiau, jog į mūsiškį keturiasdešimt 
aštuonių svarų pabūklą per neapsižiūrėjimą buvo įdėtas dvigubas 
parako užtaisas. Tuo ir galima aiškinti jo netikėtą veikimą, iš pra- 
džių sumanytą tik atmušti priešo sviediniui. 

Generolas Eliotas už tą nepaprastą paslaugą siūlė man karinin- 
ko vietą; tačiau aš atsisakiau, priėmiau tiktai jo padėką, kurią jis 
išreiškė tą patį vakarą prie puotos stalo visų karininkų akivaiz- 
doje, padarydamas man didžiausią garbę. 

Esu labai palankus anglams, nes jie yra puiki šaunuolių tauta, 
todėl tvirčių tvirčiausiai nusprendžiau nesitraukti iš tvirtovės tol, 
kol nebūsiu padaręs jiems dar bent vienos svarbios paslaugos. Po 
kokių trijų savaičių pasitaikė tam puiki proga. 

Aš persirengiau katalikų kunigu, apie pirmą valandą nakties 
išsėlinau iš tvirtovės ir laimingai įsigavau pro priešų linijas į patį 
jų stovyklos vidurį. Ten susiradau palapinę, kurioje grafas Artua“ 
su vyriausiuoju kariuomenės vadu ir kitais karininkais sudarinėjo 
planą, kaip artimiausią rytą šturmuoti tvirtovę. Persirengėlio dra- 
bužiai saugojo mane. Niekas nevarė manęs šalin, ir aš be jokių 
kliūčių girdėjau viską, apie ką čia buvo tariamasi. 

Pagaliau visi nuėjo gulti, ir tada pamačiau, kad visa stovykla, 
net sargybiniai, kiečiausiai sumigę. Tučtuojau ėmiau veikti: nu- 
kėliau nuo lafetų visas patrankas, o-buvo jų apie tris šimtus — 

nuo šaudančių keturiasdešimt aštuonių svarų sviediniais iki dvi- 
dešimt keturių svarų pabūklų — ir sumečiau į jūrą už trijų my- 
lių. 

Neturėjau nė vieno padėjėjo, tad šis darbas buvo man sunkiau- 
sias iš visų, kokių kada buvau ėmęsis, išskyrus gal tik tą vieną, apie 
kurį, kaip girdėjau, man nesant jums prieš kelias dienas rado tin- 
kama papasakoti vienas mano pažįstamas, būtent, kai aš su baisiai 
didele turkų patranka, barono Toto aprašyta, plaukiau į kitą jūros 
pusę. 

Sumetęs patrankas į jūrą, tuoj visus lafetus ir važiuokles suvil- 
kau į stovyklos vidurį, o kad ratai nestuksėtų ir nekeltų triukšmo, 
aš juos kišausi poromis po pažastimis ir nešiau nešte. 

Didelę krūvą sukroviau, aukštumo mažne kaip Gibraltaro uola. 
Tada paėmiau geležinio keturiasdešimt aštuonių svarų sviedinio 
skeveldrą, trenkiau ją į titnagą, įmūrytą dvidešimt pėdų po žeme 
sienoje, išlikusioje dar iš arabų laikų, įskėliau ugnį, įdegiau dagtį 
ir užkūriau visą tą laužą. Būčiau kad kiek užmiršęs jums pasakyti, 
kad prieš tai ant viršaus dar sukroviau visus gurguolės vežimus su 
kroviniais. | 


Visa, kas smarkiausiai dega, buvo mano gudriai sukišta į apačią, 
užtat dabar laužas užsiplieskė vienu akimirksniu. Kad manęs ne- 
įtartų, aš pirmutinis ėmiau kelti triukšmą. Lengva suprasti, jog 
visa stovykla baisiausiai sujudo. Visų nuomone, sargybiniai buvo 
papirkti, iš priešo tvirtovės išpuolė septyni ar aštuoni kariuomenės 
pulkai ir taip siaubingai suniokojo artileriją. Ponas Drinkvote- 
ris?“ anos garsios apsupties istorijoje užsimena didelius nuosto- 
lius, priešų turėtus dėl stovykloje kilusio gaisro, bet jis nenumano, 
nuo ko tas gaisras pasidarė. Jis ir negalėjo žinoti, užtat kad aš dar 
niekam, net pačiam generolui Eliotui nesu šios paslapties atsklei- 
dęs, nors aš vienas tuo nakties žygdarbiu išgelbėjau Gibraltarą. 

Grafas Artua su visais savo vyrais, pirmo išgąsčio pagauti, bėgo 
ir pabėgo. Kūrė net nesustodami be atokvėpio maždaug keturio- 
lika dienų, kol pasiekė Paryžių. Išgąstis, kurį jiems įvarė tas baisus 
gaisras, pagadino sveikatą. Jie po to tris mėnesius nieko į burną pa- 
imti negalėjo, nė mažiausio kąsneliuko, ir gyvi buvo kaip chame- 
leonai — vienu oru. 


Baronas sviedžia bombą atgal į ispanų stovyklą ir 
išvaduoja nuo kartuvių du karininkus — Pavarto- 
tos svaidyklės istorija; prie progos šiek tiek Žinių 
apie karalių Dovydą ir taip toliau, apie karalienę 
Elžbietą ir Šekspyrą — Barono tėvas raitas ant jūrų 
arkliuko keliauja iš Anglijos į Olandiją — Seniausi 
filantropinų pėdsakai — Naujausi aiškinimai apie 
omarų, austrių, vėžių ir kt. veisimą — Pragaištingi 
pavydo padariniai 


padariau aną didelę paslaugą, sėdėjom vieną rytą Su gene- 

rolu Eliotu ir valgėm pusryčius. Tik staiga įlėkė J kambarį 
bomba (mat, kai verčiau į jūrą patrankas, mortyrų“? nespėjau 
sumesti) ir nukrito ant stalo. Generolas, kaip bemaž kiekvienas 
būtų padaręs, akies mirksniu išrūko iš kambario, o aš paėmiau 
į rankas dar nesprogusią bombą ir užlipau su ja ant uolos viršū- 
nės. Nuo ten pamačiau ant kalvelės pajūryje, netoli priešų stovyk- 
los, didoką žmonių sambūrį, tačiau gryna akimi negalėjau įžiū- 
rėti, ką jie ten ketina veikti. Tada pažvelgiau pro teleskopą ir 
nustačiau, kad du mūsų karininkai, vienas generolas, kitas pulkinin- 
kas, kurie dar praeitą vakarą leido drauge su mumis, o apie pu- 
siaunaktį nusėlino žvalgais į priešų stovyklą, besą pakliuvę į priešų 
rankas ir tuojau bus pakarti. 

Ranka nusviesti bombos iki jų negalėjau — atstumas buvo per 
didelis. Laimė, atsiminiau, kad turiu kišenėje svaidyklę, kurią Do- 
vydas““ kitados taip patogiai pavartojo prieš Galijotą. Įdėjau į ją 
bombą ir sviedžiau tiesiai į tą sambrūzdį. Bomba krito ir tuojau 
sprogo, ji nukovė visus aplinkui stovinčius, nekliudė tik abiejų 
anglų karininkų, kurie, jų laimei, kaip tik tuo metu jau buvo pa- 
kylėti nuo žemės. O viena bombos skeveldra smogė į kartuvių sto- 
vą ir jį nukirto. Abu mūsų draugai, vos pajutę po kojomis žemę, 


p raėjus kokiems dviem mėnesiams po to, kai aš apsuptiesiems 

tučtuojau susivokė, kodėl ištiko ši netikėta katastrofa, o kai pama- 
tė, kad sargybiniai, budeliai ir visi kiti susiprato gauti galą pirma 
jų, tai vienas kitam nurišo nemalonius kaklaraiščius, lėkte nulėkė 
į pakrantę, šoko į ispanų valtį ir privertė joje sėdinčius du vyrus 
irtis prie vieno iš mūsų laivų. Už kelių minučių, kai aš pasako- 
jau generolui Eliotui, kaip ten buvo, jiedu laimingai parėjo. Tada 
išsipasakojome, pasveikinome vieni kitus, o paskui kuo džiaugs- 
mingiausiai atžymėjome tą nepaprastą dieną. 

Visi jūs, ponai, — matau iš akių, — norit išgirsti, kokiais keliais 
aš įgijau šitokį turtą, kaip toji svaidyklė. Gerai! Buvo štai kaip. 

Aš, turiu prisipažinti, esu kilęs iš Urijo?" žmonos, su kuria Do- 
vydas, ne paslaptis, gyveno labai artimai. Tačiau ilgainiui, kaip 
kartais pasitaiko žmonėms, Jo Didenybė gerokai atvėso grafienei 
(j jau už poros mėnesių po vyro mirties karalius ją pakėlė į grafie- 
nes“?). Jie susivaidijo Sykį dėl vieno labai svarbaus dalyko: kur 
buvo pastatyta Nojaus“" arka ir kur ji sustojo po tvano. Mano pro- 
senelis laikė save dideliu senienų žinovu, o grafienė buvo vienos 
istorikų draugijos pirmininkė. Be to, karalius turėjo silpnybę, bū- 
dingą daugeliui aukštuomenės žmonių ir beveik visiems menkiems 
žmonėms — jis negalėjo pakęsti jokio prieštaravimo, o grafienė 
turėjo visuotinę savo giminės ydą — norėjo, kad visada būtų jos 
teisybė; trumpai drūtai — jie išsiskyrė. 

Grafienė daug kartų buvo girdėjusi jį kalbant apie tą svaidyk- 
lę, kaip apie didelę brangenybę, tad išvažiuodama sumanė ją pa- 
siimti, turbūt atminimui. Tačiau ji dar nespėjo išvykti iš karaliaus 
valdų, o tas jau pasigedo svaidyklės, ir ne mažiau kaip šešetas ka- 
raliaus asmeninės sargybos vyrų šoko vytis. Tuo tarpu ji išsivež- 
tuoju instrumentu pasinaudojo taip gerai, jog vienam iš vijikų, 
kuris per savo uolumą gal norėjo pasižymėti ir lindo prie jos pir- 
miau už kitus, skėlė lygiai į tą pat vietą, kur Galijotas gavo mir- 
tiną smūgį. Kai jo bendražygiai pamatė, kaip jis susmuko negyvas, 
tai po ilgų, išmintingų svarstymų nusprendė būsiant geriausia apie 
šitą naujai atsiradusią aplinkybę pirmiausia „pranešti kam reikia, 
0 grafienė manė būsiant geriausia dumti'? perkinkomais ark- 
liais į Egiptą, kur turėjo autoritetingų draugų valdovo rūmuose. 

Turėjau, beje, jau anksčiau jums pasakyti, kad ji iš daugelio 
vaikų, kuriuos Jo Didenybė teikėsi su ja sugyventi, išbėgdama pa- 
siėmė vieną sūnų, savo numylėtinį. Derlinga Egipto žemė jam pri- 
dėjo dar keletą broliukų ir sesučių, todėl ji atskiru savo testamento 
punktu garsiąją svaidyklę užrašė jam, na, o iš jo, paveldo keliu, 
daugiausia tiesiąja linija toji brangenybė galų gale atiteko man. 

Vienas iš jos paveldėtojų, mano proprosenelis, gyvenęs maždaug 
prieš pustrečio šimto metų, svečiavosi kartą Anglijoje ir susipa- 
žino su rašytoju, kurio veikaluose dabar begėdiškiausiai brako- 
nieriauja ir anglai, ir vokiečiai. Gal jie taip daro iš noro atsigriebti, 
nes ir tas rašytojas buvo ne kas kitas, kaip plagiatorius, o dar di- 
desnis brakonierius, ir vadinosi Šekspyras'!. 

Tas rašytojas kartkarčiais pasiskolindavo svaidyklę ir eidavo 
su ja brakonieriauti; jis užmušė tiek daug žvėrių sero Tomaso Lu- 
cio giriose, jog tik vargais negalais išvengė tokio likimo, koks grėsė 
dviem mano draugams Gibraltare. Vargšas buvo pahupisjas 65: 
lėjimą, ir mano proprosenelis išvadavo jį itin keistu būdu. 

Karalienė Elžbieta, kuri tuo laiku viešpatavo, paskutiniaisiais 
savo amžiaus metais ėmė bodėtis net pati savimi. Rengimasis, nu- 
sirengimas, valgymas, gėrimas ir daug dar kas kita, ko neverta nė 
minėti, gyvenimą jai pavertė nebepakenčiama našta. Mano propro- 
senelis ją išmokė visa tai atlikti pagal savo užmačias per savo pa- 
vaduotojus arba ir visai be jų. Ir kaip jūs manote, ką jis sau už tą 
neprilygstamą magijos meną išprašė? Ogi laisvę Šekspyrui. Ka- 
ralienė jam po to niekuo negalėjo grasinti. O gerulis senis tą di- 
dįjį rašytoją taip pamilo, jog mielai jam būtų perleidęs net kelis 
savo amžiaus metus, kad tik prailgintų gyvenimą draugui. 

Beje, galiu jums, ponai, užtikrinti, kad karalienės Elžbietos iš- 
monė gyventi visiškai be maisto, nors ir kokia originali, labai mažai 
tesusilaukė jos valdinių pritarimo, o mažiausiai į tai buvo linkę 
beef-eaters'“, kaip jie dar ir šiandien vadinami. Bet ir ji pati savo 
naująjį įprotį pergyveno ne daugiau kaip pusaštuntų metų. 

Mano tėvas, iš kurio paveldėjau šią svaidyklę prieš pat važia- 
vimą į Gibraltarą, pasakojo man štai tokią įdomią istoriją, dažnai 
jo draugų girdėtą iš jo paties, kurios teisingumu neabejos niekas, 
pažinęs tą dorą, teisingą senį. 


— Per savo klajones,— pasakojo jis,— esu ilgokai viešėjęs 
Anglijoje. Einu kartą jūros krantu netoli Heridžo pasivaikščioti. 
Staiga kad puls ant manęs jūrų arklys, piktas, įniršęs baisiausiai. 
Su savimi nieko daugiau neturėjau, tik svaidyklę. Sviedžiau vieną 
akmenį tam baisūnui į galvą, išmušiau vieną akį, sviedžiau antrą — 
išmušiau kitą akį. Paskui sėdau ant jo raitas ir pavariau į jūrą. Ir, 
kad žinotumėt, nuo tos akimirkos, kai neteko regėjimo, dingo ir 
visas jo narsas, jis pasidarė ramus ramutėlis. Pasižabojau jį svai- 
dykle vietoj žąslų ir išjojau be jokio vargo į vandenyną. Netrukę 
nė trijų valandų, pasiekėme mudu kitą krantą, o nuotolio ten, šiaip 
ar taip, bus apie trisdešimt jūrmylių. Helvutslioiso miestelyje par- 
daviau jį už septynis šimtus dukatų „Trijų taurių“ užeigos šeimi- 

ninkui, kuris jį rodė žmonėms kaip neregėtą žvėrį ir iš to pasilupo 
gražaus pinigo. 

Dabar to žvėries paveikslą galima rasti Biufono'? knygoje. 

— Labai keistas, tiesa, buvo tas mano keliavimo būdas, — kal- 
bėjo mano tėvas toliau,— bet toje kelionėje mano pastebėti ir ap- 
tikti dalykai yra dar nepaprastesni. 

Žvėris, ant kurio jojau, ne plaukė, o bėgo neįtikimai greitai jūros 
dugnu ir ginė pirma savęs milijonus žuvų, kurių daugelis visai ne- 
buvo panašios į paprastas žuvis. Vienų galvos buvo viduryje kūno, 

kitų ant pat uodegos galiuko. Vienos sėdėjo susėdusios dideliu ratu 
ir traukė neapsakomai gražias chorines giesmes; kitos vien iš van- 
dens statė puikiausius perregimus rūmus su milžiniškomis kolo- 
nomis aplinkui, o juose judėjo materija, kuri man atrodė ne kas 
kita, kaip tik gryniausia ugnis, žėruojanti maloniausiomis spalvomis 
ir plėvojanti gražiomis vilnimis. Kai kurie tų rūmų kambariai buvo 
įrengti labai išmintingai ir patogiai žuvims poruotis; kituose buvo 
auginami ir Saugomi gležni žuvų ikrai. Daugelis erdvių salių buvo 
skirta žuvų jaunimui auklėti. Čia vartojamas metodas, kiek galėjau 

pastebėti iš šalies, — nes jo prasmę išmanyti, aišku, galėjau tik tiek, 
kiek paukščių giesmes ar pievos žiogelių šneką,— buvo taip labai 
panašus į mūsų amžiuje įvestus vadinamuosiuose filantropinuo- 
se'* ir kitose tolygiose įstaigose, jog esu įsitikinęs, kad kuris nors 
iš jų tariamųjų sumanytojų bus keliavęs panašiai kaip aš ir jų idėją 
veikiau bus ištraukęs iš vandens, o ne sugraibstęs ore. Kita vertus, 
iš tų nuotrupų, kurias jums papasakojau, galite matyti, jog dar 
daug kas nepanaudota, dar apstu vietos visokiems gudragalvia- 
vimams. Na, bet aš pasakoju toliau. 

Toje kelionėje aš pėrėjau dideliausią kalnyną, nė kiek ne že- 
mesnį už Alpes. Uolų pašlaitėse mačiau daugybę didelių įvairiau- 
sių rūšių medžių. Ant jų augo omarai, vėžiai, austrės, skiauterė- 
tosios austrės, varliageldės, jūrų sraigės ir taip toliau, o didumo 
tokios, jog kai kurių ir vienos būtų buvę ko vežti pora arklių, ir 
net mažiausiąją nešikas būtų vos pavilkęs. Visa, ką iš tokių padarų 
jūra išmeta į krantą, o paskui žmonės pardavinėja turguose, yra 
gryna smulkmė, vandens nuo šakų nutraukiota, nelyginant kri- 
tuoliai obuoliai, vėjo nupurtyti nuo medžių. 

Omarų medžiai rodėsi labiausiai aplipę vaisiais, o vėžių ir aust- 
rių — didžiausi. Mažiukės sraigės auga ant tam tikrų krūmų, kurie 
visada keroja austriamedžių papėdėje ir vyniojasi ant jų, kabin- 
damiesi aukštyn, panašiai kaip gebenės ant ąžuolų. 

Ir dar pastebėjau, kokių be galo keistų padarinių gali turėti 
nuskendęs laivas. Jis, man regis, atsitrenkė į uolos, riogsančios vos 
trys sieksniai nuo vandens paviršiaus, smailę ir skęsdamas apvirto. 


Grimzdamas jis užgriuvo ant didžiulio omarų medžio ir nudaužė 
nemažai omarų, kurie krito ant žemiau augančio vėžių medžio. 
Taip atsitiko tikriausiai pavasarį, kai omarai buvo dar visai jauni. 
Jie susiporavo su vėžiais, ir iš jų išaugo nauji vaisiai, panašūs ir į 
omarus, ir į vėžius. 

„Jų aš norėjau bent vieną paimti ir pargabenti kaip retenybę, 
tačiau nepargabenau, iš dalies kad buvo per daug keblu, iš dalies 
kad mano pegasas'? nenorėjo sustoti. Kita vertus, jau įveikęs dau- 
giau kaip pusę kelio, traukiau gelmės dugnu, mažiausiai penki 
šimtai sieksnių nuo jūros paviršiaus, ir pamažu pradėjau justi ne- 
patogumus dėl oro trūkumo. Be to, mano būklė ir šiaip buvo ne 
iš maloniųjų. Pasitaikydavo sutikti žuvų, kurios, kiek galėjau per- 
manyti iš plačiai išžiotų nasrų, būtų nieko prieš neturėjusios mus 

abu praryti. O mano rosinantas'? buvo visiškai aklas, tad vien nuo 
mano apdairumo priklausė, kaip seksis išvengti tų alkanų ponų ir 
ponių maloningų ketinimų. Taigi šuoliavau negaišuodamas ir tik 
stengiausi kaip galėdamas greičiau išsigauti į sausą žemę. 

Jau buvau visai nebetoli Olandijos kranto ir vandens viršum 
galvos nebuvo gal nė dvidešimties sieksnių, kai man pasirodė, lyg 
priešais ant smėlio gulėtų žmogystė su moteriškais drabužiais. Pa- 
stebėjau lyg ir kokių gyvybės ženklų, o kai prijojau arčiau, pama- 
čiau, kad ji tikrai judina rankas. Stvėriau skenduolę ir visai kaip 
negyvą išvilkau į krantą. 

Nors anuomet žmonės dar nebuvo pasiekę dabartinių negyvė- 
lių gaivinimo aukštumų, kai kiekvienoje kaimo smuklėje gausi kiek 
reikiant pamokymų, kaip prigėrėlius grąžinti iš šešėlių karalys- 
tės, vis dėlto vietinio vaistininko išmintingomis ir uoliomis pastan- 

gomis pavyko atpūsti mažytę gyvybės kibirkštėlę, dar išsilaikiusią 
toje moteriškėje. 

Ji buvo brangesnioji pusė vyro, kuris vadovavo vienam Hel- 
vutslioiso laivui ir buvo ką tik išplaukęs iš uosto. Deja, jis per sku- 
bėjimą vietoj žmonos pasiėmė į laivą kitą moterį. Apie tai tučtuo- 
jau pranešė žmonai budri šeimos židinio saugojimo dievaitė, o 
žmona, būdama įsitikinusi, kad santuokos teisės galioja vandenyje 
lygiai taip pat kaip ir sausumoje, dūkte uždūkusi pavydu, šoko į 
valtį ir puolė vytis. Pasivijo, užkopė ant denio, o ten, po trumpos, 
neišverčiamais žodžiais tartos įžangos, ėmė savo ypatingas teises 
įrodinėti tokiu paveikiu būdu, jog mielasis jos gyvenimo draugas 
rado būsiant tinkamiausia žengtelėti atbulam. Pasekmės buvo liūd- 
nos: jos stamantri dešinė, ketinusi padaryti įspūdį vyro žandui, 
atsitrenkė į bangas, o kadangi vanduo pasirodė besąs dar skystes- 
nis už jos vyrą, tai tik jūros dugne ji rado pasipriešinimą, kurio 
ieškojo. 

Čia piktoji lemtis suvedė mane su ja — kam? — ogi kad dar vie- 
na pora pasaulyje taptų laiminga. 

Lengva įsivaizduoti, kokius linkėjimus vertė ant mano galvos 
"gerbiamasis jos vyras, kai, grįžęs namo, rado savo švelniąją mo- 
terytę, mano išgelbėtą, nekantriai jo belaukiančią. Tačiau nors ir 
kokį nelabą pokštą iškrėčiau tam vargšui žmogui, vis tiek mano 
širdies nėmaž neslegia kaltė. Mano elgesio paskata buvo grynų gry- 
niausia artimo meilė, nors, negaliu neigti, pasekmės jam turėjo 
būti baisios. 


Štai, ponai, ir visas tėvo pasakojimas, kurį man priminė gar- 
"sioji svaidyklė, o ji, deja, taip ilgai išbuvusi mūsų šeimoje ir tiek 
daug svarbių paslaugų jai padariusi, buvo, regis, pribaigta jūrų 
arklio dantų. Bent aš ja pasinaudojau vienintelį kartą, kai, kaip 
jums pasakojau, nusiunčiau ispanams atgal jų dar nesprogusią 
bombą ir ja išgelbėjau nuo kartuvių du savo draugus. Šiam kilniam 
tikslui mano svaidyklė, jau pirma kiek patrešusi, buvo paaukota 
galutinai. Didžioji jos dalis nulėkė kartu su bomba, o mažas gaba- 
lėlis, likęs mano rankoje, yra dabar padėtas šeimos archyve, kur 
ir saugomas amžinam atminimui šalia daugelio kitų svarbių se- 
nienų. 


Baronas nejučia iššaunamas iš patrankos, miega 
tris mėnesius, o nubusdamas netyčia užmuša žmo- 
gų, kuris to vertas — Nukeliauja į atšiaurųjį Ark- 
ties vandenyną — Įgauna baltojo lokio pavida- 
lą — Gausiomis dovanomis įgyja visų palanku- 
mą — Rusijos imperatorė nori atiduoti jam širdį ir 
sostą — Be galo opus ginčas, kuriame baronas iš 
mandagumo nusileidžia 


liją. Ten turėjau keisčiausių savo gyvenime nuotykių. 

Kartą nusileidau į Vopingą"' prižiūrėti, kaip kraunami į lai- 
vą daiktai, kuriuos norėjau išsiųsti savo draugams į Hamburgą. 
Viską užbaigęs, grįžau pro Tauerį. 

Buvo pats vidudienis. Nuvargęs buvau baisiausiai, o saulė taip 
įkyriai kaitino, jog neapsikentęs įlindau į vieną „patranką — sakau 
sau, pailsėsiu nors truputį. Tik įlindau — ir užmigau kiečiausiai. 
Bet, matote, buvo kaip tik birželio ketvirtoji'“, ir lygiai pirmą va- 
landą visos patrankos šovė-tos dienos garbei. J os jau iš ryto buvo 
užtaisytos, ir niekam nė į galvą neatėjo, kad aš esu įlindęs į vamzdį, 
užtat kai patranka trinktelėjo, tai aš lėkiau ir nulėkiau viršum mies- 
to, į kitą „Upės pusę, į vieno ūkininko sodybą tarp Bermondsio ir 
Detfordo"?. Ten nukritau ant didelės šieno stirtos ir likau gulėti 
apsvaigęs — ką manai, toks šūvis. Praėjo kokie trys mėnesiai, šie- 
nas labai pabrango, ir ūkininkas manė čiupsiąs gražaus pinigo, jei 
dabar parduosiąs šieno atsargas. Stirta, ant kurios gulėjau, buvo pa- 
ti didžioji, iš jos galėjo būti mažiausiai penki šimtai vežimų. Ją ir 
pradėjo krauti. Radosi triukšmo, žmonės pasistatė kopėčias, ėmė 
lipti ant stirtos ir prižadino mane. Dar pusiau miegodamas ir ne- 
sižinodamas, kur esu, norėjau pabėgti — ir nudribau tiesiai ant 
šieno savininko. Man neatsitiko nieko, užtat ūkininkui visų blo- 
giausia: jis susmuko po manimi negyvas, nes aš, nėmaž to neno- 


p o trumpo laiko aš vėl išvažiavau iš Gibraltaro ir grįžau į Ang- 

rėdamas, nulaužiau jam sprandą. Daug ramiau man paskui pasi- 
darė, kai išgirdau, kad tas žmogynas buvęs bjaurus lupikautojas: 
visus savo žemės vaisius jis laikydavęs tol, kol užeidavęs baisus 
brangymetis, o tada plėšdavęs iš žmonių begėdiškiausią kainą, tad 


jo nudobimas jam buvo pelnyta bausmė, o žmonėms — tikra ge- 
radarybė. 

O kaip aš labai stebėjausi, kai visiškai atsipeikėjau ir, gerokai 
pasukęs galvą, savo mintis pridūriau prie anų, su kuriomis prieš 
tris mėnesius užmigau, ir kaip apstulbo mano londoniškiai drau- 
gai, kai po daugybės bevaisių jų ieškojimų staiga ėmiau ir atsira- 
dau,— jūs, ponai, galite lengvai įsivaizduoti. 

Na, dabar išgerkim po stikliuką, o po to aš papasakosiu dar vieną 
kitą iš savo nuotykių jūrose. 

Jūs, be abejo, esate girdėję apie paskutinę kapitono Fipso“" 
dabar lordo Malgreivo — kelionę į šiaurę, apie jo naujų žemių 
ieškojimus. Aš lydėjau kapitoną — ne kaip įgulos narys, o kaip 
draugas. 

Kai pasiekėme tolimą šiaurės platumos laipsnį, aš ėmiau savo 
teleskopą, jums jau žinomą iš mano pasakojimų apie kelionę į Gi- 
braltarą, ir stebėjau pasitaikančius daiktus. Prabėgomis pasakysiu, 
jog laikau geru dalyku kartkarčiais apsižvalgyti, kas aplinkui de- 
dasi, ypač kelionėse. 

Maždaug už pusmylio nuo mūsų plaukė ledkalnis, gerokai aukš- 
tesnis už mūsų laivo stiebą, o ant jo pamačiau du baltuosius lokius, 
kurie, mano nuomone, karštai grūmėsi dvikovoje. Tuoj užsika- 
binau šautuvą ir patraukiau į ledkalnį, bet tik tada, kai įsilipau į 
jo viršūnę, pamačiau, koks tai buvo neapsakomai vargus ir pavo- 
jingas kelias. Daug sykių turėjau šokti per baisias bedugnes, o kai 
kur ledo paviršius buvo toks plynas ir slidus, jog dažniau griuvau 
ir kėliausi, nei slinkau pirmyn. 

Galų gale nusikasiau tiek, jog net galėjau pasiekti lokius. Čia 
pamačiau, kad jie ne grumiasi, o tik žaidžia. Jau skaičiavau, kiek 
būtų galima gauti už jų kailius, — nes jie vienas ir kitas buvo tokio 
didumo kaip gerai sumitęs jautis, — bet, besitaisant šauti, man 
paslydo dešinė koja, griuvau aukštielninkas ir taip stipriai tren- 
kiau pakaušį, jog bemaž pusę valandos išgulėjau visiškai be sąmo- 
nės. 

Įsivaizduokite mano nuostabą, kai atsipeikėjau ir pajutau, jog 
vienas iš tų pabaisų apvertė mane kniūpsčią ir štai ima už mano 
naujų odinių kelnių juosmens. Mano liemuo lindėjo po jo pilvu, 
o kojos kyšojo priekyje. Dievas žino, kur tas bestija būtų mane 

nuvilkęs, bet aš išsitraukiau kišeninį peilį — va štai, šitą patį — 
ir smeigiau į užpakalinę kairiąją leteną. Jis mane tučtuojau pa- 
leido ir siaubingai suriaumojo. Čiupau šautuvą, šoviau į nubėgan- 
tį žvėrį, ir jis krito negyvas. 

Mano šūvis, tiesa, užmigdė amžinai vieną tų baisių plėšrūnų, 
bet užtat pažadino tūkstančius kitų tokių pat, miegojusių ant ledo 
per pusmylį aplinkui. Visi kaip vienas sulėkė galvotrūkčiais iš visų 
pusių. Delsti nebuvo kada. Viena iš dveja — arba aš žuvęs, arba 
tučtuojau turiu sumanyti, kaip gelbėtis. 

Ir sumaniau. 

Maždaug perpus greičiau, nei įgudęs medžiotojas nudiria kiškį, 
aš nuvilkau negyvam lokiui kailinius, apsisupau jais, o galvą pa- 
kišau tiesiai po jo galva. Vos spėjau apsiruošti, žiūriu — aplink 
mane susirinkusi didžiausia lokių kaimenė. Man ir karšta, ir šalta 
darėsi taip kailiniuotam. 

Iš tiesų mano klasta pavyko puikiausiai. Jie po viens kito pri- 
ėjo, apuostė mane ir kaipmat pažino, kad aš esu jų brolis Šleivys. 
Beje, kad būčiau visai į juos panašus, man ir netrūko nieko, vien 

dydžio. Be to, jų jaunikliai buvo ne ką tedidesni už mane. Kai visi 
jau buvo apuostę mane ir savo velionio draugo kūną, atrodė, jog 
būsime visai padoriai susidraugavę. Aš mokėjau pamėgdžioti visus 
jų veiksmus, tik urzgimu, riaumojimu ir ristynėmis negalėjau jiems 
prilygti. 

Kad ir labai lokiškas atrodžiau, vis tiek buvau žmogus: ėmiau 
svarstyti, kaip išgauti kuo daugiau naudos iš tos bičiulystės, kuri 
atsirado tarp manęs ir tų žvėrių. Kažkada buvau iš vieno felčerio 
girdėjęs, kad, kai perkertami nugaros smegenys, akies mirksniu 
ištinka mirtis. Aš ryžausi patikrinti, ar iš tiesų taip būna. Vėl ėmiau 
peilį į ranką ir smeigiau pačiam stambiajam lokiui į sprandą pa- 
lei pečius. Šis pokštas, š šiaip ar taip, buvo labai pavojingas, ir aš tu- 
rėjau nemažai baimės. Juk aišku: jei tas siaubūnas liks gyvas, tai 
sudraskys mane į gabaliukus. Tačiau viskas baigėsi laimingai: lokys 
išsitiesė prie mano kojų net nesuurzgęs. Tada aš ryžausi taip iš- 
galabyti juos visus iki vieno. Tai padaryti man buvo visai nesunku, 
nes lokiai, nors matė savo brolius krintant ir dešinėj, ir kairėj, ne- 
manė nieko blogo. Jie negalvojo nei apie to kritimo priežastis, nei 
apie pasekmes, ir tai buvo laimė tiek jiems, tiek man. Kai išvydau 
juos visus nebegyvus, pasijutau tarsi Samsonas“!, vienas nukovęs 
tūkstančius. 

Trumpai drūtai, aš grįžau į laivą ir paprašiau duoti didesnę dalį 
įgulos, kad man padėtų nulupti kailius ir sunešti kumpius į laivą. 
Per kelias valandas ruošą baigėme ir prikrovėme pilną laivą to 
labo. Kas liko, sumetėm į vandenį, nors neabejoju, kad, gerai įsū- 
džius, visa mėsa būtų buvusi tokia pat skani kaip „kulšys. 

Kai pargrįžom iš kelionės, kapitono vardu nusiunčiau kelis kum- 
pius admiraliteto lordams“?, kitus iždo lordams, Londono miesto 
merui ir miesto tarybai, dar keletą prekybos bendrovėms, o kas 
liko — savo geriausiems draugams. Visi man reiškė karščiausias 
padėkas, o Londono miesto valdyba į mano dovaną atsiliepė ypač 
gražiai — išrašė kvietimą kiekvienais metais miesto mero rinkimų 
dieną puotauti rotušėje. 

Lokių kailius nusiunčiau Rusijos imperatorei — meškenoms 
Jos Didenybei ir dvariškiams. Ji už tai padėkojo savo ranka rašytu 
laišku, kurį man atvežė nepaprastasis pasiuntinys; tuo laišku ji 
siūlė man savo širdį ir karūną. Tačiau aš niekada nesigviešiau ka- - 

rališkosios šlovės nei aukštybės, tai Jos Didenybės malonės kuo 
švelniausiai atsisakiau. Tam pačiam pasiuntiniui, kuris man atvežė 
imperatorės laišką, buvo pavesta laukti atsakymo ir jį parvežti 
Jos Didenybei. Kitas laiškas, kurį greit po to gavau iš imperato- 
rės, įtikino mane jos meilės karštumu ir dvasios kilnumu. Pasta- 
rąja liga, kaip ji — ta švelni siela — malonėjo prisipažinti viename 
pokalbyje kunigaikščiui Dolgorukiui“*, ji susirgusi vien dėl mano 
žiaurumo. Nežinau, kuo aš moterims taip patinku; o juk impera- 
torė — ne vienintelė, nuo sosto tiesusi man ranką. 

Kai kurie žmonės paskleidė šmeižtą, kad kapitonas Fipsas savo 
kelionėje nebuvęs taip toli nuvykęs į šiaurę, kaip iš tiesų galėjęs. 
Čia aš jaučiu pareigą jį užstoti. Mūsų laivas buvo tikrai gerame 
kelyje, kol aš į jį nesukroviau tokios baisios daugybės lokių kailių 
ir kumpių, jog būtų buvęs bepročio darbas mėginti plaukti toliau, 
nes mes vos įstengėme laikytis prieš kiek guvesnį vėją, ką jau be- 
kalbėti apie brovimąsi per ledkalnių laukus, plytinčius tolimes- 
niosiose platumose. 

Kapitonas paskiau ne kartą yra pareiškęs, kaip didžiai esąs ne- 
patenkintas, kad jam nėmaž nesuteikė garbės toji diena, kurią jis 
labai įsakmiai vadina lokių kailių diena. Podraug jis gerokai pavydi 
man tos pergalės šlovės ir visais įmanomais būdais stengiasi ją su- 
menkinti. Dėl to esame dažnai kivirčijęsi, o dar ir dabar mudviejų 
santykiai tebėra įtempti. Tarp kita ko, jis tvirtina stačiai, jog aš 
neturįs laikyti savo nuopelnu, kad apgavęs lokius, nes buvau ap- 
sivilkęs lokio kailiu. Jis, girdi, be jokio maskavimosi būtų galėjęs 
eiti į jų tarpą, ir vis tiek jie būtų jį pripažinę lokiu. 

Štai čia ir yra tas dalykas, mano manymu, pernelyg opus ir de- 
likatus, kad žmogus, turintis pretenzijų į gerą toną, imtų dėl jo su 
kuo nors ginčytis, juoba su aukštakilmiu bajoru. 


Trejis, nuostabus paukštšunis — Baronas palaiko- 
mas nevispročiu — Laimi stambias ir labai rizikin- 
gas lažybas — Iš paslaugumo lydi pusbrolį į kelionę 
naujų žemių ieškoti — Nuklysta į mėnulį — Apra- 
šymas, kaip ten jodinėja ir kaip kariauja — Sirijaus 
gyventojai — Patogūs įtaisai valgyti mėnulyje — 
Tenykščių būtybių dauginimosi būdai — Kiti keisti 
pasakojimai 


Hamiltonu. Plaukėme į Rytų Indiją. Aš turėjau pasiėmęs 
paukštšunį, kuris, kaip galiu sakyti tikrų tikriausia prasme, 
buvo už auksą brangesnis, mat nesuvylė manęs niekuomet. 

Vieną dieną, kai mes geriausiais apskaičiavimais buvome dar 
bent už trijų šimtų mylių nuo žemės, mano šuo atsistojo taip, tarsi 
rodydamas, jog aptiko medžiojamąjį paukštį. Aš stebėjausi, ne- 
nuleidau nuo jo akių kone visą valandą, pasakiau tą dalyką kapi- 
tonui ir kitiems laive buvusiems karininkams ir tvirtinau, jog turi- 
me būti arti žemės, nes mano šuo užvodžia paukščius. Iš to visi 
ėmė juoktis, bet tas juokas nėmaž nepagadino mano geros nuo- 
monės apie šunį. 

Po daugelio ginčų, ar taip gali būti, ar nę, aš kuo tvirčiausiai 
pareiškiau kapitonui, jog savo Trejo nosimi pasitikiu labiau negu 
visų laive esančių jūreivių akimis, ir drąsiai pasiūliau jam lažybas 
iš šimto ginėjų?* (tiek buvo sutarta man mokėti už visą šią kelio- 
nę), kad po pusvalandžio mes rasime paukščių. Kapitonas — ge- 
raširdis vyras — vėl ėmė juoktis ir paprašė poną Krofordą, mūsų 
laivo gydytoją, patikrinti mano pulsą. Gydytojas mane apžiūrėjo 
ir nustatė, kad esu visai sveikas. Paskui juodu ėmė kalbėtis pakuž- 
domis, nors aš vis tiek girdėjau viską. 

— Jam galvoj negerai, — sakė kapitonas,— būtų negarbinga 
leistis į tokias lažybas. 


K įtą sykį aš leidausi iš Anglijos į kelionę jūromis su kapitonu 

— Mano nuomonė visai priešinga, — atitarė gydytojas.— Jam 
galvoje nestinga nieko, tik jis labiau pasitiki savo šuns uosle negu 
mūsų karininkų išmanymu. Lažybas jis, žinoma, pralaimės, bet 
jis to ir vertas. 

— Vis dėlto, — kalbėjo kapitonas toliau,— iš mano pusės tai 
būtų ne visai padoru. Tačiau mano poelgis bus juo garbingesnis, 
kai paskui aš jam pinigus grąžinsiu. 

Šio pokalbio metu Trejis laikėsi vis vienodai, ir mano ankstes- 
nioji nuomonė dar labiau sustiprėjo. Aš antrukart pasiūliau lažy- 
bas, ir jos buvo priimtos. 

Vos tik abi pusės ištarėme „sutarta!“ — keli jūreiviai, žvejoję 
ilgoje valtyje, pririštoje prie laivo paskuigalio, nudobė neregėtai 
didelį ryklį, kurį jie tuoj ir užtraukė ant laivo denio. Ėmė tą žuvį 
mėsinėti, ir štai —- žaomė ne mažiau kaip šešias poras gyvų 
kurapkų. 

Vargšės paukštelės vo jau tiek laiko išbuvusios pilve, jog vie- 
na perėjo užtūpusi penkis kiaušinius, kurių vienas skilo, ir išrie- 
dėjo kurapkiukas kaip tik tuo laiku, kai perskrodėme ryklį. 

Mes tą kurapkiuką auginome drauge su kačiukais, atsivestais 
vos prieš keletą minučių. Senė katė jį mylėjo taip pat kaip ir savo 
keturkojus vaikus ir būdavo didžiai nepatenkinta, kai jis kiek per 
toli nuskrisdavo ir nenorėdavo tuoj sugrįžti. 

Kitų kurapkų turėjome keturias pateles, kurių viena ar net ke- 
lios visada perėdavo, užtat mes ant kapitono stalo per visą kelionę 
turėjome iki soties paukštienos. Vargšui Trejui, atsidėkodamas 
už šimtą ginėjų, kurias per jį laimėjau, liepiau kasdien duoti kau- 
lų, o kai kada — ir visą paukštį. 

Kitados jums, ponai, jau esu pasakojęs apie trumputę savo ke- 
lionę į mėnulį parsinešti sidabrinio kirvio. Vėliau buvau dar kartą 
ten nukeliavęs daug malonesniu būdu ir paviešėjau ilgokai, nes 
norėjau atsakančiai prisirinkti žinių, kurias jums ir išklosiu taip 
tiksliai, kaip tik man leis atmintis. 

Vienas tolimas mano giminaitis įsikalė į galvą, kad būtinai kur 
nors turi būti Žmonių tokio didumo, kokių Guliveris sakosi radęs 
Brobdingnego“" karalystėje. Jų ieškoti jis ir susiruošė į kelionę ir 
kvietė mane jį lydėti. Tuo tarpu aš aną pasakojimą laikiau ne kuo 
daugiau, kaip gražia pasakaite, o Brobdingnegas, mano manymu, 

tiek pat mažai tikėtinas daiktas kaip Eldoradas“*. Bet tas žmogus 
mane padarė savo turtų paveldėtoju, tad ir aš turėjau daryti, kas 
jam“ patinka. 

Nuplaukėme laimingai į Pietų jūrą, nepatyrę kokių įdomesnių 
nuotykių, vertų aprašinėti, nebent tiktai kad matėme skraidančių 
vyrų ir moterų, ore „šokančių menuetą ar išdarinėjančių akroba- 
tinius šuolius, ir šiaip kokių menkniekių. 

Aštuonioliktą dieną, kai plaukėme pro Otaheiti“" salą, mūsų 
laivą pagavo uraganas, pakėlė nuo vandens, nudangino mažiau- 
siai tūkstantį mylių į padanges ir ilgai ilgai laikė toje aukštybėje. 
Pagaliau mūsų bures išpūtė smarkus vėjas ir ėmė nešti neapsako- 
mu greičiu. Sešias savaites plaukėme viršum debesų, kol aptikome 
didelę žemę, apskritą ir blizgančią, tarytum kokią žėrinčią salą. 
Įsukome į patogų uostą, išlipome į krantą ir pamatėme, kad toji 
žemė besanti gyvenama. Žemiau, po mumis, buvo kita žemė su 
miestais, medžiais, kalnais, upėmis, jūromis ir taip toliau. Suprato- 
me, kad ten yra tas pasaulis, iš kurio atvykome. 

Mėnulyje (nes ta blizganti sala, kurioje nusileidome, ir buvo 
mėnulis) matėme didelių būtybių, jodinėjančių ant trigalvių gri- 
fų. Kad įsivaizduotumėte, kokio didumo tie paukščiai, turiu jums 
pasakyti, jog nuotolis nuo vieno jų sparno galo ligi kito buvo še- 
šiskart didesnis už ilgiausią mūsų burės virvę. Kaip mes žemėje jo- 
dinėjame ant arklių, panašiai mėnulio gyventojai laksto raiti ant tų 
paukščių. 

Mėnulio karalius kaip tik tuo metu kariavo su saule. Jis man 
siūlė karininko vietą; vis dėlto aš nepriėmiau garbės, kurią Jo Dide- 
nybė norėjo man suteikti.- 

Viskas aname pasaulyje yra neregėto dydžio. Paprasta musė, 
pavyzdžiui, nedaug mažesnė už mūsiškę avį. Geriausi mėnulio 
gyventojų ginklai, su kuriais jie kariauja, yra ridikai. Juos jie svai- 
do kaip ietis, ir kas jais sužeidžiamas, tas tuoj ir miršta. Jų skydai 
daromi iš grybų, o kai praeina ridikų laikas, jų vietoj vartoja špa- 
ragų stiebus. 

Mačiau ten ir keletą Sirijaus gyventojų, atsibasčiusių taip toli, 

kad tik gautų pasipelnyti. Jų veidai kaip stambių buldogų. Akys 
smygso abipus nosies galo ar, tiksliau sakant, panosėj. Vokų nėra, 
tad akys negali užsimerkti, todėl, kai jie eina miegoti, akis užsi- 
dengia liežuviu. Jų ūgis — apie dvidešimt pėdų, o mėnulio gyven- 
tojo nė vieno nerasi mažesnio kaip trisdešimt šešių pėdų. 

Mėnulio gyventojai vadinami kiek keistokai — ne žmonėmis, 
o verdančiomis būtybėmis, nes valgyti jie verdasi ant ugnies taip 
pat kaip ir mes. Beje, valgymas jiems sugaišina labai mažai laiko, 
nes jie tik atidaro savo kairįjį šoną ir suverčia į skrandį vienukart 
visą maisto kiekį mėnesiui; tada užsitaiso ir būna, iki ateina toji 
pat kito mėnesio diena. Taigi jie valgo ne daugiau kaip dvylika kar- 
tų per metus. Tokie įtaisai labai patogūs, ir kiekvienas, kas nėra 
ėdrūnas ar smaguris, turėtų pripažinti, jog jie kur kas pranašesni 
už mūsų. 

Meilė mėnulio gyventojams visai nežinoma, nes ten ir verdan- 
čiosios būtybės, ir visi kiti gyviai yra vienos lyties. 

Viskas auga ant medžių, o medžiai, pagal savo vedamus vaisius, 
yra labai skirtingo dydžio ir įvairiais lapais. Tie, ant kurių auga 


verdančiosios būtybės, atseit žmonės, yra daug gražesni už kitus. 
Jų šakos didelės, tiesios, lapai kūno spalvos, o jų vaisiai yra rie- 
šutai su labai tvirtu kevalu ir mažiausiai šešių pėdų ilgio. Kai 
jie subręsta ir pasikeičia jų spalva, tada juos kuo atsargiausiai 
nuskina ir saugoja padėtus tol, kol reikia. Kai tų riešutų branduo- 
liams jau ateina laikas gyventi, riešutus sumeta į didelį verdančio 
vandens katilą; po kelių valandų kevalai atsivožia, ir iš jų iššoka 
gyvi padarai. 

Kai jie ateina į pasaulį, jų paskirtis visada jau būna nulemta 
pačios prigimties. Iš vieno kevalo išrieda kareivis, iš kito filosofas, 
iš trečio teologas, iš ketvirto teisininkas, iš penkto žemės nuomi- 
ninkas, iš šešto savižemis ūkininkas ir taip toliau, ir vos tik išrieda, 
kiekvienas moka puikiai praktiškai daryti tą, ką iki tol išmanė vien 
teoriškai. 

Pažiūrėjus į kevalą, labai sunku atspėti, kas jame glūdi. Tiesa, 
mano laikais vienas mėnulio teologas kėlė daug triukšmo, skelb- 
damasis žinąs tą paslaptį, tačiau niekas jo nepaisė ir manė, kad jam 
stačiai' ne visi namie. ' 


Kai žmonės mėnulyje susensta, tai ne miršta, o ištirpsta ore ir 
išsisklaido kaip dūmai. 

Gerti jiems nėra reikalo, nes ir iš savęs jie nešalina daugiau jo- 
kių medžiagų, kaip tik iškvepiamą orą. 

Ant abiejų rankų jie turi tik po vieną pirštą; juo jie moka dirbti 
visa, ką tik reikia, taip pat kaip mes arba ir dar geriau, nors mes, 
be nykščio, turime net Keturis pirštus. 

Galvą jie nešiojasi pakišę po dešine pažastimi, o jei kuris važiuo- 
ja arba eina prie tokio darbo, kur reikia smarkiai judėti, tai ją 
paprastai palieka namie, nes, prireikus jos patarimų, jie gali pa- 
siklausti iš tolo, kad ir labai atstu būdami. Jei mėnulio diduomenė 
užsimano sužinoti, kas dedasi tarp paprastųjų žmonių, tai jiems 
irgi nėra reikalo patiems eiti į jų tarpą. Jie sėdi namie, tikriau sa- 
kant, kūnas sėdi namie, o išsiunčiama tiktai galva, kuri gali nepa- 
žinta pasižvalgyti, o paskui, kai jos šeimininkas nori, pareiti namo 
su pririnktomis žiniomis. 

Vynuogių sėklos mėnulyje visai kaip pas mus krušos ledai, ir 
aš tvirtai tikiu, jog kai vėtra mėnulyje nudrasko nuo stiebų vynuo- 
ges, tai jų sėklos byra žemėn, ir mes tada sakom, kad ledai krinta. 
Be to, šis čia pastebėtasis dalykas, man atrodo, jau seniai žinomas 
kai kuriems vynadariams; bent man neretai teko gerti vyno, kuris 
buvo darytas tarsi iš sutirpusių ledų, ir skoniu visai nesiskyrė nuo 
mėnulio vyno. 

Būčiau kad kiek pamiršęs vieną įdomų dalyką. 

Pilvas mėnulio žmonėms yra lygiai tas pat kaip mums kuprinė. 
Jie kemšasi į pilvą visa, kas reikalinga pasiimti; jie jį atidaro ir už- 
daro, kada tik panori, visai taip pat kaip ir savo skrandį. Jiems, 
matote, nėmaž, nereikalingos žarnos, kepenys, širdis ir kiti vidaus 
įtaisai; nereikalingi nė drabužiai, nes visame jų kūne nėra tokios 
vietos, kurią reiktų pridengti, kad nebūtų gėda. 

Akis jie gali kada panorėję išsiimti ar įsidėti, o mato jomis ly- 
giai gerai, kai jas turi kaktoje ir kai laiko rankoje. Jei kartais iš 
netyčių kokią akį pameta arba užsigauna, tai gali kitą pasiskolinti 
arba nusipirkti. Ta jiems taip pat gerai dirba kaip ir sava. Užtat 
mėnulyje nuolat sutinki žmonių, prekiaujančių akimis. Tai vie- 
nintelis daiktas, dėl kurio visi tenykščiai gyventojai turi savo įgei- 
džių: įeina į madą čia žalios akys, čia geltonos. 

Sutinku, šis pasakojimas skamba keistai; tačiau aš palieku 
laisvę kiekvienam, kas turi bent mažiausių abejonių, pačiam 
nuvykti į mėnulį ir įsitikinti, jog aš taip uoliai laikausi teisybės, kaip 
galbūt maža kuris iš keliautojų. 


Baronas keliauja į Etną — Įšoka į kraterį — Malo- 

nūs atradimai — Nemaloni katastrofa — Baronas 

išsigelbėja plaukdamas plaukte ir patenka į olandų 

laivą — Audra nubloškia laivą į Pieno jūrą ir Sūrio 
salą — Jų abiejų aprašymas 


gausiu pavargti bepasakodamas keistus savo gyvenimo 

nuotykius, negu jūs besiklausydami. Buvau nusistatęs savo 
pasakojimus užbaigti kelione į mėnulį, bet, jeigu jie jums taip 
patinka, tai labai malonu girdėti, ir savo nusistatymo netesėsiu. 
Tad prašom, ponai, malonėkite pasiklausyti dar vienos istorijos, 
kuri yra tiek pat tikėtina kiek ir anos, tiktai gal dar įdomesnė ir 
nuostabesnė. 

Braidono“* „Kelionės po Sicilija“, kurias skaičiau su nepa- 
prastu malonumu, sužadino man norą aplankyti Etnos kalną. 
Važiuojant į ten, nepasitaikė nieko man įdomaus. Sakau man, 
nes daug kas būtų suradę apsčiai įdomybių ir mainais už kelionės 
išlaidas smulkiai pasakoję skaitytojams tai, ką aš laikau papras- 
čiausiais mažmožiais ir kuo netinka bodinti nė vieno garbaus 
vyro kantrybės. 

Vieną rytą iškeliavau anksti iš trobelės kalno papėdėje, pasi- 
ryžęs apžiūrėti ir ištyrinėti tą garsųjį ugnies pragarą, net jei gy- 
vybei pavojus grėstų. Per tris valandas įveikęs pašėlusiai sunkų 
kelią, atsidūriau kalno viršūnėje. O kalnas kaip tik tuo laiku šėlo, 
šėlo jau trys savaitės. Kaip ugnikalnis atrodo tokiu metu, yra 
prirašyta tiek ir tiek, ir mano, šiaip ar taip, ateita per vėlai, jei iš 
viso galima tokį dalyką aprašyti, o jei ne, tai bus geriausia negaišti 
laiko bergždiems mėginimams ir negadinti jums nuotaikos. 

Tris kartus apėjau aplink kraterį, kurį jūs galit vaizduotis kaip 
milžinišką piltuvą, pamačiau, kad nuo tokio vaikščiojimo nė kiek 
nepasidarysiu gudresnis, ir — striukai drūtai — pasiryžau šokti į 
vidų. Kai tiktai įšokau, tuojau atsidūriau prakeiktai karštoje 
pirtyje, o raudonai žėrinčios žarijos, be perstojo lekiančios iš 


K iek galiu spėti iš jūsų akių, ponai, ko gero, aš greičiau 


104 


gelmių, skaudžiai apžalojo ir apdegino mano vargšą kūną įvairiose 
vietose, ir kilniose, ir visai nekilniose. 

Nors žarijos iš gelmių buvo svaidomos su didele galybe, 
vis dėlto svorio jėga traukė mane gilyn nepalyginamai stipriau, 
ir aš per trumpą laiką laimingai pasiekiau dugną. 

Ten atsidūręs, pirmiausia išgirdau bjaurų triukšmą, trenksmą, 
riksmą ir keiksmus, kurių, rodės, pilna visur. Atmerkiu akis, žiū- 
riu — gi aš besąs Vulkano“? ir jo kiklopų draugėje! Šitie ponai 
(juos aš, išmintingas vyras, jau seniai buvau išginęs į melų kara- 
lystę) jau trys savaitės riejosi, kokia turinti būti tvarka ir kas ko 
privaląs klausyti, o jų peštynių atgarsiai net siekė žemės paviršių. 
Vos tiktai aš pasirodžiau, tučtuojau visoje jų draugėje stojo taika 
ir santarvė. Vulkanas tuoj nušlubavo prie spintos, išėmė tvarsčių 
ir tepalo, pats savo ranka mane apraišiojo, ir žaizdos sugijo per 
kelias akimirkas. Dar jis atnešęs pastatė šio to atsigaivinti, nektaro 
butelį, taip pat kitų rinktinių vynų, kokių gauna paragauti vien 
dievai ir deivės. 

Kai aš kiek atsigaivalėjau, jis pristatė mane savo žmonai Ve- 
nerai ir liepė jai pasirūpinti viskuo, ko tiktai man, atsidūrusiam 
tokioje būklėje, reikės. Gražumas kambario, kur ji mane įsivedė, 
patogumas sofos, kur ji mane pasodino, dieviškas visos jos būtybės 
žavumas, jos švelnios širdies meilumas — visa tai buvo taip puiku, 
jog neįmanoma apsakyti. Vien tai prisiminus, man svaigsta galva. 

Vulkanas man labai tiksliai apsakė Etnos kalną. Jis kalbėjo, kad 
Etna — ne kas kita, kaip jo Žžaizdro pelenų sankaupa. Dažnai 
norom nenorom turi bausti savo šeimynykščius. Pykčio pagautas, 
tada svaido į juos žioruojančias anglis, o jie kai kada jas mikliai 
atmuša ir išsviedžia į žemės paviršių, kad jis negalėtų jų vėl 
nusitverti. 

— Mūsų vaidai, — kalbėjo jis toliau,— kartais trunka net 
kelis mėnesius, ir tuos reiškinius, kurie tada pasirodo žemės pavir- 
šiuje, jūs, mirtingieji, vadinate, man rodos, ugnikalnių išsiverži- 
mais. Vezuvijaus kalnas irgi yra viena iš mano dirbtuvių; turiu 
į ją kelią, kuris eina mažiausiai pusketvirto šimto mylių po jūra. 
Dėl vaidų ir ten dedasi panašūs dalykai. 

Patiko man klausytis dievo aiškinimų, o dar labiau patiko būti 
jo žmonos draugėje, ir aš gal būčiau niekad neišėjęs iš tų požemių 


105 


rūmų, bet atsirado liežuvininkų, kuriems baisiai maga dėl pramogos 
kitus apkalbėti. Tie pritauškė jam tokių dalykų, jog jo lėtoje šir- 
dyje įpūtė niršaus pavydo ugnį. Jis, nei man ką sakęs, nei užsimi- 
nęs, vieną rytą, kai ketinau patarnauti deivei puošiantis, čiupo mane 
už pakarpos, nunešė į tokį kambarį, kurio iki tol nebuvau matęs, 
iškėlė viršum gilaus šulinio (taip man pasirodė) ir pasakė: 

— Nedėkingas mirtingasai, grįžk į pasaulį, iš kurio atkeliavai. 

Sulig šiais žodžiais jis mane paleido smegti bedugnėn, nė kiek 
nedavęs pasipriešinti. Aš kritau ir kritau vis didėjančiu greičiu, 
kol iš baimės praradau sąmonę. 

Tik staiga atsigavau iš alpulio, netikėtai išniręs į neaprėpiamą, 
saulės spindulių nutviekstą vandens platybę. Plaukti labai gerai 
mokėjau iš pat jaunumės, žinojau ir visas plaukikų meno paslaptis. 
Tad ten aš atsiradau tarsi namie, o palyginti su ta baisia būkle, 
iš kurios ką tik ištrūkau, pasijutau kaip rojuje. 

Žiūriu į vieną pusę, žiūriu į kitą ir, deja, nematau nieko daugiau 
kaip vandenį. Beje, ir klimatas, kuriame atsidūriau, labai nemalo- 
niai skyrėsi nuo meistro Vulkano žaizdro. 

Galų gale pastebėjau tolumoje kažkokią lyg ir nuostabiai di- 
delę uolą, tarytum artėjančią į mane. Greit paaiškėjo, kad tai vienas 
iš plaukiojančių ledkalnių. Ilgai paieškojęs, radau vietą, pro kur 
galėjau ant jo užlipti ir įkopti į pačią viršūnę. Tačiau gavau labai 
nusivilti, nes nė iš ten negalėjau niekur įžiūrėti žemės. 

Pagaliau, jau prieš pat užeinant sutemoms, pamačiau laivą, 
plaukiantį mano pusėn. Kai jis priartėjo, ėmiau šaukti; man 
atsakė olandiškai. Šokau į jūrą, priplaukiau prie laivo, ir mane 
užkėlė ant denio. Pasiteiravau, kur mes esame, ir gavau aisakymą: 
Pietų jūroje. Šis paaiškinimas vienu kartu įminė visą mįslę. Pasi- 
rodo, aš iš Etnos kalno per žemės vidurį išnėriau į Pietų jūrą. Tuo 
keliu nuvykti, žinoma, kur kas arčiau negu aplink žemės rutulį. 
Dar niekas nebuvo jo išmėginęs, tik aš vienas, ir jeigu juo kada 
keliausiu vėl, tai tikrai pasižvalgysiu rūpestingiau. 

Trupučiuką pasistiprinau ir nuėjau gulti. Vis dėlto grubūs žmo- 
nės tie olandai. Aš papasakojau savo nuotykius karininkams taip 
pat teisingai ir nuoširdžiai kaip ir jums, ponai, bet pamačiau, kad 
kai kurie iš jų, o labiausiai kapitonas, nutaisė tokią miną, lyg 
abejotų mano pasakojimų teisingumu. Tačiau jie mane draugiškai 
priėmė į savo laivą, aš gyvenau grynai iš jų malonės, tad norom 
nenorom turėjau tylomis kęsti tą įžeidinėjimą. 

Aš pasiteiravau, kurlink ir ko jie plaukia. Jie man atsakė, jog 
esą siųsti naujų žemių ieškoti, tad, jei mano pasakojimai teisingi, 
jų tikslas esąs, šiaip ar taip, pasiektas. 

Mes tuo metu buvome kaip tik kelyje, kuriuo kadaise „plaukė 
kapitonas Kukas““, ir kitą rytą atvykome į Botani Bejų“!, tokią 
vietą, į kurią Anglijos valdžia turėtų siųsti ne nenaudėlius už baus- 
mę, o didžių darbų vyrus už nuopelnus — tokią gausybę geriausių 
savo dovanų yra ten pažėrusi gamta. 

Pabuvome tik tris dienas; ketvirtą po mūsų išplaukimo kilo 
baisi audra, kuri per kelias valandas suplėšė visas mūsų bures, 
suaižė į šipulius bugšpritą ir nuvertė bramstengą, o šis krito tiesiai 
ant dėžės, kurioje laikomas kompasas, tad ir dėžė, ir kompasas 
išlakstė druzgais. Kiekvienas, kas yra buvęs jūroje, supranta, 
kokie liūdni tokios netekties padariniai. Nežinojom nei ko griebtis, 
nei ką daryti. Pagaliau audra nurimo, ir ėmė pūsti pastovus, smagus 
vėjas. 

Tris mėnesius plaukioję, buvome tikriausiai įveikę jau labai 
tolimą kelią, kai staiga iš visko, kas dėjosi aplinkui, pajutome 
nuostabią permainą. Mes pasidarėme neregėtai lengvi ir smagūs, 
mūsų nosys uodė skaniausių balzamų kvapus. Pasikeitė ir jūros 
spalva — buvo nebe žalia, o balta. 

Greit po šių stebuklingų permainų išvydome žemę ir netoliese 
uostą. Įplaukėme į tą uostą, radome jį didžiai erdvų ir gilų. Jis buvo 
pilnas ne vandens, o skaniausio pieno. 

Išsikėlėme į krantą, gi žiūrim — visa sala besanti dideliau- 
sias sūris. Gal būtume to ir nepastebėję, jei vienas atsitikimas 
nebūtų užvedęs ant pėdų. Mat mūsų laive buvo jūreivis, kuris nega- 
lėjo pakęsti sūrio. Vos išlipęs į krantą, jis puolė nualpęs. Atsigai- 
valėjęs ėmė prašyti, kad kaip nors paimtume tą sūrį iš po jo kojų. 
Įdėmiau apžiūrėję, supratome, jog jis kalba teisybę: visa sala, kaip 
sakiau, buvo ne kas kita, kaip vienas milžiniškas sūris. Juo dau- 
giausia ir mito salos gyventojai. Kiek per dieną nuvalgydavo, tiek 
per naktį vėl ataugdavo. 

Matėme ir daugybę vynmedžių su gražiomis didelėmis kekėmis, 
iš Kurių spaudžiant bėga vien grynas pienas. 

Gyventojai vaikščiojo stati, buvo gražios būtybės, dažniausiai 


devynių pėdų aukščio, turėjo tris kojas ir vieną ranką. Suaugu- 
siems kaktoje kyšojo ragas, kurį jie mokėjo labai mikliai vartoti. 
Pieno paviršiuje jie rengė bėgtynes, ėjo pasivaikščioti ir nė kiek 
negrimzdo, o vaikštinėjo taip pat gražiai kaip mes po pievą. 

Dar saloje iš to sūrio augo daug visokių javų, jų varpos atrodė 
kaip triufeliai, o tose varpose laikėsi duonos kepalai, jau iškepę, 
kaip tik valgyti. Beklajodami sūrio paviršiumi, aptikome septynias 
pieno upes ir dvi vyno upes. 


Po šešiolikos dienų žygio pasiekėme krantą, esantį priešingoje 
pusėje negu anas, kuriame išsikėlėme. Čia radome ištisą ruožą 
supelijusio mėlyno sūrio, kuriuo taip gardžiuojasi tikrieji sūrio 
valgytojai. Tiktai ne kirmėlės jame veisėsi. Ant jo augo tauriau- 

-sieji vaismedžiai: persikai, abrikosai ir daugybė kitų rūšių medžių, 
kurių mes nė nepažinome. Tuose medžiuose, nuostabiai dideliuo- 
se, buvo daugybė paukščių lizdų. Tarp kitų mums krito į akį vienas 
tulžio lizdas, penkiskart didesnis už Londono šv. Povilo bažnyčios 
stogą. Jis buvo sukrautas iš milžiniškų medžių, o jame pridėta kiau- 
šinių — palūkėkite, aš noriu viską nusakyti tiksliai — kiaušinių 
jame buvo mažiausiai penki šimtai ir kiekvienas didumo sulig vyno 
statine. Paukščiukus juose galėjome ne tiktai matyti, bet ir girdėti 
čypsint. Kai mes vieną tokį kiaušinį vargais negalais praskėlėme, 


iš jo išsirito pūkuotas paukščiukas, gerokai didesnis už dvidešimt 
suaugusių grifų. Vos spėjome jį išleisti į laisvę — štai nusileido 
senis tulžys, sučiupo mūsų kapitoną vienos kojos nagais, iškėlė 
jį kokią mylią aukštyn, apdaužė gerokai sparnais ir bloškė į jūrą. 

Olandai visi moka plaukti kaip žiurkės. Jis kaipmat atsirado 
pas mus, ir visi grįžome į laivą. Atgal plaukėme kitu keliu, užtat 
pamatėme dar daug naujų ir keistų dalykų. Tarp kita ko, nušovėme 
du girinius jaučius, kurie turi tik vieną ragą, išaugus; tarpuakyje. 
Paskui gailėjomės, kad mes juos nudobėme, nes sužinojome, kad 
vietos gyventojai yra juos prijaukinę, ir jie atstoja jiems arklius — 
jais jodinėja ir važinėja. Jų mėsa, kaip mums sakė, turėtų būti 
labai skani, bet gyventojams, mintantiems vien pienu ir sūriu, jos 
visai nereikia. 

Barono nuomonė apie tris pakartuosius — Nere- 

gėtas medžių mandagumas — Vyno jūra — Jūros 

pabaisa praryja laivą — Gudriu barono sumanymu 

trisdešimt penkių laivų laivynas išplaukia iš pabaisos 

pilvo — Ir sustoja prie Kaspijos jūros kranto — 

Baronas lokį moko gerų papročių — Negirdėtai 
patogi medžiotojo liemenė 


tris žmones, už kojų pakartus ant aukštų medžių. Pasitei- 
ravau, kuo jie nusikalto, kad taip rūsčiai nubausti, ir su- 
žinojau, jog jie buvo svetimose šalyse ir, pargrįžę namo, prime- 
lavo savo draugams, prikalbėjo apie neregėtas vietas ir apie nebūtus 
daiktus. Aš pripažinau, jog bausmė labai teisinga, nes keliautojams 
nėra didesnės pareigos, kaip kuo griežčiausiai laikytis teisybės. 

Sugrįžę į laivą, pakėlėme inkarus ir išplaukėme iš to nepaprasto 
krašto. Visi pakrantės medžiai, kai kurie labai dideli ir aukšti, 
nusilenkė mums du kartus labai sutartinai, o paskui ir vėl atsitiesė 
kaip buvę. 

Tris dienas paplaukioję patys nežinodami kur, nes vis dar netu- 
rėjome kompaso, patekome į jūrą, kuri atrodė visiškai juoda. Mes 
paragavome to tariamo juodojo vandens, ir — tik pamanykit! -— 
ten buvo skaniausias vynas. Dabar turėjome gerai saugoti, kad 
nenusigertų visi jūreiviai. 

Tačiau džiaugsmas truko neilgai. Po valandos kitos atsidūrėme 
tarp banginių ir kitų gyvūnų milžinų, kurių vienas buvo toks dide- 
lis, jog net su žiūronais neįstengėm jo viso apmatyti. Deja, mes 
tą pabaisą pastebėjom tik tada, kai jau buvome visiškai arti, ir šit 
jis vienu trūkiu įtraukė į nasrus visą mūsų laivą su stačiais stiebais 
ir su visomis burėmis. Atsidūrėme tarp jo dantų, prieš kuriuos 
didžiausio karo laivo stiebas tėra tik smulkus šipuliukas. 

Pabuvome kurį laiką jo nasruose, bet paskui jis plačiai išsižio- 
jo, įtraukė baisią daugybę vandens ir nuplukdė į pilvą mūsų lai- 


K ai iki mūsų laivo dar buvo likę dvi dienos kelio, pamatėme 


112 


vą, kuris, kaip patys numanote, nebuvo koks mažas trupiniukas. 
Čia plūduriavome ramiai, tarsi būtume nuleidę inkarą, nepučiant 
nė mažiausiam vėjeliui. Oras — negalima neigti — buvo kiek per 
tvankus ir nemalonus. 

Pilve radome inkarų, virvių, valčių, barkų ir didoką skaičių 
laivų, pakrautų ir nepakrautų, kuriuos tas milžinas buvo prarijęs. 
Visa, ką dirbome, galėjome daryti vien fakelų šviesoje. Nematėme 
nei saulės, nei mėnulio, nei žvaigždžių. 

Paprastai per dieną turėdavome du potvynius ir du atoslūgius. 
Kai milžinas gerdavo, prasidėdavo potvynis, kai išleisdavo vande- 
nį — atoslūgis. Kukliais apskaičiavimais, jis per vieną kartą įsiurb- 
davo į save tiek vandens, kiek iš viso yra Ženevos ežere, o juk 
aplink tą ežerą apeiti — trisdešimt mylių. 

Antrąją mūsų nelaisvės dieną toje nakties viešpatijoje, atoslū- 
gio metu (taip vadinome laiką, kai laivas nusėsdavo į dugną), 
aš įsidrąsinau su kapitonu ir keliais karininkais išeiti pasivaikščioti. 
Visi, suprantama, turėjome fakelus. Mes sutikome arti dešimties 
tūkstančių visokių tautybių žmonių. Jie rinkosi pasitarti, pasvars- 
tyti, kaip būtų galima atgauti laisvę. Kai kurie jau buvo po kele- 
rius metus praleidę milžino pilve. Ir kaip tik tuo metu, kai pirmi- 
ninkas buvo beimąs mums aiškinti, ko mes čia susirinkome, toji 
velniažuvė ištroško ir užsimanė gerti. Vanduo kliokė į vidų su tokia 
galybe, jog mes tučtuojau išlakstėme kas sau į laivus, antraip bū- 
tume rizikavę prigerti. Ne vienas mūsiškių tik vargais negalais 
išsigelbėjo, plaukte plaukdamas. 

Po kelių valandų turėjome daugiau laimės. Kai tik mūsų pa- 
baisa išsituštino, susirinkome vėl. Dabar pirmininku išrinko mane, 
ir aš pasiūliau sudurti du „visų didžiausius burių stiebus ir, kai tik 
čiaupti. Šiam pasiūlymui visi pritarė, išrinkome šimtą sHDHų vyrų, 
kurie turėjo viską atlikti. 

Vos tik spėjome surišti du stiebus — tuoj gavome progą pasi- 
naudoti tuo prietaisu. Mūsų pabaisa ėmė žiovauti, tai mes tą sudur- 
tinį stiebą ir įspraudėme, atrėmėme vieną jo galą per liežuvį į 
apatinę žiauną, kitą — į viršutinę. Dėl to jis niekaip nebegalėjo 
susičiaupti, net jei tas mūsų ramstis ir nebūtų buvęs toks stiprus. 

Kai tik pilve patvino ir buvo įmanoma išplaukti, mes kelias 

valtis prisodinome vyrų, ir tie išsiyrė kartu su mumis į atvirą jūrą. 
Neapsakomai gera buvo išvysti dienos šviesą po nelaisvės, trukusios, 
mūsų apskaičiavimu, keturiolika dienų. 

Kai visi išsinešdinom iš talpaus to žvėries pilvo, susidarė tikras 
tarptautinis trisdešimt penkių laivų laivynas. Mūsų sudurtąjį 
stiebą palikome stirksoti milžino žiotyse, kad kiti nepakliūtų į tą 
baisią nelaimę, kad Heprėsiūgų 4 nakties ir smarvės prarajoje. 


Mūsų pirmas noras buvo sužinoti, kurioje pasaulio dalyje da- 
bar esame. Iš pradžių nieko tikro apie tai negalėjom sugaudyti. 
Pagaliau iš paskutinių stebėjimų aš nustačiau, kad esame Kaspijos 
jūroje. Šita jūra yra iš visų pusių apsupta sausumos ir nesusisie- 
kia nė su vienu vandenynu, todėl mums buvo visai nesuprantama, 
kaip į ją galėjome patekti. Tačiau vienas iš Sūrio salos gyventojų, 
kurį buvau pasiėmęs su savimi, labai gudriai paaiškino tą mįslę. Jo 

nuomone, baisioji žuvis, kurios pilve taip ilgai kalėjome, atplukdė 
mus čia kokiais nors požemio keliais. Šiaip ar taip, buvome čia 
ir džiaugėmės, kad esame ne kur kitur, ir tik žiūrėjome, kaip 
greičiau išsilaipinti į krantą. Pirmas jį pasiekiau aš. 

Vos spėjau iškelti koją į sausumą — kad puolė ant manęs sto- 
rulis lokys! Ėhė! — pagalvojau sau.— Ateini kaip tik laiku. Čiupau 
viena ranka už vienos priešakinės letenos, kita už kitos ir taip sma- 
giai jas suspaudžiau, jog jis ėmė kriokte kriokti. Aš, nėmaž jo 
negailėdamas, laikiau jį tol, kol nudvėsė badu. Per tai įgijau visų 
lokių pagarbą, ir daugiau nė vienas nebedrįso painiotis man skersai 
kelio. 

Iš čia nuvažiavau į Peterburgą ir ten iš vieno seno draugo ga- 
vau nepaprastai man brangią dovaną — medžioklinį šunį, pa- 
einantį iš anos kurtės, kuri, kaip jums sykį esu pasakojęs, kiškį 
bevydama, atsivedė šuniukus. Deja, neilgai trukus, vienas nevy- 
kėlis medžiotojas ją nušovė — taikė į kurapkas, o nudėjo šunį, 
jas aptikusį. Aš to šuns atminimui iš jo kailio pasisiūdinau štai šitą 
liemenę. Aš ją visada velkuosi, kai.einu medžioti, ir ji nejučiomis 
nuveda mane ten, kur yra laimikio. Jei tik prieinu užtektinai arti 
ir jau galima šauti, tuoj iš mano liemenės ištrūksta saga ir lekia 
ten, kur yra žvėris, o kad šautuvą visada nešuosi užtaisytą ir gai- 
duką atloštą, tai man nepabėga niekas. Dabar, kaip matote, liku- 
sios tiktai trys sagos, bet kai prasidės medžioklių metas, mano lie- 
menė vėl turės dvi eiles naujų sagų. 

Aplankykite mane tada, nuobodžiauti tikrai neteks, pamatysit. 
O šiuo tarpu turiu garbę atsisveikinti ir linkiu jums malonaus poil- 
sio. 

Apie knygą ir jos autorių 


istorijų pasakotojas, tikrai yra buvęs. 

Šiaurės Vokietijoje, gražiame Vėzerio upės slėnyje, yra Bo- 
denverderio miestelis, o prie jo — dvaras, kuriame iš seno gyveno 
Saksonijos baronų Miunhauzenų giminė. Ten 1720 metais gimė 
mūsų knygos herojus (vokiškai Karl Friedrich Hieronymus von 
Miūnchhausen). Buvo įprasta, kad tos giminės sūnūs eidavo į 
karininkus. Mūsų baronas iš pradžių buvo pažu Braunšveigo her- 
cogo Antono dvare. 1739 metais, kai tas hercogas išsikėlė į Ru- 
siją ir stojo tarnauti kavalerijoje, kartu su juo išvyko ir devynio- 
likametis Miunhauzenas. Hercogas Antonas tarnavo pulko vadu, 
Miunhauzenas tame pat pulke pradėjo tarnybą nuo žemutinių 
laipsnių, greitai tapo leitenantu, dalyvavo Rusijos karuose su Tur- 
kija, o 1750 m., jau būdamas rotmistru (kapitonu), išėjo iš tarny- 
bos, grįžo į tėvynę ir valdė Bodenverderio dvarą. Jame ir gyveno 
iki mirties 1797 m. | 

Anais laikais Miunhauzeno padėties dvarininkai retas kuris už- 
siimdavo mokslo, meno ar kultūros darbu, jie daugiausia dykinė- 
davo, medžiodavo, vienas kitas keliaudavo, šlaistydavosi prie aukš- 
tesnio feodalo dvaro, o susirinkę pas kurį kaimyną, puotaudavo, 
lošdavo kortomis, pypkiuodavo (anuomet tai buvo naujas paprotys 
ir labai tinkantis prie jų gyvenimo stiliaus) ir pasakodavosi viso- 
kias istorijas, kuriomis kiekvienas stengėsi pasirodyti esąs ne bet 
kas. Ten jie, būdavo, giriasi be jokios sarmatos ir meluoja, kad 
net ausys kruta. 

Ir Miunhauzenas, dvarininku tapęs, gyveno, galimas daiktas, 
ne kitaip. Neapsikęsdamas kitų pagyromis ir melais, jis tikriausiai 
ir pats ėmė pasakoti neregėtus negirdėtus daiktus, tačiau perdė- 
damas iki paskutinių nesąmonių ir taip juos parodijuodamas. Ne 
visi tie pasakojimai yra literatūrinė išmonė. Didelė dalis jų moty- 
vų yra folklorinės kilmės. Šmaikščios, sąmojingos ir gyvos istorijos 
pasklido žmonėse, atsirado, kas jas ėmė surašinėti, o kiti su pomė- 
giu skaitė. Pirmosios iš tų knygučių buvo anoniminės. 

Į tas „melų pasakas“ atkreipė dėmesį žymus tų laikų vokiečių 


B ii Miunhauzenas, šių nuostabių kelionių ir medžioklės 

rašytojas Gotfrydas Augustas Biurgeris (Gottfried August Būrger, 
1747— 1794). Jis surinko jas, apdorojo, per kelis kartus papildė 
ir iš jų padarė reikšmingą literatūros veikalą — vieną iš skaito- 
miausių knygų, išverstą į daugelį kalbų.. 

G. A. Biurgeris priklausė literatūriniam bei visuomeniniam są- 
jūdžiui, vadinamam „Audros ir veržimosi“ (vok. Sturm und 
Drang) vardu. Tas sąjūdis buvo griežtai antifeodalinis, jo atsto- 
vai savo raštais kovojo prieš politinės valdžios absoliutizmą, prieš 
baudžiavą ir aukštesniųjų luomų privilegijas. G. A. Biurgeris buvo 
vienas reikšmingiausių „Audros ir veržimosi“ poetų. Jo eilėraš- 
čiai kupini kovos patoso, jais jis kėlė savo laikų santvarkos nežmo- 
niškumą. Ypač garsi jo baladė „Lenora“. 

„Miunhauzene“ satyros rykšte pliekiami feodalų papročiai ir 
apskritai jų gyvenimo beprasmybė. Reikia atminti, kad stačiai ra- 
šyti tokius dalykus tada buvo pavojinga, užtat autorius juos išsako 
prasimanytomis pasakomis ir alegorijomis. Savo eilėraštyje „Vals- 
tiečio žodžiai jo šviesybei tironui“ poetas be jokių užuolankų sako: 
„Kas tu toks, valdove, kad tavo karietos ratai mane traiško, tavo 
žirgai trypia, ir tavęs sąžinė negraužia?“ Todėl Biurgeris buvo ga- 
lingųjų nemėgstamas, gyveno sunkiai ir be laiko mirė džiova. 

Mums ši knygutė teikia smagaus pasiskaitymo, duoda progos 
pažinti senųjų laikų papročius ir primena, kaip į privilegijuotų 
klasių gyvenimą žiūrėjo šviesūs, dori ano amžiaus žmonės. 


Dominykas Urbas 

Paaiškinimai 


Kurlandija — Kuršas, vakarinė Latvijos dalis iki Dauguvos. Livlandija — 
rytinė Latvijos dalis už Dauguvos ir pietinė Estijos dalis. Tokie vietovardžiai buvo var- 
tojami Biurgerio laikais ir kiek vėliau. 

Pašto karieta — populiariausia transporto priemonė XVIII amžiuje. Tai buvo 
dideli arklių traukiami vežimai, jie vežiojo ne tik paštą, bet ir keleivius. Taip keliauti 
buvo palyginti nebrangu, bet ir patogumų keleiviai turėjo nedaug. 

Estlandija — šiaurinė Estijos dalis. Ingrija — teritorija tarp Peipaus ir La- 
dogos ežerų. 

XVIII amžiuje buvo paplitęs vokiečių bajorų paprotys sekti prancūzų madomis, puoštis 
jų pavyzdžiu ir t. t. Biurgeris čia šaiposi iš tokių madų vaikytojų. 

Kuo bajoriškiausiai eikvoti laiką ir pinigus — kuo tuščiausiai, beprasmiškai. 
Biurgeris, kur tik gavęs progos, kelia aikštėn feodalų luomo, jų gyvenimo niekingumą. 
Arakas — labai stiprus gėrimas, anais laikais gaminamas Pietryčių Azijos šalyse. 
Titnagas — anų laikų šautuvuose juo būdavo įskeliamos žiežirbos, kurios uždeg- 
davo paraką. - 

Stumplis — lazdutė vienu galu buku ir plačiu, kitu smailiu, būtina anų laikų šau- 
tuvui užtaisyti arba valyti. Į šautuvo vamzdį įpildavo parako, stumpliu jį sugrūsdavo, 
įkimšdavo pakulų, jas vėl suspausdavo, o ant viršaus dėdavo kulką arba šratų. 
Šventasis Hubertas (apie 656—727) — buvęs Frankų karaliaus Teodoriko 
hofmeisteris, paskiau Lježo vyskupas, legendomis gausiai apipintas ankstyvųjų viduram- 
žių veikėjas. Laikomas medžiotojų globėju. Viena legenda sako, kad jis sykį sutikęs 
elnią su kryžiumi tarp ragų. 

Aukoti aukas šv. Hubertui-— dalyvauti medžioklėje, o po jos — puotoje. 
Riterių žvaigždės — šv. Huberto ordino, įsteigto 1444 metais, riteriai nešiojo 
sidabrines žvaigždes, kuriose buvo ir elnio su kryžiumi atvaizdas. 

Medžiotojo garbės žodis — juokaujamas posakis: medžiotojų pasakojimai 
jau iš senų senovės žinomi, kaip pagyrų ir melų pasakos. 


A priori, a posteriori-— lotyniški filosofijos terminai, aiškinantys pažinimo 
galią: a priori reiškia „nepriklausomai nuo patirties, vien prigimties duomenimis“, a 
posteriori — „priklausomai nuo patirties duomenų“. Čia šie žodžiai pavartoti juokau- 
jamai, paėmus jų tiesioginę lotynišką reikšmę: a priori — “iš priešakio“, a posteriori — 
„Iš užpakalio“. 

Sieksnis — senovinis ilgio matas, maždaug 2 metrai. 

Rusijos karas su Turkija, apie kurį čia kalbama, buvo 1735—1739 m. 
Rusija tą karą laimėjo, paėmė kai kurias teritorijas ir susilpnino Turkiją. — Grafas 
Minichas — Burkhardas Kristupas fon Minichas (1683—1767), ateivis, kilimo 
vokietis iš Oldenburgo, tarnaudamas Rusijos kariuomenėje, buvo pasiekęs aukščiau- 
sius karinius laipsnius, o kare su Turkija buvo vyriausiuoju kariuomenės vadu. 


Bucefalas — legendinis Aleksandro Makedoniečio (356—323 pr.m.e.) žirgas, ne- 
paprastai stiprus ir smarkus; jis klausė tiktai savo šeimininko. 


Luidoras — senovinis Prancūzijos auksinis pinigas, gavęs pavadinimą nuo kara- 
liaus Liudviko vardo. Monetos svoris — apie 7 gramus labai aukštos prabos aukso. 


Petro I žygiai prie Pruto — 1711 metų Rusijos karas su Turkija, pasibaigęs 
mūšiais prie Pruto, kuriuos Rusija pralaimėjo. 

Sultonas — Turkijos valdovas. 

Rusijos didžiąja revoliucija Biurgeris čia pavadino valdžios viršūnių 
perversmą, kurį 1741 metais padarė Jelizaveta Petrovna (1709—1761). Ji, paėmusi 
valdžią, ištrėmė į Sibirą senosios valdžios šalininkus, jų tarpe Braunšveigo hercogą 
Antoną ir feldmaršalą grafą Minichą, o „carą lopšyje“ Ivaną VI, kuriam tada buvo 
pusantrų metų, uždarė Šliselburgo tvirtovėje ir tenai kalino, kol paskiau, jau Jekate- 
rinos II įsakymu, jis buvo nužudytas 1764 metais. 


Jų Aukštenybės Olandijos štatai — generaliniai štatai, vyriausioji Olan- 
dijos valdžia. „Štatais“ vadinosi atskirų provincijų atstovybės; visos valstybės valdy- 
mui jos išrinkdavo „įgaliotus aukščiausius atstovus“ į generalinius štatus. Monarchinių 
valstybių aukščiausios valdžios pavyzdžiu, generaliniai štatai buvo tituluojami „Jų 
Aukštenybės“. 


Blanšaras — Fransua Blanšaras (1753— 1809), prancūzas lakūnas, pradėjęs skrai- 
dyti oro balionu. 1785 m. jis pirmas perskrido Lamanšą tarp Dovero ir Kalė miestų. 
Per vieną pirmųjų*skrydžių jis į gondolą buvo pasiėmęs aviną kaip bandomąjį gyvulį. 
Kasikas — indėniškas žodis, reiškiąs genties ar kaimo bendruomenės vyriausiąjį. 
Šiuo žodžiu dangstydamasis Biurgeris kalba apie feodalinius savo krašto valdytojus, 
žmonių spaudėjus. 


Favoritai — valdovo proteguojami žmonės, kurie jam pataikauja ir tuo įsigyja 
pirmumo prieš kitus. 

Varėišnamų kiekvieną jauną berną — statė vyrus į rekrūtus, mankš- 
tino juos kariškai, o išmankštintus pardavinėjo batalionais ir pulkais kitiems valdo- 
vams. Tokią prekybą žmonėmis varė daugelis Vokietijos kunigaikščių ir iš to pelnė di- 
delius pinigus. Apie tai rašyti buvo pavojinga, užtat Biurgeris, cenzūrai apgauti, vartoja 
indėnišką kunigaikščio titulą (kasikas), o už žmones gaunamus pinigus vadina kiauku- 
tais — mat anuo laiku jau buvo žinoma, kad kai kurios primityvios tautos vietoj pinigų 
vartoja kiaukutus. 


Neteko akių šviesos — atsidūrę per arti prie saulės, neteko regėjimo, taip 

pat ir „vidinės šviesos“, atseit proto. Autorius, dangstydamasis anekdotiška „kelionių 

aprašymų“ forma, išsako savo požiūrį į feodalinę monarchiją — suprask, monarchui 

nereikia nei akių, nei proto, pakanka, kad tik jis soste sėdi. 

Paryžiaus pėda — 32,5cmį;joj dvylika colių, tad colis — maždaug 2,707 cm.- 
Mesjė — ponas (pranc.). 


Bugšpritas — burinio laivo detalė: nuo laivo priekio pirmyn nuožulniai atkištas 
rąstas, prie kurio pritvirtinta tam tikra burė palengvina laivo manevravimą. 
Galerija — antstatas ant užpakalinės laivo dalies viršum denio. 
Konstantinopolis — graikiškas Stambulo miesto vardas. Šis miestas ilgai buvo 
Turkijos sostinė. 

Seralis — Turkijos sultonų rezidencija Konstantinopolyje — didelis rūmų, sodų, 
kiemų kompleksas; jame buvo ir sultono haremas. 

Vyriškis atrodė panašus į prancūzą — šiame aprašyme Biurgeris 
neabejotinai turi omenyje Blanšarą (žr. 22 paaišk.), ironizuoja jo pomėgį reklamuotis, 
kritiškai atsiliepia apie turčius, kurie šiaip itin šykštūs, bet, vaikydamiesi sensacijų, ap- 
krovė dovanomis Blanšarą, visai nesidomėdami, ko iš tikrųjų verti jo nuopelnai. | 
Dukatas — auksinis pinigas, buvęs kaldinamas daugelyje kraštų. Monetos svoris — 
maždaug 3,5 gramo labai aukštos prabos aukso. 

Degiosios dujos — vandenilis. 

Mahometas — islamo tikybos kūrėjas. Apie jį yra legenda, kad po mirties jis bu- 
vęs įdėtas į geležinį grabą, o du magnetai tą grabą iškėlę į aukštybes. 
Moderata durant (lot.) — santūrumas ilgiau tveria; pamažu važiuodamas 
toliau nuvažiuosi. 

Asahelis — biblinių pasakojimų personažas, Dovydo giminaitis, kuris buvęs grei- 
tas „it stirna laukuose“. 

Kuchenroiterių šautuvas — Kuchenroiteriai — garsūs Regensburgo meis- 
trai, gaminę labai gerus šautuvus. 

Džonas Falstafas — Šekspyro personažas: nepaprastai storas apsirijėlis, bai- 
lys ir pagyrūnas. 

Terra firma (lot.) — kieta žemė, sausuma. 

Bėjus — senesnių laikų Turkijoj aukštas valdininkas, karininkas ar feodalinis ku- 
nigaikštis. 

Didysis valdovas — dažnai vartojamas Turkijos sultono titulas. 
Haremas— moteriškoji namų pusė Rytuose. Musulmonų šalyse leidžiama vienam 
vyrui turėti daug žmonų. Jos drauge su kitomis šeimos moterimis gyvena hareme. Ten 
įeiti leidžiama tik namų šeimininkui ir patiems artimiausiems giminėms, daugiau nie- 
kam iš vyrų. 

In partem salarii (lot.) — algos sąskaita (vadinasi, asmuo už šias pareigas 
gauna algą). 

Generalsuperintendantas — Vokietijos liuteroniškose valstybėse aukščiau- 
sias dvasinis pareigūnas, turįs didelę įtaką bažnytiniam tos valstybės gyvenimui. 
Muftis — musulmonų šalyse mokslingas teisininkas ir teologas, korano aiškintojas. 
„Visų akys į tave“ ir „Gratias“ — šiais žodžiais prasideda maldos prieš 
valgį ir po valgio, kurios seniau būdavo kalbamos liuteronų šeimose; čia jos pacituo- 
tos, žinoma, juokaujamai, nes musulmonai prieš valgį kalba savas maldas, o ne šias. 
Tokajus— labai garsus vengriškas vynas. Pavadinimas — nuo Tokajo miesto Ven- 
grijoje. 

Imperatorė Marija Teresė — Marija Teresė (1717—1780), Austrijos val- 
dovė (nuo 1741); Habsburgų monarchijos valdas paveldėjo po savo tėvo Karolio VI 
mirties. Jos vyras Pranciškus I buvo Šv. Romos imperijos imperatorius (nuo 1745). 
Po jo mirties (1765) Marija Teresė valdė su savo sūnumi, impėratorium Juoza- 
pu II. 

Su Viena jūsų santykiai geresni — čia užsimenama, kad Turkija su 
Austrija tais laikais daug kariavo, tad, suprantama, sultono santykiai su Austrijos val- 
dovais buvo ne iš gerųjų. 

Jagemanas gynė Italijos garbę — 1786 m. periodiniame leidinyje „Deut- 
sches Museum“ Veimaro hercogienės Anos Amalijos bibliotekininkas Kristianas Jo- 
zefas Jagemanas (1735—1804) paskelbė straipsnį, kuriame, recenzuodamas vieną 
knygą, mėgino atremti jos autoriaus teiginius apie Italijos skurdą, elgetas ir pan. 
Toto „Atsiminimais“ Biurgeris, matyt, vadina jo 1784 m. išėjusią knygą ,„Memuarai 
apie turkus ir totorius“. Baronas Fransua Totas (1733—1793), prancūzų inžinierius 
ir diplomatas, 1769 m. nuvyko į Konstantinopolį, pertvarkė Turkijos artileriją, su- 
stiprino Dardanelus; jam vadovaujant buvo gaminami ypatingai stambaus kalibro ar- 
tilerijos pabūklai. 

Kanonierius — artilerijos karys, aptarnaująs pabūklą. 

Paša — aukštųjų karinių ir civilinių pareigūnų titulas sultonų Turkijoje. 
„Conticuere omnes, intentigue ora tenebant“ — Vergilijaus 

„Eneidos“ II giesmės pirmoji eilutė: „Visi nutilo ir, įdėmiai sužiurę, klausėsi“. Biurgerio 


laikais antikinės literatūros veikalai buvo gerai žinomi daugumai skaitytojų, tad nė 
šios citatos jis nematė reikalo versti iš lotynų kalbos. 


Gibraltaras -— tvirtovė prie to pat vardo sąsiaurio. 1704 metais anglai užėmė 
prie sąsiaurio esančią uolą, įrengė joje tvirtovę ir paėmė į savo rankas šį kariniu ir 
ekonominiu požiūriu labai svarbų punktą. Su anglais dėl jo kovojo ispanai ir prancū- 
zai. Karas, apie kurį čia pasakojama, vyko 1779—1783 m. Ispanų ir prancūzų karinės 
pajėgos laikė apsupusios Gibraltarą. Anglų įgula atsilaikė. 

Rondis — Džordžas Braidžas, lordas Rondis (1718—1792), įžymus Anglijos admi- 
rolas, sumušęs ispanų laivyną 1780 m. prie šv. Vincento iškyšulio. 

Eliotas — generolas Džordžas Augustas Eliotas, lordas Hitfildas (1717—1790), 
buvo nuo 1775 m. Gibraltaro gubernatorius; jis atlaikė priešų apsuptį, ir 1783 m. buvo 
sudaryta taika, kuria Gibraltaras liko Anglijos valdžioje. 

Teleskopas — žiūronas. Iš pradžių visi prietaisai žiūrėti į tolį buvo vadinami 
teleskopais. 

Dolondas — Džonas Dolondas (1706—1761), Londono optikas, išradęs pirmą 
achromatinį žiūroną. 

Barbarija — Berberija, kraštas šiaurės Afrikoje. š 

Grafas Artua — Prancūzijos karaliaus Liudviko XV vaikaitis, vėliau karalius 
Karolis X (1757—1836). Po Didžiosios revoliucijos — emigracijoje, reakcininkų va- 
das. 

Drinkvoteris — Džonas Drinkvoteris, istorikas, parašė knygą „Gibraltaro ap- 
supties istorija“, išėjusią Londone 1785 m. 


Mortyra-— artilerijos pabūklas labai trumpu vamzdžiu, šaudantis stipriai išlenkta 
trajektorija. 


Dovydas — biblinis personažas, Judėjos karalius, gyvenęs X amž. prieš mūsų erą. 
Pasak Biblijos, jis iš piemeniškos svaidyklės užmušė akmeniu milžiną Galijotą. 
Urijas — biblinis personažas, karininkas. Dovydas, susižavėjęs jo žmona, išsiuntė 
jį su tokia karine užduotimi, kurią vykdydamas būtinai turėjo žūti. Ir žuvo. Tada Do- 
vydas vedė jo našlę Betsabę. 3 


Karalius ją pakėlė į grafienes — aiški aliuzija į savo laikus: XVIII amž. 
ne vienas karalius savo meilužes kėlė į grafienes. (Plg. J. I. Kraševskio romaną „Gra- 
fienė Kozel“, yra lietuviškas vertimas.) 

Nojus — biblinis personažas. Visuotinio tvano metu Nojus turėjęs pasistatęs didelį 
laivą, vadinamąją arką, ir tame laive išsigelbėjęs nuo tvano su savo šeima, o taip pat 
išgelbėjęs ir po porą visų gyvių. 

Dumti perkinkomais arkliais — be pasilsėjimo, visų greičiausias XVIII 
amž. keliavimo būdas; kai šitai sakoma apie X amžių prieš mūsų erą, tai, aišku, tyčinis 
anachronizmas, pavartotas galbūt siekiant komiško efekto. 

Šekspyras plagiatorius ir brakonierius: apie genialųjį rašytoją 
sakyti, kad jis plagiatorius, galima tik juokaujant; matyt, čia Biurgeris turi omenyje 
tai, kad daugumas Šekspyro siužetų yra imti iš kitų, senesnių, šiandien mažai kam 
žinomų rašytojų arba iš kronikų. Tačiau, jais pasinaudodamas, Šekspyras sukūrė ne- 
prilygstamus šedevrus. Biurgerio laikais buvo menkų rašytojų, anglų ir vokiečių, kurie 
mėgino juo sekti, bet apie tokius sekėjus Biurgeris teisingai sako, kad jie Šekspyro 
veikaluose „brakonieriauja begėdiškiausiai“. Šekspyro biografija angluose apipinta be- 
gale visokiausių legendų ir anekdotų; iš jų ir paimtas pasakojimas apie Šekspyrą kaip 
brakonierių. 

Beef—eaters angliškai reiškia „jautienos valgytojai“ — taip karaliaus gvardijos 

kareiviai buvo pravardžiuojami tų, kurie irgi mielai būtų valgę jautieną, tiktai neturėjo iš 
ko (autoriaus pastaba). 

Biufonas — Žoržas de Biufonas (1707—1788), žymus prancūzų mokslininkas gam- 
tininkas. Jo 36 tomų veikalas „Gamtos istorija“, išleistas 1749—1789 metais, Biurge- 
rio laikais buvo visų didžiausias gamtos mokslo darbas. 

Filantropinai— mokymo ir auklėjimo įstaigos XVIII amžiuje. Pedagoginius 
teorinius pagrindus jiems davė vokiečių pedagogas J. P. Bazedovas. Svarbiausi prin- 
cipai: mokymas ir auklėjimas — valstybės, bet ne bažnyčios dalykas; vaikus reikia 
mokyti taip, kad lengvai, „lyg žaisdami“, išmoktų naudingų dalykų; auklėjimas turi 
apimti visą žmogų — ir sielą, ir kūną; būtina mokyti gimtosios kalbos; gamtos mokyti 
pačioje gamtoje. Ilgainiui iš jų išsivystė viešosios mokyklos. 

Pegasas — sparnuotas žirgas (iš graikų mitologijos). 

Rosinantas — don Kichoto žirgas, aprašytas garsiajame Servanteso romane. 
Vopingas — Londono miesto dalis palei Temzę. 

Birželio ketvirtoji — tuometinio Anglijos karaliaus Jurgio III (1760—1820) 
gimtadienis. 

Bermondsis ir Detfordas — Londono priemiesčiai. 


Kapitonas Fipsas — Džonas Fipsas, lordas Malgreivas (1734—1794) — įžy- 
mus anglų jūrininkas, naujų žemių ir kelių tyrinėtojas; 1773 m. jis mėgino per Šiaurės 
polių nuplaukti į Indiją, bet ledynai sutrukdė. Buvo pasiekęs 80“ 48' šiaurės platumos 
į šiaurę nuo Špicbergeno. 

Samsonas — biblinis personažas, didelis stipruolis; pasakojama, kad jis asilo žiauna 
išmušęs tūkstantį priešų. 

Admiraliteto lordai — Anglijos aukščiausios karo laivyno vadovybės nariai. 
Iždo lordai — valstybės finansų vyriausieji vadai. 

Kunigaikštis Dolgorukis — Vasilijus Michailovičius Dolgorukis (1722— 
1782), karo vadas, Jekaterinos II laikais užkariavęs Krymą (1771). 

Ginėja — senovinis Anglijos auksinis pinigas. | 
Brobdingnegas — Dž. Svifto „Guliverio kelionėse“ milžinų šalis. 
Eldoradas — legendinė turtų šalis kur žmonės, nieko nedirbdami ir niekuo 
nesirūpindami, gyvena visko pertekę. 

Otaheiti— senasis Tahičio salos vardas. 


Braidonas — Patrikas Braidonas (1740—1818), anglų fizikas, parašęs kitados 
populiarią knygą „Kelionės po Siciliją ir Maltą“. 

Vulkanas — romėnų ugnies dievas ir kalvių amato globėjas; jo žmona — V ene- 
ra, grožio ir meilės deivė. Graikai tas pačias dievybes vadino Hefaistu ir Afrodite. 
Kiklopai— prasčiokai, netašyti bernai, Vulkano parankiniai. 

Kapitonas Kukas — Džeimsas Kukas (1728—1779), įžymus anglų jūrininkas 
keliautojas, atradęs daug naujų žemių, labai praturtinęs geografijos mokslą. 
Botani Bejus — Australijos vietovė į pietus nuo Sidnio. Ten kitados buvo Anglijos 
kolonija, į kurią siųsdavo nusikaltėlius. 


Turinys 


Baronas Miunhauzenas iškeliauja į Rusiją — Padaro artimo meilės darbą — Gauna iš 
dangaus tvirtą pažadą — Per klaidą prisiriša arklį prie bažnyčios bokšto viršūnės — Šūviu 
nukerta pavadį ir atgauna arklį 


5 


Miunhauzeną užpuola vilkas — Miunhauzenas jį vytiniu paverčia į arklį — Senam gene- 

rolui uždeda šventojo nimbą — Akį pavartoja vietoj titnago — Vienu šūviu nudeda penkias 

poras laukinių ančių ir dar kitokių paukščių — Lašinių gabaliuku prigaudo ančių — Negir- 
dėtu neregėtu būdu lakioja ore — Prišaudo kurapkų stumpliu 

Miunhauzenas šūviu perskiria du šernus — Pagauna senį šerną ir parveža jį į namus — Sam- 

protavimai apie šventojo Huberto elnią su kryžiumi — Baronas šauna elniui į galvą 

vyšnių kauliukais, ir išdygsta vyšnia — Uždega ir susprogdina lokį — Labai tinkamai 

pavartoja skystį ir šaltį — Išverčia vilką išvirkščią — Miunhauzeno švarkas pasiunta 
€ 

Praktiški svarstymai — Nelaimingos iškylos laiminga pabaiga — Miunhauzeno šuo išstovi 
keturiolika dienų — Aštuonkojis kiškis — Kurtas bebėgdamas nusidilina kojas — Kurtė, 
vydama kiškį, atsiveda šuniukus — Kiškė, šunų vejama, atsiveda kiškiukus 

Baronas raitas įjoja pro langą ir parodo žirgo mankštą ant stalo, paruošto arbatai gerti, 

o nesudaužo nė vieno indo — Dainininkės trelė stiklainyje — Praktiški svarstymai — Žir- 

gas perpus perkirstas, o paskui vėl sudurtas — Iš žirgo išauga lauro krūmai ir susiskliaučia 

į palapinę, o baronas joje sėdi ir joja — Po mūšio baronas neįstengia nuraminti savo 
kertančios rankos 


27 


Miunhauzenas skrieja oru raitas ant patrankos sviedinio — Su visu žirgu išmauna skersai 

lekiančią karietą pro atdarus langus — Už plaukų čiupęs, ištraukia save ir žirgą iš liekno — 

Patenka į turkų vergiją — Du lokiai užpuola vieną bitę — Baronas lipa į mėnulį kirvio 

pasiimti ir grįžta žemėn — Krinta dvi mylias iš debesų — Išsikasa nagais iš devynių sieksnių 

gilumo duobės — Pagauna lokį ant ratų grąžulo — Vėl patenka į Peterburgą ir atsistatydina 

iš tarnybos — Siauroje tarpukalnėje prasilenkia su kitu vežimu ne visai suprantamu būdu — 
Paštininko dūdelės išdaigos 


32 


Keli žodžiai apie žmonių polinkius (šis tas iš mokslo apie žmogaus sielą) — Baronas 

keliauja į Ceiloną — Audra, neturinti sau lygių, užmuša valdovą, deja, turintį sau lygių — 

Pagirtinas aklo valdovo viešpatavimas — Baronas Ceilone išeina į medžioklę, pakliūva 

į bėdą ir stebuklingai išsigelbėja — Barono narsumo paminklas, laikomas Amsterdamo 
muziejuje — Ką baronas sako apie savo istorijų gražintojus 


28 


Vieno išradingo anglų vežėjo paminėjimas prabėgom — Banginis sukelia pavojų laivui — 

Vieną jūreivį stebuklingai išgelbsti laukinė žąsis — Barono galva atsiduria keistoje padė- 

tyje — Banginis daro laivui eibes ir galų gale nutempia jį šalin — Prapuola inkaras ir 

gerokas lyno gabalas, bet jie atsiranda kiaurame dantyje — Kiaurymė laive, kurią baronas 
užkemša tuo, ką turi gavęs iš motinos gamtos 


46 


Jona Antrasis Viduržemio jūroje — Miunhauzenas išgelbėja savo gyvybę, šokdamas škotų 
šokį — Barono atgimimas — Baronas nušauna oro balioną, kuris nusileidžia prie Konstan- 
tinopolio — Asmens žinios apie žmogų, kuris ten kabaliavo 


Ja a 


Baronas tampa ambasadoriumi ir vyksta į Didįjį Kairą — Pasamdo šaunių šeimynykščių: 

bėgiką, klausovą, šaulį, stipruolį, vėjapūtį — Iš Didžiojo Kairo, atlikęs reikalus, grįžta 

Nilu, o Nilas patvinęs jį su visu laivu užplukdo ant migdolų medžio — Išsigelbsti ir grįžta 

į Konstantinopolį — Sultonas įveda jį į savo haremą ir leidžia ten išsirinkti, kas jam 
patinka 


535 


Baronas duodasi bičiulių įkalbamas dar papasakoti smagių istorijėlių iš savo tarnybos 
Turkijoje — Žinios apie tai, kas paduodama į sultono stalą — Baronas su sultonu, užsira- 
kinę duris, geria butelį tokajaus, apie kurį sultonas kalba didžius daiktus — Disputas su 
sultonu apie vyno skanumą ir lažybos — Barono laiškas imperatorei Marijai Tere- 
sei — Bėgiko, klausovo ir šaulio išdaigos — Sultonas liepia išmokėti lažybų laimikį — Stip- 
ruolio išdaiga — Sultonas ima gailėtis — Vėjapūčio išdaiga — Baronas atvyksta į Italiją 
su lobių pilnomis skryniomis, kur jas ištuština elgetos ir gatvių plėšikai — Jis pasitraukia 
iš bičiulių draugijos 


62 


Vienas barono bendražygis pasakoja toliau Miunhauzeno nuotykius — Nauji barono stip- 
rumo liudijimai — Sultonas nori nukirsdinti baronui galvą — Vienos sultonienės globojamas, 
jis išsigelbėja ir pabėga iš Konstantinopolio 


70 


Baronas po ilgo tylėjimo pasirodo vėl ir pasakoja toliau — Nukeliauja į Gibraltarą 

trisdešimt šešių svarų patrankos sviedinį atmuša keturiasdešimt aštuonių svarų sviediniu. 

Nepaprasti abiejų sviedinių poveikiai — Baronas baisiai suniokoja ispanų stovyklą — K 
išgelbėjo Gibraltarą 

Baronas sviedžia bombą atgal į ispanų stovyklą ir išvaduoja nuo kartuvių du karininkus 

Pavartotos svaidyklės istorija; prie progos šiek tiek žinių apie karalių Dovydą ir te 

toliau, apie karalienę Elžbietą ir Šekspyrą — Barono tėvas raitas ant jūrų arkliuko keliav 

iš Anglijos į Olandiją — Seniausi filantropinų pėdsakai — Naujausi aiškinimai apie omar 
austrių, vėžių ir kt. veisimą — Pragaištingi pavydo padariniai 


78 


Baronas nejučia iššaunamas iš patrankos, miega tris mėnesius, o nubusdamas netyčia užmui 

žmogų, kuris to vertas — Nukeliauja į atšiaurųjį Arkties vandenyną — Įgauna baltojo | 

kio pavidalą — Gausiomis dovanomis įgyja visų palankumą — Rusijos imperatorė no 

atiduoti jam širdį ir sostą — Be galo opus ginčas, kuriame baronas iš mandagum 
nusileidžia 


89 


Trejis, nuostabus paukštšunis — Baronas palaikom4s nevispročiu — Laimi stambias ir lab: 
rizikingas lažybas — Iš paslaugumo lydi pusbrolį į kelionę naujų žemių ieškoti — Nuklyst 
į mėnulį — Aprašymas, kaip ten jodinėja ir kaip kariauja — Sirijaus gyventojai — Patogi 
įtaisai valgyti mėnulyje — Tenykščių būtybių dauginimosi būdai — Kiti keisti pasakojime 


96 


Baronas keliauja į Etną — Įšoka į kraterį — Malonūs atradimai — Nemaloni katastro 
fa — Baronas išsigelbėja plaukdamas plaukte ir patenka į olandų laivą — Audra nubloški; 
laivą į Pieno jūrą ir Sūrio salą — Jų abiejų aprašymas 


104 


Barono nuomonė apie tris pakartuosius — Neregėtas medžių mandagumas — Vyno jū- 
ra — Jūros pabaisa praryja laivą — Gudriu barono sumanymu trisdešimt penkių laivų 
laivynas išplaukia iš pabaisos pilvo — Ir sustoja prie Kaspijos jūros kranto — Baronas 

lokį moko gerų papročių — Negirdėtai patogi medžiotojo liemenė 

Apie knygą ir jos autorių. Dominykas Urbas. 

Paaiškinimai. Dominykas Urbas. 

Barono 


—— 


nuostabios kelionės jūromis ir Žeme, 
karo žygiai ir linksmi nuotykiai, 
jo paties apsakinėti 
draugų būrelyje prie buteliuko, 
o šičia paduoti maždaug taip, 


kaip juos aprašė 


Gotfrydas Augustas 
Biurgeris 


